Datasets:
udmurtNLP
/
zerpal-udmdunne

Dataset card Viewer Files Community
1
text
stringlengths
33
26.1k
label
stringclasses
5 values
Туспуктӥз Максим Егоров Удмурт дунне Туэ та ласянь эскеремын 1 сюрс 117 кар, соос пӧлысь 490-ез вылӥ дунъямын. — Карез устоен мед лыдъялозы шуыса, со 180 баллэсь трос люканы кулэ вал. Глазов 186 баллы дунъямын, нош Ижкар — 208 баллы, — вераз Удмуртилэн Тӧроез Александр Бречалов. — Татын улон коркаослы матын усьтӥсько школаос, нылпи садъёс, тупатъясько азбаръёс. 2020-тӥ арен ӵошатыса, Россиын калыклы улыны ӟеч луонлыкъёсын городъёслэн лыдзы 10 процентлы будӥз. Тодады вайытомы, туэ Ижкарын, Глазовын, Сарапулын, Можгаын, Воткинскын, Эграын но Уваын улӥсьёс асьсэос быръёзы, кыӵе паркъёсты, скверъёсты выльдыны кулэ 2023-тӥ арын. Куара сётыны луоз 15-тӥ оштолэзьысен 30-тӥ куартолэзёзь.
Улон-вылон
Виталий Пронин Гурт предприятиос басьтӥськизы ужасьёссылы юртъёс пуктон борды. Соосты социальной найм амалъя сётъялозы. Туспуктӥз М. ЕгоровТаӵе амалъя шаерамы юрт пуктӥсьёс ӧй вал на. Предприятиос корка лэсьтылӥзы ик, но ваньзэ асьсэ чотын. Табере соослы пуктӥськыны эшшо капчигес луоз — гуртъёсты котыр ласянь азинтон кун программая федерал бюджетысь шаермылы туэ висъямын ог 34,4 миллион манет. Озьыен, юртъёс ӝутыны кошкем коньдонлэсь 80 процентсэ тыроз кун, нош кылемзэ дэмен шедьтыны кулэ луозы муниципал кылдытэтъёс но гурт предприятиос. Корка пуктыны мылкыд каремзэс веразы ни 3 ёросъёсысь хозяйствоос. Озьы проектсы вань ни Кез ёросысь«Степанёнки», «Мысы» но «Искра» СПК-ослэн, Кияса ёросысь «Дубровское» экофермалэн но Эгра ёросысь «Родина» эштослэн. Улон условиоссэ умоятыны быгатоз 57 мурт. Гуртъёсын оглом ӝутыны чакламын 15 корка, огъя быдӟалазы 1,1 сюрс квадрат метр. Со 48,6 миллион манет тыр усёз. Ар пумозь юртъёсты вуттыны кулэ. Хозяйствоосын асьсэос чаклалозы, кинлы со коркаез сётозы. Та программа егит специалистъёсты но гуртъёсы кыскыны юрттоз. Социальной найм пумысен огкыл гожтэм бере специалист хозяйствоын 5 ар ужаны кулэ, бӧрысь юртэз аслыз басьтыны быгатэ, 10 процент дунзэ берыктыса, нош 10 ар ужамез бӧрсьы аслыз карыны малпаз ке, 1 процент дунзэ тыроно луоз. — Пуктӥськон борды басьтӥськимы ни. Сотэк нокызьы уг луы. Ужасьёс уг тырмо. Кыдёкын улӥськомы бере, ми пала лыктэмзы уг поты. Но берло дыре гуртмылэн тусыз воштӥське. ФАП-мес выльдӥзы. Фермаосмы туалаесь. Квартираос кылдӥзы ке, специалистъёс но лыктозы шуыса оскиськомы, — шуэ «Степанёнки» хозяйствоен кивалтӥсь Фёдор Першин. Зэм, ужасьёс квартира шоры гинэ табере уг учкыло ни, шутэтскон дырмес но радъяны кулэ, шуо. — Клубмы сэрттэмын. Нылпиослы кружокъёс уг ужало. Ай, ярам, школаын мар но со радъяло ик. Нош бадӟымъёс мар карыны кулэ? Люкаськон местамы ик ӧвӧл. Дӥсен магазин но мед усьтӥськысал. Йырси ӵышкыны, гижы лэсьтыны но нокытын. Нош Кез кеме весь уд поты — висмы 15 иськем. Милям но городын кадь улэммы потэ, — шуо «Степанёнкиысь» скал кыскисьёс. Гуртъёсты котыр ласянь азинтон программая чакламын выль ӝутэм коркаос дорозь тыл, ву, шуныт кыскы-ны. Вуоно арын пуктӥськыны мылкыд каремзэс веразы ни Дэри ёросысь «Путь Ильича» огазеяськон, Дэбес ёросысь «Мир», «Турнес», Калинин нимо хозяйствоос, Сьӧлта ёросысь «Батыр», Ува ёросысь «Шафис» эштосъёс, Кияса ёросысь «Дубровское» экоферма. — Азьвыл аръёсы юрт сётъяллязы ӟеч ужась муртъёслы но урод коркаосын улӥсьёслы. Соин валче кин ке умойгес ужаны но тыршылӥз. Та амал выльысь улонэ берытске шуыса, шумпотоно. Туннэ ӧжыт юртъёс ӝутӥськомы на, но кутскон вань, — шуэ гурт удысъя но сиён-юонъя министр Ольга Абрамова. Елена Сараматова
Иворъёс
Виталий Пронин «Удмурт Кенеш» огазеяськонлэн бурд улаз кылдӥз выль проект - удмурт кылэз дышетӥсь нылпиослы но соослэн анай-атайёссылы «Нуныкай» центр. Со Ижкар администрацилэн проектъёсъя конкурсаз вормисе потӥз. Ижысь анайёс нылпиосынызы ӵош люкаськыса шудо.- Проектмы «Нуныкай» - 2 кылын вераськись нылпиослэн центрзы» нимаське, - шуэ проектлэн одӥгез валтӥсез Ольга Бикузина. - Та центрамы пумиськонъёс арнялы быдэ ортчылозы. Отчы ми ӧтчаломы пӧртэм ӧнерчиосты, соос мастер-классъёс радъялозы. Шуом, одӥгаз пумиськонын куролэсь арбериос лэсьтом, мукетаз - керттӥськыны дышетом, куинетӥяз - пӧраськом. Нылпиос пӧртэм киужъёсын вырон, шудон висказы удмурт кылын мед вераськозы.Пусйыны кулэ, таӵе ужан амал Ижысь удмурт нылпиос понна выль ӧвӧл ни. Арлэсь кема шоркарын ужаз удмурт анайёслэн аспӧртэм клубзы. Мыло-кыдо анайёс нылпиосынызы ӵош пумиськылӥзы, пӧртэм ужпумъёсъя вераськизы, киужен выризы, нылпиосынызы удмурт шудонъёсын шудӥзы. Пумиськонъёс ӵемысь шуак-дуак ортчылӥзы. Шуом, кинлэн ке вань мылкыдыз нылпиосын тунсыко удмурт шудон радъяны. Та сярысь со Интернет вотэсын ивортылӥз: кин эшшо пыриськыны мылкыд каре? Ку люкаськыны быгатом? Кытын? Озьы анайёс но нылпиоссы кытӥяз ужан нунал пумын, кытӥяз шутэтскон нуналъёсы пумиськылӥзы, ог-огзы доры куное ветлэм кадь, вераськыны-кенешыны, шутэтскыны. Пумиськылӥзы я библиотекаын, я паркын, я эшшо кытын ке.- Анай клубен ужан ӟеч сямлы пӧрмиз ни, - пусъе Ольга Бикузина, - тросэз нылпиос, кудъёсыз возьдасько вал удмурт кылзэс поттаны, али ма но со вераськыны тыршо ни. Нылпиос шедьто выль эш, валало, удмурт кыл семья куспын гинэ уг улы шуыса, анай кылынызы мукет интыын но вераськыны луэ. Кызьы шуэ нылы, удмурт кыл «секретной» кылысь огшоры вераськон кыллы пӧрме ни.«Нуныкай» центр ужаны кутскоз сентябрь толэзьысен. Кытын люкаськылозы анай-атайёс но нылпиос, али малпасько на. Нош ми та сярысь ивортомы вуоно «Герд» номерамы яке тӥ асьтэос но «Удмурт Кенеш» огазеяськонлэн «ВКонтакте» вотэс бамаз пыраны быгатӥськоды.Елена Панфилова Теги: нылпиослы
Улон-вылон
Виталий Пронин Павел Поздеев малпамъя, со герӟаськемын вакытлэн воштӥськеменыз Ижын толэзьлы быдэ ортчылӥсь удмурт дискотека азьын пумиським удмурт режиссёрен, продюсерен Павел Поздеевен. Соин кенешизы Дарали Лели, Мария Векшина но Лариса Дмитриева.[row][third_paragraph] ДАРАЛИ ЛЕЛИ[/third_paragraph][third_paragraph] МАРИЯ ВЕКШИНА[/third_paragraph][third_paragraph] ЛАРА ДМИТРИЕВА[/third_paragraph][/row]М. В.: Мар али уг тырмы удмурт культураын? Мар кароно, выль азьветлӥсьёс мед кылдозы шуыса? ПАВЕЛ ПОЗДЕЕВП. П.: Ойдолэ историез учком. Адямиос кыӵе ке кризис дыръя «сайкало». Война вакытэ кылдо быдӟым ожгарчиос. Шыпыт вакытэ кисьмало зол талантъем муртъёс. Дыр-вакыт ачиз со муртъёсты шедьтэ, поттэ. Оло, ваньмыз озьы ик луыны кулэ: азьветлӥсьёс асьсэос кылдозы, возьмано гинэ.М. В.: Нош мар бере тон ачид удмурт проектъёс бордын ужаны кутскид, кыӵе кужым тонэ вырӟытӥз?П. П.: Мон «Иван Купала» ансамблез кылӥ. Нырысь - «Иван Купалаез», собере - А. Эркишевез. Валай: улонын трос «мукетэз», аспӧртэмлыкоез. Со вал 2001-тӥ арын.Д. Л.: Али 2016-тӥ арлэн пумыз. 5 ар ортчыса, кыӵеен адӟиськод удмурт крезьгур удысэз? Воштӥськонъёс луозы-а?П. П.: 5 ар талэсь азьло мукет юанъёс потало вал: малы ӧвӧл таиз я мукетыз крезьгур стиль? Калленэн ваньмыз кылдэ, югдур воштӥське. Малпасько, 5 ар ортчыса но, вужез но возиськоз, вылез но кылдоз. «Эктоника» улэп. Удмуртъёс дискотекае ветлэмысь дугдӥзы ке, «Эктоника» ышоз-быроз. Соин ӵош быроз одӥгез субкультура.Д. Л.: Малпаськод, калык эктыны ветлэмысь дугдоз?П. П.: Чылкак озьы вераны уг луы (серекъя).Д. Л.: Оло, азьланяз адямиос удмурт крезьгурез доразы кылзозы? Удмуртъёс кырӟанъёстэк улыны уг быгато кадь.П. П.: Кырӟанъёс бордын гинэ ужпум луысал ке. «Эктоника» ӝытъёсын калык понна крезьгур валтӥсез ӧвӧл. Маинызы калыкез ас бордазы кыско концертъёс, массовой культуралы сӥзем ӝытъёс? Адямиослэн пумиськылэмзы потэ, озьы огкадь малпаськись муртъёс ог-огзы борды кыстӥсько. Крезьгур - со вылтус гинэ, адямиослы люкаськыны амал, муг.Д. Л.: Крезьгур сяна, мар быгатысал на огазеяны удмуртъёсты? Этнофутуристической симпозиумъёс?П. П.: Кӧня бергасько ни удмуртлыкын, малпанэ ӧз воштӥськы на: калыкез аргантэк-шоккетонтэк туж секыт бичаны…М. В.: Нош визь сынанъя «Шудком» шудонъёс?П. П.: Со люка «мукет» калыкез. Мыным туж кельше вал Дарали Лелилэн «Берло чупало» огин улсын люкам тусовкаез («Берло чупало» - кар культуралы сӥзем диско-ӝытъёс), али яра «Шудкомын» люкаськылӥсь интеллигенция. Но та быдэс калык ӧвӧл на. Таос - пичи субкультураосы пырисьёс.Д. Л.: Пичи тусовкаос ӝог быро. Соосты кыл-дытӥсь муртъёс быдэ вуо но тусовказылэсь палэнско. Нош тусовка кулэ! Мон малпасько, али «Шунды», егитъёслэн «уллёзы», азьпала потэмын. Гуртысь Иже али гинэ вуэм егитъёслэн кужымзы трос. Удмуртъёс дискотекае ветлэмысь дугдӥзы ке, «Эктоника» ышоз-быроз.П. П.: Тазьы городысь удмурт дискотекаос сярысь но вераны луэ. Али отчы ньылетӥез яке витетӥез поколение ветлэ ини, егитъёс ог-огзэс вошто. «Берло чупало» сӧзнэт кадь ужасал ке, системалы пӧрмысал ке, отын но егитъёс вошъяськысалзы. «Шудкомын» но командаос пумен выльдӥськозы.Д. Л.: «Эктоникае» ветлӥсьёслэн но арлыдзы будэ ни кадь.П. П.: Уг. Нырысь ик, со ог 20 аресъем муртъёс. Зэм, куддыр пӧлазы олокинэз но сюре.Д. Л.: «Берло чупало» борды егитъёс зол ӧз кырмиське. Кин ке кие гинэ сётэме потэ ни вал та малпанме. Нош аслым кивоштӥсь ӧз сюры (ди-джейёс гинэ но).П. П.: Тон воштӥськид но соин йырин быдэс субкультураез виид. Ачим сярысь ке, мон удмурт дискотека радъян бордысь палэнски мукет муген: Влад Горжакез будэтон понна. Озьы ик пӧрмиз. Али «Эктоника» быдэсак возиське Влад вылын.Д. Л.: Таӵе югдур тӥляд гинэ ӧвӧл. «Дарт» газетлы но вуоно кыл кутӥсез, егит муртэз утчано…М. В.: Малы ке шуоно газет котырын субкультура кылдытыны, лидеръёсты люканы ӧм быгатэ.Л. Д.: Таланто муртъёс шер вордско. Соосты утьыны кулэ.Д. Л.: Соосты лэсьтыны но луэ, вера ук Паша, Горжакез сямен.Л. Д.: Уггес оскиськы талы.Д. Л.: Паша, тон оскись-код-а, удмурт лулчеберетын таӵе юромо кылдытэм, малпам макеос вань шуыса: «Чудья промо», «Поколение Ӟ», постэтнофутуризм?..П. П.: Котькуд макелэн нимыз луыны кулэ. Нырысь мар ке кылдэ, собере со кылдэмез кабъяны, ниманы кулэ. Собере, коӵышпиосты вуэ куштэм кадь, кылдэм маке ачиз уяса кошке.Д. Л.: Уз изъянты-а та «ним понон» кылдэм макеосты? Нималод, нош берло валалод: янгыш нимамын.П. П.: Кылсярысь?Д. Л.: Шуом, «Поколение Ӟ». Вань-а соос? Ӧвӧл. Нош постэтнофутуризм? Настя Шумиловалы пышкылӥсь чуръёс гожъяны муг коть сюриз.П. П.: Кыӵе ке явление котырын вераськонъёс мыно ке, со умойлы гинэ.Д. Л.: Туала удмурт культура сярысь мар верасалыд?П. П.: Кызьы верай ни, али мынэ воштӥськон вакыт, субкультураос кошко, куло. Культураын шыпыт луиз.Д. Л.: Ижысь электронной крезьгурез кыл-зӥсьёслэн субкультуразы быриз 2010-тӥ арын. Соос интые кылдӥзы «БВИ» клубе ветлӥсьёс.П. П.: …пӧртэм субкультураослэн кулэмзы но «Шунды» огазеяськонлэн ӝутскемез - тани мар вал туэ.Д. Л.: «Шундылы» кыӵе ке дэмланъёсыд вань-а?П. П.: Мед утёзы Ольга Тронина вакытэ кылдэм, али ужась проектъёссэс.Д. Л.: Мон малпасько, «Шундые» выль вуэм егитъёс - со пӧртэм тусовкаослэн сураськемзы. Отын ик «Берло чупало», отын ик «Ӟ выжы»… Паймоно кадь, «Шунды» «Эктоникаен» но вожвылъяське - крезьгур шоры мукет синмын учкыса.П. П.: «Шундылэн» азинскемез герӟаськемын Нациосын ужан политикая министерстволэн коньдонэн юрттэменыз. «Юмшан57» промо-группа ужан вакытэ мон но, клипъёслы коньдон утчаса, бызьылӥ, но малпанме лыдэ ӧз басьтэ. Мыным кельше «Шундыен» быръем ужан амал: клип лэсьтонэз соос люкизы пӧртэм муртъёс куспын. Мон малпасько, «Шунды» туэ быгатӥз «гурезьлэн йылаз тубыны», табере уллань васькоз, выль вырйыл ӧз ке сюры.Д. Л.: Нош «Эктоника» табере кыӵе гурезь вылэ тубыны кулэ, тубемез потэ ке?П. П.: «Эктоникаез» продюсерской центрен адӟисько бере, оскисько, кылдозы выль авторъёс, кырӟасьёс, вуоно кизилиос. Утчано соосты, будэтоно. Та понна уксё тырмыт ӧвӧл ай.Д. Л.: Кырӟасьёслы асьсэлы но азинсконо, выль ӧръёсты оскалтоно.М. В.: Выль удмурт блогеръёс но ӧвӧл.Д. Л.: «ВКонтактеын» «Кылзы, ёптэ!» бам вань. Тунсыко ук. Собере туэ IT- удысмы зол азинскиз! Телефонэ удмурт ватсэтъёс, удмурт клавиатура потӥз.П. П.: Таиз но Нациосын ужан политикая министерстволэн уксёеныз азинтӥське. Мыным туж кельшиз туэ быдэ вуэм «Малыми» панк-группа. Ольга Тронина быгатӥз пӧртэм адямиосты «Шундыкар» лагерьын огазеяны.Д. Л.: Шаплы егитъёс пумен лапкомо, семья кылдыто, пинал вордо…П. П.: Зэм, зол шӧдӥське поколенилэн воштӥськемез. Таин но удмурт культураын кризис золгес, лэся, шӧдӥське. Пичиос ӧз на будэ. Паськыта егитъёс но 40 аресъемъёс вискын гу. Радио пыр тросгес шудэ арлыдоослы крезьгур. Егит адямилэн тодаз но уз лыкты, тае кызьы ке но воштыны луэ шуыса. Удмурт радио - сыӵе, кыӵе вань. Яке кылзод, яке уд.Д. Л.: Ӟеч крезьгур, туала крезьгур - вот мар уг тырмы. Крезьгурез валан-шӧдон - со субкультура шат?! Уг валаськы.П. П.: Удмуртлыкын уг луы вераськыны крезьгурез шӧдон сярысь. Кыӵе со ӟечез крезьгур, кыӵе уродэз… Удмурт крезьгур тыныд яке кельше, яке уг. «Чебер, йӧно, ӟечлыко утчаськонъёс» - со субкультуралэн тодметъёсыз ни. Егит удмурт нылаш яке пияш уз жингыръя эфире но уз кереты редакторен: вае мыным мукет крезьгур! Нош субкультура - со огин, солэн вань азьветлӥсез. Сыӵе адями дась радиоен кусып возьыны, мае ке воштыны, вераськыны.Д. Л.: Фольклор но субкультура луиз ни… Калык гуръёс эфирын ӧжыт чузъясько бере.П. П.: Адямилы туэ маке кулэ ке, сое вотэсысь шедьтоз. Радио - со берпуметӥ инты.М. В.: Газетэн но озьы ик.П. П.: Ӧвӧл. Газет - со тодыны тыршисьёслы ӟечлыко продукт. Соослы, кин утчаське, кин лыдӟиське.Д. Л.: Озьыен, газет - со элитарной продукт.П. П.: Мон «Удмурт дуннеез» усьтӥсько, угось тодэме потэ, мар луэ удмурт дуннеямы.Д. Л.: Пумиськеммы понна тау. Озьыен, вераськеммес лыдӟод газет бамысь.Туспуктэм: vk.com/ektonika
Улон-вылон
Виталий Пронин Вуоно синпелетлы инты рос-прос тодмо ӧвол на Туспуктӥз Максим ЕгоровШоркармы та дано нимен пусъемын вал туэ июль толэзе. Матысь дыре Ижын пуктэмын луоз та дано нимез возьматӥсь синпелет. Но кыӵе луоз солэн вылтусыз — ӵапак та понна ик радъяське конкурс. Отчы пыриськыны быгатозы элькунысьтымы суредасьёс но архитекторъёс. Ижлэн йырыз Олег Бекмеметьев ивортэмъя, нырысь ик быръемын луозы 3 авторъёслэн проектъёссы. Нош соос пӧлысь устозэ быръён радъяськоз социальной сетьёс пыр — калыклэсь куараоссэ люкаса. Кытын пуктэмын луоз синпелет — таиз тодмо ӧвӧл на. Калык пӧлын радъям юалляськон возьматӥз: одӥгъёсыз стелаез адӟысалзы Ялан ужась тыл котырысь, нош мукетъёсыз сое пуктыны ӵекто Иж тымет дурын — ӵапак отын интыяськемын вал, пе, шоркарлы кутскон сётэм Иж завод. Олег Бекмеметьев пусъемъя, лыдэ басьтэмын калыклэн соиз но, таиз но ӵектонэз. Конкурсэ пыриськись суредасьёс, архитекторъёс суреданы быгатозы 2 интыын инъяны тупамон проектъёссэс — «Пыраклы Удмуртиен» синпелет котырын но Ялан ӝуась тыл котырын. Елена Никитина
Иворъёс
Виталий Пронин Крымысь «Артек» лагерь ужа тол но, гужем но. Кылем арын ноябре отын дунтэк шутэтскизы Удмуртиысь 15 пиналъёс. Шуд пуйыос пӧлын вал Ижысь Кузебай Герд гимназиысь 5-тӥ классын дышетскись Денис Мишкин но. Денис Мишкин (3-тӥез) шутэтскиз «Артек» лагерьын.Денис «4»-лы но «5»-лы дышетске, капчи атлетикая ӵошатсконъёсы пыриськылэ, гимназиысь «Крезь куара» фольклор ансамбльын кырӟа-эктэ, картон бумагалэсь пӧртэм шудонъёс дася.- Дипломъёсыз, грамотаосыз трос-трос люкаськемын, - вера пияшлэн анаез Елена Петровна. - «Артекысь» 18-тӥ смена Россиын улӥсь пичи калыкъёслы сӥземын вал. Озьы 15 пинал пӧлысь 4-ез К. Герд нимо гимназиысь вал.Зэм, Денис Сьӧд зарезьын ӧз пыласькы - ульчаын шуркынмон толэзь вал.- «Артекын» нырысь нуналъёсаз пие туж мӧзмиз, - вера анай. - Ӵем жингыръяз, гожъялляз. Классысьтызы 3 мурт одӥг отрядэ шедем, нош Денис - мукетаз. Ярам, ас ёзъёсыныз кусып капчиен тупатэм. Берло нуналъёсаз соин телефон пыр вераськыны ик уг луы вал ини: я, шуэ, мыным ӵошатсконъёсы мыноно, я кыӵе ке концерт соослэн, я шулдыръяськон...«Артек» интыяськемын Гурзуф каргуртысь Аю-Даг (Гондыр) гурезь дорын. Лагерьёсыз 10 котыр: «Лазурный», «Янтарный», «Хрустальный»... Удмуртиысь пиналъёс шедизы «Морскояз». Лагерьзы бадӟым: 20 отряд, котькуд отрядын - 20-лэсь ятыр пинал.- Нылпиос куспын валамтэос, керетонъёс чик ӧй вал, - вера Денис. - Пинь миськон пастаен зыраськыса но ӧм ветлэ. Угось комнатаосамы уйин 12 котырын гинэ вуиськомы вал. Катьтэммыса соку ик умме усьылӥмы. Отысь школаын дышетскем сяна, резь-куаж дасяськылӥмы пӧртэм ужрадъёслы.Школазылы нылпиос кушем ним сётӥллям - Хогвартс. Великобританиысь пинал магъёслэн Хогвартс школаязы выллем ик, пе, «Артекысь» дышетӥсьёс нылпиосты мудрон сямен дышето.- Школа сылэ гурезь йылын. Милемыз нырысь-валысь туж шугъяськытӥз отчы тубон сюрес, - серекъяса маде пияш. - Кипарисъёсын, кедръёсын узыр гурезе йыромыны кема ӧвӧл вылэм. Ма, чильк-вальк школаын но йыр берытске - сомында классъёс, пиналъёс!Удмурт нылпиос зарезь дурын асьсэды котыр ласянь ӟеч возьматӥзы. Кылсярысь, Денислэн классэз отысь лагерьёс пӧлын тужгес устоез луиз. Та сяна, «Инкуазь но пуш дунне» конкурсын Мишкин нырысетӥ инты басьтэм.- Инкуазьлы сӥзем кружокмы вал. Зарезь ярдуртӥ поръяллямы, тунсыко изъёсты, ньӧръёсты, ӵыжинъёсты бичаса. Соослэсь ик шудон лэсьтӥ. Дунъясьёслы кельшем - дипломен бертӥ, - шуэ пияш.Денислэн сюлэмаз тужгес юн кылиллям ӝыт тылпу котырын шудонъёс, кырӟанъёс. Киоссэ выллань карыса ик, со вера: со-о-о быдӟа, пе, тылпу вал - отысь 1 пичи эгырзэ Иже но вайи. Туала эктонъёслы, пӧртэм калыкъёслэн кырӟан-веранъёссылы сӥзем ужрадъёс али но пияшлэн йыраз на.- Котькуд нунал сямен экскурсиосы поталлямы, - шуэ Денис. - Севастополе, Ялтае ветлӥм. Та сяна, «Артеклэн» аслаз 5 музеез вань. Тужгес кельшиз «Космос». Отчы ачиз Юрий Гагарин вуылэм. Инэз эскерон тӥрлыкъёссы макем тунсыкоесь!Анай-атайёс нылпиоссы пумысен ӧз сюлмаське. Лагерьлэн вань нимысьтыз ёзэз - нылъёсты-пиосты кышкытлыклэсь рос-прос утё. Ӵапак со вакытэ Крымын тыл кысылӥз. Та сярысь пиналъёс ӧз ик тодылэ - «Артекын» юг-юг улӥз. Дӥсь но сётӥзы: шуныт куртка, изьы, дэрем, футболка. Кӧттырон но - кылдэ ньылод!- Улон интымы зарезь дурын ик вал. Зол тӧласькылыку, инкуазез комнатаысьтымы котырес укно пыр гинэ учкылӥмы. Тулкымъёс ми дорозь ик вуозы кожаськомы вал ини. Нош огполаз тӧл сыӵе шуэръяськиз - ярдурысь пластмассалэсь дасям кыллён интыос зарезьын уязы, - паймемзэ уг ваты Мишкин.Туннэ Денис анай-атаезлы шуэ: зарезь дуре мыныны кылдӥз ке, быръёз «Артекез» гинэ. Гужемлы али ик калленэн дасяське ини - уксё люка. Атаеныз ӵош арнялы огпол ветлэ Ижысь визез сынанъя «Мар? Кытын? Ку?» шудонэ. Озьы ӝыт куспын ог 200 манет поттэ.Ольга Корепанова Теги: Крым
Улон-вылон
Виталий Пронин Кылем арня пумын ньыль нунал ӵоже Грак черкогуртын огыр-бугыр улӥз. Мушъёслэн гужетыса лобамзы выллем гурт спортсменъёс вазь ӵукнаысен бер ӝытозь солань-талань ветлӥзы, куасъёсын бызьылӥзы.Куинь муртлы быдэ - куноГурт шудонъёсты ас ёросазы пумитаны шуд усе гурт удысын тужгес адӟем карымонъёсызлы гинэ. Куд-ог ёросъёс та шудонъёсты ас доразы куинь пол но ортчытӥзы ни ке, Грак, Сьӧлта, Сюмси но Кияса ёросъёс доры гурт спортсменъёс ӧз на люкаськылэ вал. Табере тани Грак таос пӧлысь потӥз.- Туннэ нуналлы ёросамы улӥсьёслэн огъя лыдзы 9 сюрс 354 адями, нош Грак черкогуртын - 3 сюрс 500 адями. Удмурт олимпиадае сюрслэсь ятыр калык люкаськиз. Тамында куноосты ноку ӧм пумиталэ на вал. Мукет сямен вераса, черкогуртын улӥсь куинь но ӝыны адямилы быдэ одӥг куно усиз. Адямиосты интыяны умой быгатӥмы ке, машинаослы Грак урамъёсмы ӟоскытгес потӥзы, дыр, - шуиз Грак ёрослэн йырыз Михаил Крестьянинов.Ёросысь вань улӥсьёс пӧлысь 12,5 процентэз гурт хозяйствоын ужало. Кылем арын соос гектарысьтыз 17,8 центнер ю тысь басьтӥзы. Туннэ нуналлы сюро таза пудозылэн лыдыз 5 сюрс 209 йыр, со пӧлысь 2 сюрс 332-ез кысконо скалъёс. Котькуд скаллэсь 5 сюрс килограммлэсь ятыргес йӧл кыско.Хозяйствоос пӧлын ваньзэс азьпалтэ «Родина» СПК. Кылем арын соос 7 сюрс тонналэсь ятыр ю тысь басьтӥзы, гектарысьтыз 24 центнерен усиз. Туннэ нуналлы 6 сюрс 300 килограмм йӧл кыско. «Родиналэсь» ӧжытаклы гинэ бере кылё «Агрохим-Прибой», «Меркурий», «Нива», «Конный племзавод», «Граховский», «Вылнуд» хозяйствоос. Вератэк кельтэм уг поты «Вылнуд» огазеяськон сярысь. Туннэ нуналлы отын 32 мурт сяна уг ужа. Кысконо скалъёссы 106 йыр гинэ, котькудӥзлэсь 8,6 килограмм йӧл люкало.Ёрослэн йырыз но пудо утисьёс валало, басьтэм вормонъёсын буйгатскыны вазь. Президент Александр Волков но гракъёслы ӵектӥз гурт хозяйствоослы йӧногес кариськыны, пудо йырез йылэтыны. Адӟем карыны косӥз вавожъёслэсь, умой ужамзы понна, пе, куас база но хоккеен шудон коробка гинэ ӧвӧл, бассейн но пуктозы.Тол быриз - тол вуизШудонъёсты усьтонэ пыриськиз 3 сюлэсь ятыр адями. Грак музъем вылын вить пӧртэм выжы калыкъёс уло. Люкаськем куноосты соос вить кылын пумитазы: удмурт, пор, крашин, чуваш но ӟуч.«Тол сюрес» композицилы кутскон сётӥз куинен кыткем валъёс. Нош Гурт шудонъёслэсь утисьсэс «Буранэн» вуттӥзы. Граша нимо вал спортэн мыло-кыдо эшъяське вылэм. Тол шудонъёсы пыртэм амалъёсты люкаськем калыклы возьматӥзы.Календарья учконо ке, Гурт шудонъёс ортчизы толлэн берпуметӥ но тулыслэн нырысетӥ нуналъёсаз. Удмурт олимпиада кутскытозь, ульчаын тулыс кузёяське ни вал кадь, Гурт шудонъёс дыръя нош ик вуиз тол. Нырысь ик эскериз лэсьтӥськисьёслэсь чиданлыксэс. Ужрад кутскемлэсь азьло школа стадионэ бадӟым экранъёс пуктӥллям. Лек тӧл ваньзэ погыртэм. Лэсьтӥськисьёс вань кортъёсты но экранъёсты кыкетӥзэ пуктоно луиллям. Гурт шудонъёсыз сӥё-дано усьтон нуналэ тӧл борды итӥськиз на пурӟись лымы.Пелляськись куазь чылкак катьтэммытӥз куас сюрес дасясьёсты. Ярано коть, Гракысь спортъя нылпи школалы Гурт шудонъёсын валче выль «Буран» кузьмаллям. Уй но нунал соин ворттылӥз, шуыны луоз, нылпи школаын ужась тренер Александр Селивёрстов.Ёрос йыръёс - усточиосУльчаын куазь тӧласькиз ке, спортзалын омыр ӟырдамын вал. Тужгес трос калык люкаськиз кивалтӥсьёслэсь волейболэн шудэмзэс учкыны. Трос аръёс ӵоже Правительстволэн командаез ёрос йыръёсты «кокаса» возиз. Гракын пумиськон дыръя но нырысетӥ партиын капчиен вормизы вал, но отӥяз шудонэз ас киязы кутӥзы ёрос йыръёс. 1:1 лыд луэм бере Правительстволэн командаез ӵыжаськыны выриз ик - ӧз пӧрмыты, шудонлэн ньылетӥ люкетаз но ёросысь кивалтӥсьёс кужмоесьгес луизы. Эшлыко пумиськон 3:1 лыдын йылпумъяськиз.Гурт шудон дыръя котькуд кивалтӥсь ёросысьтыз спортсменъёслы адӟем карымон луыны тырше, со но ёрос командалы очко вайыны быгатэ. Ӵошатсконъёс дыръя кивалтӥсьёс ыбылӥсько, дартсэн шудо но куасэн бызьыло. Паймонэз ӧвӧл, воргорон кивалтӥсьёс пӧлын арысь аре тросгес адско нылкышноос. Берло аръёс ӵоже Эграысь нылкышноос Татьяна Чуракова но Светлана Крмакова воргоронъёслэсь ӟечгес ыбылӥсько. Таяз учыре но 88 но 84 очко люказы.Дартсэн шудонэз тросэз кивалтӥсьёс но спортсменъёс лотереяен ӵошато ке, Кез ёрослэн йырыз Пётр Князев озьы уг малпа. Дротик куяны быгатэм кулэ, со понна нуналлы быдэ тренировкаос ортчытъяно, соку гинэ вормонъёс бордад лякиськозы, пе. Ёрос кивалтӥсьёс куасэн бызьылонын но шӧртчиесь вылӥллям. Иськемъем сюресэз ваньзы капчи мылкыдын ортчизы. Нош котькинлэсь сэзь бызиз Алнашысь Степан Кадров.Бубыли ӧвӧлГурт шудонъёс дыръя котьку но паймыса учкисько куасэн бызьылӥсьёс шоры. Куд-ог спортсменъёс куас сюрес вылын бубыли кадь возисько, бодыенызы одӥг пол донгисько но стадион пумозь вуо кадь. Капчиен быземзылы гочаса, ачим но куас вылэ султоно кариськи. Куинь иськемез ортчытозям, кылы муозь ошиськиз кожай вал. Вылаз ик, ымнырез чепылляз лек тӧл.Куд-ог ёросъёсысь спортсменъёс гурезё интыостӥ яке сик пушкытӥ бызьыны дышемын, Гракысь куас сюресъёс соослы туж мӧзмыт потӥзы, дыр. Бусыетӥ кыстӥськись сюрес вылын пичи но шутэтскон интыосыз ӧз пумиське.Гурт тол шудонъёсысь туэ нырысьсэ пумитаны кылдӥз шаерысьтымы нимо-дано капчи атлетъёсты: спортъя калыккуспо классъем мастеръёсты Каракулиноысь Елена Наговицынаез но Шарканысь Екатерина Ежоваез. Ас ёзо эшъёсыз пӧлын Елена Наговицына тямысэтӥ интые потӥз.- Школаын дышетскыкум, Дэбес гурезьёсты волятыса возимы, - шуиз Е. Наговицына. - Нош татын - бусы, шутэтскон интыосыз ӧвӧлэн быдэс сюресэз бодыосын ужано луиз. Соин но, дыр, пыдын бызем кадь потӥ.Та ӵошатсконъёс дыръя тужгес жаль пото семьяос но егит анайёс. Туэ но ньыль-вить вож нуныос адскизы. Шаркан ёросысь Антонина Михайловна но Анатолий Григорьевич Хохряковъёс Грак кеме юри возиськыны вуиллям: Коля пизылэн кышноез та ӵошатсконэ 11 толэзьем нуныеныз лыктэм.Камбаркаысь Некрасовъёслэн семьязы талэсь азьвыл бадӟым пиенызы ӵошатсконъёсы пыриськылэм, таяз учыре 8 аресъем Ладаен лыктӥллям. Со тужгес пичиез спортсмен вал. Финише вуэмез бере синкылиосыз адскизы. Кезьыт тӧл, пе, быдэс мугорме сӥсъяз, чиньыосме кынтӥз. Нош анайзы, Оксана, кӧтаз нуныен бызьылӥз - матысь дыре Некрасовъёс куинетӥ пинал возьмало.Боды тӥян но йӧ коканГурт спортсменъёслэн быгатонлыкъёссы арысь аре кужмояло. Ёросъёсысь кивалтӥсьёс сюлмаськемъя вань спортсменъёслэн сямен куасъёссы тузӥ. Тросэзлэн командаослэн нимаз куас дасясьёссы вань. Пичи Пурга ёросысь Василий Трошкин, киысьтыз чемоданэз шоры возьматыса, вераз: татын ваньбурез 500 сюрс манет пала. Куас маяллян понна сьӧразы термометр нулло, омырысь температураез, пе, тодыны. Сюлмаськемзы токма луымтэ, Пичи Пургаысь спортсменъёс нимаз ӵошатсконъёсын вормисьёс пӧлын вал.Ӵошатсконлэн тужгес учкымон люкетэз - эстафетаос. Нырысь ик стартэ потӥзы семьяос. Ныл пиналэн семьяослы старт сётэм бере 2 минут ортчыса, пияшъёсын семьяос стартэ потӥзы. Огыр-бугыр, куас сюрес вылын ӟоскыт, ваньмыз маке кесясько. Можгаысь атай стартэ кулэ документтэк вуэм. Солань-талань бызьылонъяз 2 минутсэ ыштэм ке но, финише Алексеевъёс кыкетӥ вуыны быгатӥзы.Воргорон но нылкышно эстафетаын спортсменъёс кык этапсэ классика амалэн бызё, кыксэ - эркын амалэн. Огдыре стартэ 25 адями потэ, куас сюрес сюбег, усьылон, куас, боды тӥян учыръёстэк ноку но уг ортчы. Таяз учыре куинь командалы ӧз удалты. Шарканысь Ольга Хохрякова усиз но сьӧраз эшшо кыксэ уськытӥз, нош Алнашысь Наталья Андреева пластик куассэ ик чигтэм. Эстафетаос дыръя тужгес ӧз удалты пурга спортсменъёслы: нылъёссылэн но пиоссылэн командаоссы «пу» медален кылизы.Арысь аре кужмо нюръяськон пуроме баскетболэн шудӥсьёс пӧлын. Ӵошатсконлэн берпуметӥ нуналаз зарни медаль понна вожвылъяськизы Уваысь но Дэриысь воргоронъёс. Быдэс шудон весъёс вылын выллем ортчиз: я уваос, я дэриос азьпала потазы. Тужгес мыло-кыдоосыз учкисьёс коньдон вылэ споръяськизы. Шудон йылпумъяськытозь, 10 секунд кылиз, нош табло вылын 41:42 лыдпус, уваос азьпалан. 5 секунд ортчыса, дэриос со вормонэз сабизы. Шудон 43:42 лыдын йылпумъяськиз.Кужмо нюръяськон пуромиз хоккеен шудӥсьёс пӧлын но. Азьвыл аръёсы Эгра но Дэри ёросъёсысь хоккеистъёс учкисьёсты шумпоттылӥзы трос голъёсын. Таяз учыре глазъёс 10:0 лыдын «коказы» пургаосты, нош дэриос 6:0 лыдын вормизы бӧдьяосты. Судьяослы секытэн сётскиз Глаз-Эгра пумиськон. Огъя шудон но ватсаса сётэм дыр вормисьёслэсь нимзэс ӧз шарая, эскероно луизы капка возьмасьёслэсь быгатонлыксэс. Буллит дыръя удалтӥз глазъёслы. Бурдъяськем мылкыдзы финалын но зарни медаль басьтыны юрттӥз соослы.Ӵапак та нуналъёсы Красноярскын Россиысь Гурт шудонъёс ортчизы. Семьяослэсь данзэс отын утизы Можгаысь Семёновъёс. Россиысь ӵошатсконын соос зарни медаль утӥзы. Пусйыны кулэ, можгаослэн мукет семьязы но ёроссылэсь данзэ ӧз уськыты: Алексеевъёс огъя зачётын кыкетӥ интые потӥзы.Сютэм кӧтын вормон уд дурыГурт шудонъёс дыръя пӧсь йӧтэ столовойын ужасьёслы. 983 спортсмен пӧлысь ӝыныезлэсь ятырез шор ёзо школаын улӥзы. Соосты школаын ик сюдӥзы. Асьсэлэн чиданлыксылы паймемын пӧраськисьёс но.- Та дырозь одӥг пол гинэ трос калыкез сюдӥмы вал, нош Гурт шудонъёс дыръя ньыль нунал ӵоже куинь пол спортсменъёсты куноятӥськомы, - вераз школа столовойын ужась Екатерина Юшкова. - Вить кузя ужаськомы вал ке, ньыль мурт юрттӥсь сётӥзы.Озьы 9 кузя 500 муртэ сюдӥмы. Сиёнмес дыраз вуттон вылысь, 3 часын султыса, плита котырын бергамы, нош кӧлыны выдылӥмы уйшоре. Шыд пӧзьтӥмы 50 литръем 5 кастрюляосын, ӝук - 40 литръем 2 бекчеын. Дормы та вакытлы чылкак вунэтэмын, нош мынам ньыль пиналэ: бадӟымезлы 13 арес, покчиезлы - 2 но ӝыны. Ярано, кузпалы юрттӥськиз.Пӧраськисьёслэсь дырзэс шыръян вылысь столовойын ужасьёсты школае улыны интыяллям. Гурт шудонъёс дыръя огъёсыз ужасьёссы нунал лумбытэн нянь шормазы, мукетъёсыз сӥль юдӥзы. Нылпи садын ужась Надежда Коновалова но спортсменъёсты сюдон сярысь сюлмаське.- Милемыз татчы огдырлы юрттӥськыны гинэ выжтӥзы бере, ас ужмылэсь одӥгмы но мозмытэмын ӧвӧл, - шуиз Надежда Игоревна. - Нылпи садын возьмась луыса но ужасько, кылем уйме отын ортчытӥ. Гурт спортсменъёсты кӧттыр сюдон вылысь уйёсмес ум кӧлаське.Пӧраськисьёслэсь тыршемзэс вань куноос вылӥ дунъязы, одӥг спортсмен но сиёнлэн ӟечлыкез вылэ ӧз ӝожтӥськы. Таӵезэ Гурт шудонъёсысь шер пумиталод.Ӧтчаськозы Ува но Балезино19-тӥ Гурт тол шудонъёс йылпумъяськизы. Граке вуылэмзэс вань спортсменъёс кематэк уз вунэтэ. Командаос синмаськизы ёросысь спортъя объектъёслэн (спортзал, хоккеен шудон но куасэн бызьылон интыос) копак артэ интыяськемзылы.Ёросын улӥсьёслэсь лыдзэс чакласа, вань командаос куинь группаослы люкемын луо. Ас группаосазы вормисе потӥзы уваос, шарканъёс но дэбесъёс. Юкаменск ёросысь спортсменъёс Красногорске Россиысь Гурт шудонэ дэмен мынэмзы понна нокыӵе вожвылъяськонтэк нырысетӥ интые поттэмын.Гурт тол шудонъёслэсь флагзэс Балезиное келязы, нош та вакытэ вань спортсменъёс гужем шудонъёслы дасясько - куно пумиталозы уваос. Кызьы оскытӥз Александр Волков, та каргуртэ, чебер стадион сяна, туала куронъёслы тупась спортзал пуктӥське.Гурт шудонъёслэн йылпумъянъёссыКуасэн бызьылон (классика амал)Нылкышноос (5 иськем)18-29 арес1. Анастасия Осипова (Можга) - 0:16:242. Елена Ашихмина (Балезино) - 0:16:303. Алёна Перевозчикова (Шаркан) - 0:16:4630-39 арес1. Ольга Веретенникова (Ува) - 0:17:262. Светлана Филимонова (Пичи Пурга) - 0:18:193. Ольга Кутявина (Яр) - 0:18:20Нылкышноос (3 иськем)40-49 арес1. Раиса Михайлова (Вотка) - 0:09:132. Альфия Нуруллина (Можга) - 0:10:023. Людмила Семакина (Эгра) - 0:10:0350 но солэсь ятыр1. Юлия Рудина (Яр) - 0:09:562. Валентина Чиркова (Эгра) - 0:10:483. Нина Данилова (Дэбес) - 0:11:02Воргоронъёс (10 иськем)18-29 арес1. Владислав Азанов (Балезино) - 0:27:332. Александр Телегин (Якшур-Бӧдья) - 0:27:353. Григорий Хохряков (Шаркан) - 0:27:3630-39 арес1. Игорь Королёв (Пичи Пурга) - 0:27:452. Дмитрий Веретенников (Ува) - 0:28:343. Дмитрий Ходырев (Як-шур-Бӧдья) - 0:28:37Воргоронъёс (5 иськем)40-49 арес1. Олег Корепанов (Каракулино) - 0:14:201. Василий Григорьев (Дэри) - 0:14:203. Александр Болтачев (Глаз) - 0:14:4150 но солэсь ятыр1. Михаил Трофимов (Ува) - 0:15:262. Николай Батаногов (Шаркан) - 0:15:293. Сергей Стрелков (Эгра) - 0:16:01Командаен спринт (2х1,2 иськем)Нылкышноос1. Шаркан (Ольга Хохрякова, Алёна Перевозчикова) - 16:15:012. Ува (Ольга Веретенникова, Ольга Мурашкина) - 16:17:303. Можга (Анастасия Смагина, Анастасия Осипова) - 16:27:47Воргоронъёс1. Ува (Алексей Кузьмин, Сергей Тарасов) - 12:45:142. Эгра (Виктор Копысов, Данил Агафонов) - 12:45:983. Пичи Пурга (Игорь Королёв, Роман Трошкин) - 12:46:40ЭстафетаНылкышноос (4х3 иськем)1. Можга (Анастасия Смагина, Альфия Нуруллина, Юлия Выгодчикова, Анастасия Осипова) - 0:36:232. Ува (Ольга Мурашкина, Елена Евстафьева, Наталья Лялина, Ольга Веретенникова) - 0:36:573. Балезино (Марина Учанова, Наталья Князева, Анастасия Касимова, Елена Ашихмина) - 0:37:15Воргоронъёс (4х5 иськем)1. Шаркан (Владимир Кутергин, Николай Батаногов, Григорий Хохряков, Роман Широбоков) - 0:55:372. Ува (Дмитрий Веретенников, Николай Соловьёв, Алексей Кузьминых, Сергей Тарасов) - 0:55:383. Вавож (Егор Телицын, Николай Зайцев, Артём Телицын, Анатолий Жуйков) - 0:56:14Полиатлон (гимнастика, ыбылӥськон, куасэн бызьылон)Нылкышноос (18-39 арес)1. Жанна Кудрявцева (Ува)2. Марина Будина (Дэри)3. Галина Петрова (Пичи Пурга)40 но солэсь ятыр1. Наталья Лялина (Ува)2. Ольга Некрасова (Балезино)3. Нина Суворова (Вавож)Воргоронъёс (18-39 арес)1. Сергей Кожевников (Эгра)2. Геннадий Владыкин (Шаркан)3. Никита Кондратьев (Дэри)40 арес но солэсь ятыр1. Пётр Арафаилов (Глаз)2. Александр Дмитриев (Дэри)3. Вениамин Ефремов (Эгра)Семьяос (дартс, командаен бызьылон, эстафета)Нылпизы - ныл1. Ксения, Ольга но Дмитрий Веретенниковъёс (Ува)2. Диана, Мария но Эдуард Алексеевъёс - Можга3. Елена, Валентина но Анатолий Байковъёс (Дэри)Нылпизы - пи1. Григорий, Людмила но Алексей Семакинъёс (Эгра)2. Егор, Екатерина но Сергей Сабуровъёс (Кез)3. Владислав, Лариса но Александр Афанасьевъёс (Сюмси)КивалтӥсьёсЫбылӥськонНылкышноос1.Светлана Крмакова (Эгра) - 88 очко2. Елена Игнатова (Яр) - 85 очко3. Татьяна Чуракова (Эгра) - 84 очкоВоргоронъёс1. Владимир Лебедев (Сюмси) - 88 очко2. Владимир Шумихин (Сарапул) - 86 очко3. Михаил Четкарёв (Дэри) - 85 очкоДартс1. Пётр Князев (Кез) - 731 очко2. Александр Степанов (Сьӧлта) - 615 очко3. Александр Максимов (Кияса) - 607 очкоКуасэн бызьылонНылкышноос1. Наталья Долгова (Грак)2. Татьяна Волкова (Глаз)3. Надежда Логинова (Пичи Пурга)Воргоронъёс1. Степан Кадров (Алнаш)2. Олег Пчельников (Сьӧлта)3. Пётр Санников (Можга)БаскетболНылкышноос1. Эгра2. Ува3. ВавожВоргоронъёс1. Эгра2. Ува3. ДэриШашки1. Глаз2. Балезино3. ЭграШахмат1. Ува2. Можга3. ЭграХоккей1. Глаз2. Дэри3. ЭграОгъя зачётын вормисе потӥзыI группа1. Ува2. Эгра3. МожгаДэри, Балезино, Пичи Пурга, Вотка, Кез, СарапулII группа1. Шаркан2. Якшур-Бӧдья3. ГлазЯр, Вавож, Кизнер, Алнаш, КамбаркаIII группа1. Дэбес но Юкаменск2. Грак3. КаракулиноКрасногорск, Кияса, Сьӧлта, СюмсиВалентина ЕмельяноваВладимир Беломорских Теги: Грак
Спорт
Виталий Пронин Таяз арняе шулдыръяськизы иворчиос. 80 ар тырмиз Удмурт радиолы, 95 - элькунамы потӥсь «Удмуртская правда» газетлы.1917-тӥ арын 7-тӥ сентябре потӥз «Известия Ижевского Совета рабочих, солдатских и крестьянских депутатов».Туала вакытэ газетъёс «ожмасько», шуыны луоз, лыдӟисьёссы понна, кин маин бордаз кыске: кин газетсэ дунтэк люкылэ, кин вӧзаз кузьмаське на, нош «Удмуртская правда» бордаз кыске пуштросэныз. Выль иворъёсын тодматэм сяна, йӧно газет гожтэм кылыныз юрттэ адямиослэсь сюлмаськонъёссэс сэрттыны-пертчыны, дыраз визь-нод сётыны, оскон пыӵатыны. Редакциын тыршись журналистъёслэн ужъёссы котькуд ар вормыло шаерамы но Россиын ортчылӥсь конкурсъёсын, сое дунъяло огшоры адямиос но, вылӥ кивалтӥсьёс но.Газетэз юбилееныз ӟечкылазы элькунысьтымы кивалтӥсьёс, мукет редакциосын ужась эшъёссы, артистъёс но лыдӟисьёссы.Зинаида Кириллова Теги: ечкыласьком Иж
Иворъёс
Виталий Пронин Удмурт кун университет ивортэ: 30-тӥ июле тодмо луоз, кин университетэ нырысетӥ тулкымын пыриз.Нош 31-тӥ июле ваньзэсты визьпогъёсты но соослэсь анай-атайёссэс ректор Галина Мерзлякова но приёмной комиссилэн валтӥсь секретарез Павел Ходырев ӧтё пумиськонэ. Со кутскоз 18 часын 1-тӥ корпусысь актовой залын.Программаын: Удмурт кун университетэ дышетскыны пырон, дунтэк но коньдонэн дышетскон сярысь докладъёс, кылдӥсь юанъёслы валэктонъёс сётон.Туспуктэмез: udsu.ru Теги: дышетскон УдГУ Удмурткунуниверситет
Иворъёс
Виталий Пронин 10-тӥ инвожое элькунысьтымы поръёс 22-тӥ ползэ Семыке люкаськылӥзы. Буббыос вазь ӵукнаысен коркаоссы азе ӝӧкъёс поттазы, пӧртэм сиён-юонъёсын соосты тырмытӥзы но вань лыктӥсьёсты куноятӥзы.Со ортче тулыс ужъёс йылпумъяськем бере, гужемез пумитаса. Гербер сямен, Семык арысь аре пӧртэм ёросъёсын радъяськылэ. Туэ ӧтчаськиз Грак ёросысь Буббы гурт.Буббыос вазь ӵукнаысен коркаоссы азе ӝӧкъёс поттазы, пӧртэм сиён-юонъёсын соосты тырмытӥзы но вань лыктӥсьёсты куноятӥзы. Пор, бигер, удмурт пӧрамъёсын тусьтыос син куспын бушаллязы. Куно пумитан гуръёсын шулдыртӥзы калык ансамбльёс. Та нуналэ котыр ласянь чузъяськиз пор кыл, кырӟан-веранъёс.Арысь аре Семык пӧртэм улосъёсысь поръёсыз огазея, туэ но делегациос Удмуртилэн уно ёросъёсысьтыз, Татарстанысь, Марий Элысь но Киров улосысь вуылӥзы. Со сяна, празднике пыриськизы вылӥ куноос. Ужрадлэн усьтӥськоназ вань люкаськемъёсты бусы ужъёс йылпумъяськемен но гужем вуэмен ӟечкылаз Удмуртилэн Тӧроезлэсь ужзэ быдэсъясь Александр Бречалов. Серемпыр со ӵектӥз поръёслы Семыксэс вазьгес ортчытъяны, вуоно аръёсы гужем ӝоггес мед вуоз шуыса. Озьы ик со пусйиз, та нуналэ элькунамы кӧня ке праздник ортче шуыса.- Яр ёросын бесерманъёс Кӧрбан каро, Красногорск ёросын «Петровское заговенье» фестиваль усьтӥське, нош арня ортчыса, удмуртъёс Можга ёросэ Гербере люкаськозы, - ивортӥз Александр Бречалов. - Вань со шулдыръяськонъёс бусы ужъёс йылпумъяськемен герӟаськемын, соос данъяло ужась муртэ.Грак ёрослэн йырыз Виктор Белов шумпотэмзэ вераз, сомында калык куное лыктӥз шуыса. Со тау кариз аспал эшъёсызлы рос-прос дасяськемзы, ӟеч мылкыд кузьмамзы понна.Ужрадэз азинтӥзы концертъёс но пӧртэм площадкаосын шудонъёс. Валтӥсь сцена вылын быгатонлыкъёссэс возьматӥзы кырӟасьёс но ансамбльёс, нош эктӥсьёс ӵошатскизы «Эн уста тавалтыш» площадкаын. Кибашлы нылкышноос пӧлын «Тыматле чачавий», нош воргоронъёс куспын «Марий патыр» ӵошатсконъёс радъяськизы. Вань мылкыд карисьёсты пор сиёнъёсты - коман мелна (табань) но подкогыльо (бадӟым пельнянь) - пӧраны дышетӥзы. Нылпиос понна шудонъёс, вожвылъяськонъёс ортчизы. Озьы ик ужаз кибашлыослэн адӟытонзы.Нуназе калыкез куноятӥзы пӧсь ӝукен.Гужем ӟеч мед луоз, кизем юоссы мед потозы шуыса, поръёс Семык азьын вӧсяськыны ветло. Туэ но 9-тӥ инвожое инкуазь инмаръёслы оскисьёс ветлӥзы Кумылташе (вӧсяськонэ). Пусйыны кулэ: та фин-угор калык кӧняез ке черкын вӧсяське, кӧняез ке - вӧсь лудъёсын. Буббыос, пе, чукындриськемын, нош бускель Пор Вожойын язычникъёс уло. Соин вӧсяськон Пор Вожойын ортчиз. Со нуналэ ик Буббыысь культурая юртын «Ял умбалне мужыр йўксє» («Гурт вадьсын кык юсьёс») фильм возьматӥзы, нош Гракысь культурая «Лидер» дворец азьын дискотека - «Самырык кас» - ортчиз. Вань лыктэмъёсыз шулдыртӥз Марий Элысь ӧтем куно - егит кырӟась Марина Садова.Туэ Семыклэсь пуссэ Пичи Пурга ёросэ сётӥзы. Озьыен, вуоно арын поръёслэн элькун праздниксы отын радъяськоз. Елена Рябина Туспуктӥз А. Горбунов
Улон-вылон
Виталий Пронин Нош мар луэ тӥляд ёросады? Ивортэ! Сюмси 20 арзылы 20 концерт Ёрос центрысь «Орфей» нылпи коллективлы туэ 20 ар тырмоз.Кызьы вераз коллективлэн кивалтӥсез Марина Гричик, котырес лыдпусэзлы сӥзьыса, ар куспын «Орфей» 20 концерт пуктоз. Нырысетӥ концертсэс кылем арня пумын Кильмезьысь Орловской нылпи юртын возьматӥзы. Пумиськон дыръя артистъёс нылпи юртысь пиналъёслы «Что такое Родина? Сокровенное...» альбом кузьмазы. Асьсэ киын лэсьтэм альбомП. Чайковскийлэн 175 ар тырмонэзлы сӥземын, отчы ик пыртэмын Екатерина Гричик но Павел Виноградов егит артистъёслэн кылбуръёссы.Можга 28 пиос но 42 нылъёс Можга ёрос больницаысь роддомын кылем толэзь куспын 70 пинал вордскиз.Кылем арын оптимизация чотын Удмуртиын 9 нылпи ваён юртъёс ворсаськизы. Нош Сарапулысь, Воткаысь, Глазовысь, Эграысь, Уваысь, Можгаысь но Ижысь нылпи ваён юртъёс паськытазы. Можгаысь роддомын 30-зэ пиналэз городын, 25-сэ Можга ёросын улӥсь анайёс вайизы. Быдэн одӥг пиналъёс вордскизы Грак но Алнаш ёросъёсын улӥсьёслэн, 8 тэшкылилы узырмиз Вавож ёрос, 5 муртлы - Кизнер. Вань та ёросъёсысь нылкышноос табере нылпи ваё Можгаын.Сарапул Гын сапег шунтэ, эшъяськытэ Дулесово гуртын гын сапеглы сӥзем ужрад ортчиз.Кылем арнянуналэ ёросысь 8 муниципал кылдытэтъёсысь куноос Дулесовое люкаськылӥзы. Та гуртысь культурая юрт котыре нимысьтыз азбаръёс кылдытӥзы. Одӥгаз бызьылӥзы-тэтчазы, мукетаз нылпиос шулдыръяськизы, куинетӥяз - чай сектазы, ас пыжиськемъёсынызы куноятӥзы ӟучъёс, удмуртъёс, бигеръёс.Бадӟым шулдыръяськонлэн шорсюлмыз герӟаськемын вал гын сапеген. Культурая юртысь сцена вылын та шуныт пыдкуклы сӥзем дефиле ортчиз. Шумпоттӥзы Дулесово гуртысь нылпи садэ ветлӥсьёс. Гын сапегъёсазы пӧртэм выжы калыкъёслэн пужыоссы пуктылэмын вал.Ужрадлэн кыкетӥ люкетаз такмак кырӟаны быгатӥсьёс вожвылъяськизы. Арганэн шудыны быгатэменыз но жингрес куараеныз паймытӥз Дулесовоысь ик Егор Макшаков.Шаркан Тэк пукисьёс ӧвӧл Ёросысь Дышетонъя центрын та вие осеменаторлы дышетскисьёс люкамын.Центр юн кусып возе ёросысь калыкез уже интыянъя центрен. Ужтэк кылемъёс пӧлысь 13 мурт мылкыд кариз осеменаторлы дышетскыны. 4 толэзь тодон-валан люкамзы бере соос выльысь берытскозы вордскем гуртъёсазы. Егит специалистъёсты чидатэк витё «Луч», «Мир», «Восход», «Исток» хозяйствоосын, Павел Киселёвлэн фермер хозяйствояз. Одӥгез дышетскись дораз, пе, дасо мында пудо вордэ. Скалъёсызлэсь лыдзэс будэтон вылысь нимысьтыз дышетсконо кариськем.Матысь дыре центрысь партаос сьӧры пуксёзы 21 воргоронъёс, соос тракторист-машинистлы дышетскозы.Дэбес Выж лэсьтӥзы нунал куспын Сенькагуртын улӥсьёс арзэс, выль выж вылтӥ ветлыса, пумитазы, шуыны луоз.Январь толэзе Сенькагуртын улӥсьёс доры сюрес усьтӥзы. Туннэ нуналлы пичи гуртын 6 мурт улэ, пӧлазы вань арлыдоос но, ужась калык но, школае ветлӥсьёс но. Гуртэ нуись сюресэз лэсьтон борды «Турнес» хозяйство басьтӥськылӥз вал. Угось арлы быдэ жалем пудо сиёнзэс Сенькагурт котырысь гуосы тыро. Но кутскем ужзэ пумозяз ӧз вутты. Гуртоослэсь сюлмаськонзэс ёросысь кивалтӥсьёс кылӥзы - коньдон висъязы. Ёросысь сюрес лэсьтӥсьёс одӥг нунал куспын гурт котырысь выжез сэрттӥзы но, выльдӥзы но.Балезино Тодэ ваёнъёс кино пыр Карсовайысь библиотекаын кинолы сӥзем арез усьтӥзы.Со понна «Паймымон укно - кино» адӟытон дасязы. Совето Союзысь кинолэн кылдэмез, артистъёс сярысь гожъямъёсты нимысьтыз стендэ люказы, тужгес тунсыкъяськись муртъёслы викторина малпазы. Кызьы ивортӥз библиотекаен кивалтӥсь Наталья Васильева, быдэс ар ӵоже пӧртэм ужрадъёс ортчытыны чакламын. Кылсярысь, апрель толэзе кинорежиссёрлы, актёрлы, писательлы но сценаристлы Василий Шукшинлы сӥзем ӝыт радъялозы, нош сентябрь толэзе вераськозы театрысь но киноысь актриса Фаина Раневская сярысь.Юкаменск Пыэдэн нюръясько шудыса Кылем ар пумын Палагай школалэн азбараз хоккеен шудон инты кылдӥз.Йӧ вылын нискылан сярысь кичӧлтонэн потэм школаын ужась завхоз Рафис Абашев. Ӟеч малпанлы дурбасьтӥзы пиналъёс но соослэн анай-атайёссы. Йӧ кисьтыны юрттӥз «Куркан» огазеяськонлэн кивалтӥсез Булат Абашев, тылпу кысон машина висъяса. Пиналъёс мугорзэс кыдатонлы табере бадӟымгес саклык висъяло. Нылъёс нискыланы дышетско, пиос вож-маськыса хоккеен шудо. Нылпиослэсь бере уг кылё мумы-бубыоссы но. Пусйыны кулэ, хоккеен шудон инты та дырозь ёрос центрын гинэ вал, ӟеч уженызы палагайёс мукетъёслы но адӟем карымон луо.Сьӧлта Кочыш гурт выльдӥське Гуртэ пуктӥськыны мылкыд карись 25 семьялы музъем висъямын.Сюромошур (гуртоос сое Кочыш шуо) муниципал кылдытэтысь валтӥсь специалист Тамара Кольцова верамъя, гурт котырысь 56 гектар музъем выль юртъёс пуктыны висъямын. Та вакытэ Центральной ульчалэн огпалаз выль коркаос сыло ни. Улыно-вылыно 2 юртэ тыл пыртонэз гинэ кылемын. Со сяна, та гуртын кылдозы на Полевая но Цветочная выль ульчаос. Кочышысь сяна, пуктӥськон борды мыло-кыдо басьтӥськизы бускель Аяшур гуртын но Ижевскын улӥсьёс. Висъям музъем чакламын 70-лэсь ятыр хозяйстволы, юртъёс котырын луозы на шутэтскон но мугор кыдатон интыос, нылпи площадкаос, вуз карон юрт.Дасяз Валентина Емельянова Теги: ёросъёс иворъёс
Улон-вылон
Виталий Пронин Зинаида Рябинина, валтӥсь редакторКылем арняе Россиын пусйим Атыкай музъеммес утисьлэсь нуналзэ. Мыным сое ветеранъёсын пусйыны шуд усиз.Сылӥськод погонъёсын, гадь тыразы медальёсын йӧно, кужмо воргоронъёсын артэ но, сюлэм ик капчи луэ, номыр кышкыт ӧвӧл ни. Ачид но шумпотыса ӟечкыласькод зэмос воргоронъёсты - служба ортчемъёссэ но ортчисьёссэ. Бен, соос данъясько асьсэлэн погонъёсынызы, данъясько кунэнымы. Но пусъён сямен пумен ӝожомемзэс вераны ӧдъяло: талазы милесьтым праздникмес, азьло сямен ик кельтоно вал - Армилэн но флотлэн нуналыз!Кышномурт йырыныд нырысь соглаш кариськиськод кадь, но ӵуказеяз ӵукна Олимпиадаысь хоккейя финалэз учкыны пуксиськод но валаськод - Атыкай музъемез утись - со данаклы паськытгес валан. Ма тани та усточи пиосмы йӧ вылын Россилэсь спортын данзэ берыктон понна уг ожмасько шат? Мар мында кужымзэс, тазалыксэс сёто соос кема возьмам зарни понна! Формазы вылэ гожтэмын: «Россия - мынам сюлэмам». Соосын ӵош висе но шумпотэ быдэс Россия. Котькудӥзлы йыбырттэм потэ. Вормемзы понна, Россилэсь гимнзэ кырӟамзы понна. Сотэк таяз Олимпиадаын со чик ӧй чузъяськысал. Зарни пиосмы асьсэлэсь медальёссэс басьтӥзы тӧдьы флаг улын Олимпийской гимн чузъяськем улсын. Соос тодо вал: та рад Россилэн «ымыз» пытсамын... Но зэмос патриотъёслэн сюлэмзы ӧз чида - соос мытӥзы: «Россия - великая наша держава...». Сыӵе выроссы бере ӧжыт куалектон вал ик бен - МОК нош уз копаськы-а, но отын гинэ но валазы Вормисьёслэсь сюлэмзэс.Нош Ижысь Алина Загитовамы, кудӥз 15 аресказ ӵап 23-тӥ феврале быдэс дуннелы возьматӥз тужгес усто луэмзэ, ӧвӧл шат Атыкай музъеммес утись? Эшшо кыӵе! Та муспотон пичи ныллэсь адӟем карыса, спортэн вырозы трос мукетъёсыз нылпиос. Нош Алиналы сӥзё ни кылбуръёс, кырӟанъёс, суредъёс - Россиын гинэ ӧвӧл, мукет кунъёсын но. Вань бен вожъяськисьёс, тушмонасьёс но, но сыӵеослы пумит но та пинал нылаш веран кыл шедьтэ - тӥ но лэсьтыса утчалэ!Тау бадӟым кунмес утисьёслы!
Улон-вылон
Виталий Пронин Быдӟым оже пыриськем ветеранъёс чиньыен лыдъямон кылемын. Одӥгез соос пӧлысь улэ Пичи Пурга ёросысь Яган-Докья черкогуртын. Арсентий Кириллович ИВАШКИНЛЫ 96 арес, трос аръёс ӵоже гуртысь ветеранъёслэн огазеяськонэнызы кивалтӥз, солэн нимыз пыртэмын Пичи Пурга ёрослэн Данъян книгаяз. Ивашка — Яган-Докья черкогуртын вордскемын, татын ик улӥсько, 6-тӥ январе 96 арес тырмиз, — шуэ Арсентий Кириллович. — Анай-атае но та гуртысь ик вал. Мемеймылэн одӥг класс но дышетскемез вылымтэ, нош айимы 1900-тӥ арын Козлово гуртысь церковно-приходской школаез йылпумъям, свидетельствоез но вань на. Мыным 14 арес дыръя, 1938-тӥ арын, айимы кулӥз. Вань секытэз чидано луиз мемеймылы. Туала вакытэ коронавирус шуиськомы, соку но троссэ адямиосты висён-чер погыртӥз. Милям но семьяысьтымы 6 пиналъёс пӧлысь 3-ез гинэ луло кылиз. Мемеймы 93 аресозь улӥз, нош мон тани сое но ортчи ни. Ас вакытаз милям гуртмы удмурт вал, ӟучъёс 2-3 коркан гинэ улӥзы. 1931-тӥ арын гуртамы совхоз кылдӥз, соку ик ӟучъёсвуизы. Соос удмуртэз ӧз валаллялэ, нош гурт калык ӟуч сямен вераськыны ӧз быгатылы. Со лыктэмъёс семьяосын улӥзы, одӥгез — ми дорын. Соослы луыса мон но ӟуч кыллы дыши. Нырысь ик гуртысьтымы 4 классъем школаын дышетски, 7-тӥ классозь — Шор Кечолын. Озьы нуналлы быдэ 8 иськеме пыдын ветлӥмы нюлэскытӥ. Школаын урод ӧй дышетскы. Шор Кечол школае ветлыкумы, ӟуч пиналъёсын ӧм тэрылэ, соос удмурт пиосты обидьыны вырылӥзы. Мынам дӥсе-кутэ урод вал: кашамер дэрем но куэм штани. Кыллы шаплы вал бере, ӟучъёс мынэсьтым кышкаллязы, командовать карылӥ соосын. Жугиськон дыръя школа директорлы соку ик чагиськылӥзы. Ӵуказеяз тод ни: тонэ ковёре ӧтёзы. Директор шуылэ вал: а ну-ка, Ивашка, красная рубашка, полосатые штаны, давай рассказывай, нош ик мар карид? Токарь — Айи монэ дышетыны выриз. 7-тӥ классэз йылпумъяса, гуртысьтымы 4 пиосын Сарапулысь кооперативной техникуме мынӥмы вал, — вера А. Ивашкин. — Соос экзамензэс сётыны ӧз быгатэ но берен бертӥзы, мон но сьӧразы. Атай монэ выльысь Сарапулэ нуиз на вал. Дышетскыны кылдымтэ вылэм отын, атаймы кулӥз но, гуртэ бертӥ. 1938-тӥ-1940-тӥ аръёсы ужаны быгатӥсь калыкез Ижысь 74 номеро (машиностроительной) заводэ нуизы, мыным токарной станок сётӥзы. Котькудӥз сдельно тыршиз. Туннэ кадь ик тодӥсько на нырысетӥ уждунме — 400 манет, ӝынызэ гуртэ келяй. 1941-тӥ арын 22-тӥ июне заводэ ужаны лыктӥсько но — станокъёс сьӧрын сылӥсьёс ӧвӧл. Троссэ пиосты фронтэ басьтӥллям, кышноос но пересьёс гинэ кылемын. Шутэтскон нуналъёсыз тодытэк, 2 станок сьӧрын 12 часэн ужалляй. Бере кылисьёсты суд улэ кыскылӥзы, уждунзылэсь 25 процентсэ государстволы кельтылӥзы. Одӥг пол мон но умойтэм учыре шеди. Патерын улӥсько вал, уйшоре уже мыныны дасяськи но, корка кузёе юртсэ ӵогаса кошкем — дорысь потэме ӧз луы. Одӥг нунал прогул понна 3 толэзьзэ ӝынызэ гинэ уждун тыризы. Городын улонмы арысь аре секытгес луиз. Кин кызьы кӧтсэ тырыны выриз, куяськон интыосысь но сиён утчаса ветлӥмы. Лушкаськисьёс но вал. Одӥг полаз, однопутной трамваен бертыкум, шаян пиос котыртӥзы. Бордам ӧз но йӧттӥське кадь, нош сиён-юон басьян карточкаме кисыысьтым поттӥллям. Сое кыкетӥзэ ӧз сётылэ, гуртэ но бертылыны ӧз лэзе. Ярано коть, милям гуртмы Иж городлэсь кыдёкын ӧвӧл. 11 аресъем Зоя сузэре, чечы вайыса, пыдын ветлӥз. Со ик юрттӥз катьяськыны. Война бере армиын. А. Ивашкин — 2-тӥ радын бурысез. 1946-тӥ ар.Радист — 18 арес тырмыса, монэ военкоматэ учётэ султытӥзы. Со вакытэ заводын пулемётъёс но пушкаос лэсьтыны кутскимы ни вал. Военкоматысь заводэ бӧрсьысь бӧрсе 10-лэсь трос повесткаос вуизы. Цехен кивалтӥсь Виктор Яковлевич Даринген, ачиз со Поволжьеысьнемец, бумагаосме адӟымтэ улэ аналскылӥз. Нош миляможмаськыны мынэммы потэ вал. Собере индылӥсьёс шедизы, городской военкомат пыр кошкыны, пе, уд быгатэ, нош ёрос военкоматэ мынӥсьёсты соку ик басьто. 1944-тӥ арын июль толэзе монэ но армие басьтӥзы, 3 ареслы пичигес пиосын кошки. Шедимы Свердловск улосысь Елань лагере. Нырысь ик шофёрлы дышетӥзы. Лагерямы военнойёс вуизы но радиотелеграфистэ дышетскыны, пе, кин мыноз, 3 толэзь ортчыса, оже келяломы. Мон шумпотыса азьлань потӥ. Радиокурсъёсыз ортчеммы, Морзелэсь азбуказэ дышетэммы бере ваньмес умой дӥсязы но оже келязы. Пересыльной пункт Казаньын вал, отчы милемыз Кечол станция пыр нуизы. Поездмы дугдӥз но — перронын одӥг лул но ӧвӧл. Поезд вырӟыку ини, кин ке вагон сьӧрысь потӥз. Яганэ салам вера, шуисько, фамилие Ивашкин. Бӧрысь тодӥ: тодмотэм адями семьяелы иворме вуттэм. Эшелонмес Львовысь полустаноке вуттӥзы. Отысен пушкаослэн ыбылэмзы кылӥськиз. Нуназе ветлыны ӧз лэзе, вагонысь 2-3 муртэн гинэ потаны яра вал. Частёзь, пе, уйин мыномы. Какой отын… Немецъёс бомба куяны кутскизы но тросэз солдатъёс, ожез адӟытэк ик, быризы, документъёссы но дӥськутсы сутскыны шедизы. Бырем солдатъёсты «без вести пропавший» шуыса гожтӥзы. Милемыз азьлань нуизы, нош соосты, пе, похоронной отряд бичалоз. Трос гуртъёс пыр ортчимы, юртъёс бушамын, куд-огез ӝуамын, уйёсы кытын быгатӥмы, отын ик кӧламы. Одӥг полаз шутэтскыны дугдӥмы но, юалляськисьёс луизы: шофёръёс, связистъёс, артиллеристъёс, танкистъёс пӧлады вань-а? 3 кузя потӥмы, милемыз Львов городэ пыдын нуизы. Милям но документъёсмы сутскемын вал, соин ик, тушмонъёс ӧвӧл-а шуыса, толэзь пала эскерыса возизы на. Озьы мон 1945-тӥ арын 11-тӥ маёзь ожмаськи 4-тӥ Украинской фронтын, связистъёслэн ротаязы, позывное «Дон» вал. Нуналлы быдэ одӥг куара: ти-ти-та, ти-ти-та, ти-ти-та... Мон котьку но иворъёсты кылзыны яратылӥ, лушкемен Би-Би-Си радиостанцилэсь вераськемзэ но кылзылӥ. Можгаысь механизаторъёслэн школаязы дышетскыкуз. 1951-тӥ ар. Радистъёслэн пистолетсы гинэ вал, шумпотӥсько, мыным ыбылӥськыны ӧз кылды. Одӥг пол быронлэсь кыли. Прага котырысь Оломоуцк городэ вуыкумы, вӧзамы мина пуштӥз: водительмы кулӥз, машинамы шальтраз. Радиостанцимес кулэ интыозь вуттӥмы ни американ машинаен. Ӵапак соку нырысьсэ машина руль сьӧры пуксёно луиз. Ӵапак татын ик вормон нуналэз пумитай. 8-тӥ мае вормон сярысь кылӥськиз ни вал, нош ми сое 11-тӥ мае гинэ пумитамы. Туж жаль, 11-тӥ мае но вӧзысьтым 4 солдатъёс быризы на. Адӟыны кылдӥз Польшаысь Освенцим, Майданек но Киндер концлагерьёсыз. Пленэ шедемъёслэн шорамы синвуаськыса учкемзы туннэ но сюлэмме бугыръя. Передовое ветлӥсьёслы сю грамм сётылӥзы, нош радистъёслы курытсэ юыны лэземын ӧй вал. Угось ми дежурить карылӥмы суткаяз 2 пол 6 часэн. Фронтысен тамак кыскыны дыши, сием потонэз озьы быдтӥськомы вал. «А. К. Ивашкин из Ижевска» — Ожмаськон бырем бере вордскем палъёсамы милемыз ӧз лэзе. Карпатыын улӥсь гуцулъёс полякъёсын ожмаськизы. Быдэс дивизимес Польшаозь пыдын нуизы. Одӥг ӵукна тревогая сайкатӥзы: пистолетъёсмес басьтӥзы но винтовкаос сётӥзы. Туж кузесь соос вылӥллям. Куд-огезлэн мынам кадь лапег мугорзы вал, соослэсь винтовказэс басьтӥзы, карабин сётӥзы. Собере ваньмес поездэ пуктӥзы. Кытчы мынэммес ӧм тодэ. Бусы шоры сиськыны дугдылӥмы, соку веразы, милемлы, пе, утёно чугун сюресэз. 1945-тӥ арын 17-тӥ июльысен 2-тӥ августозь Германиысь Потсдам городын США-лэн, СССР-лэн но Великобританилэн кивалтӥсьёссылэн конференцизы ортчиз. Конференция йылпумъяськем бере Берлинозь лумбыт пыдын мынӥмы. Бабельсберг ёросысен немец складъёсыз советской солдатъёс киултӥзы. Отын валес котыр возё вылэм, мар быгатӥмы сьӧрамы кутӥмы. 3 шобрет но тамак бинялтон бумага кутӥ. Тодысал ке, Берлинозь 30 иськем пыдын мыномы шуыса, оло, со арбериосты ӧй кутысал. Мон Берлинозь 1 шобретме вуттӥ, нош тамак бинялтон газетме вузай. Отын милемыз эшшо толэзь пала возизы на. Татысен пумитай Удмуртиысь солдатъёсты: Якшур-Бӧдья ёросысь Андрей Широбоковез, соин Свердловскын ӵош дышетскимы вал, Глазов ёросысь Сыга гуртысь Леонид Захаровез но Геннадиез (таизлэсь фамилизэ вунэтӥ). Кыӵе ӟыгыръяськимы соку, вордскем палъёсамы бертэм кадь потӥмы. Берлинын солдатъёсыз экскурсиосы нуллӥзы. Адӟыны кылдӥз А. Гитлерлэсь, И. Риббентроплэсь но Й. Геббельслэсь резиденциоссэс, Рейхстаглэсь колоннаоссэ. Солэн борддоръёсаз асьме солдатъёс нимъёссэс гожтӥллям. Мон но «А. К. Ивашкин из Ижевска» гожтӥ. Каланча ӝужда азербайджан но грузин эшъёсы вылӥе ӝутскыны юрттӥзы, пельпум вылазы ӝутыса. Сое малпасько ке, сюлэмез бугыртэ шумпотон: отчы гожтӥськизы вормон басьтӥсьёс, шудо улон кузьмасьёс. Берлинысен нош ик Польшае келязы, быдэс ар ӵоже отысь югдурез тупатыны юрттӥмы. Туж жаль, Быдӟым ож йылпумъяськем бере но трос адямиос быризы на. 1947-тӥ арын дивизимес Западной Украинае нуизы. Война вакытэ фашистъёслы юрттэм бандеровецъёсын но власовецъёсын ожмаськимы, соос Карпат гурезьёсы ватскылӥзы. Ӵапак татысен висьыны уси: ӝуш ярае усьтӥськиз, пыдъёсы кынмизы. Ӝӧк вылысьтыз газетъёсыз уг бырыло.«Земляк» — Госпитале вуттэмзэс бус пыртӥ гинэ на тодӥсько. Тупаны но кулэ, монэ йӧнатӥсь медсестраос пӧлысь одӥгез Сиротинская (нимзэ вераны уг тодӥськы ни) вал. Вордскемезъя Киров улосысь, нош дышетскемын Ижысь медучилищеын. Монэ со «земляк» шуылӥз. Толэзь йӧнатӥськеме бере 1948-тӥ арын март толэзе Украинаысь Трускавец госпитале келяны медо вал. Медсестра визьнодаз, палэнэ мынытозь, Ижевскад, пе, куриськы, отын но 3 госпиталь вань. Озьы тӥни 1948-тӥ арын вордскем палъёсам бертӥ. Армиысь сьӧрам сухой паёк келязы вал. Киеве вуытозям ик, сиёнэ быриз. Отысен поездэн Агрызозь бертӥ. Вокзалэ ӵукна вуи, Пичи Пурга пала бертыны потӥ но пумитам лыктӥсьёсты адӟи. Бертыны огнам ӧй дӥсьты, со вакытэ лушкаськисьёс но гыж-кал ветлӥсьёс трос вал. Матэгес вуизы но — тодмоос вылӥллям. Пичи Пурга черкогуртозь пыдын мынӥ, нош Пургаысен колхоз председательмес пумитай. Валэн уробоен мынэмын вылэм, монэ гуртозям ик вайиз. Ӵуказеяз Ижевске кошки, Широкой пролкаысь госпитальын (али отын 27-тӥ школа) эмъяськи. Армиын дыръям толэзьлы одӥг пол гуртэ посылка лэзьяны луонлыкмы вал. Дӥськут но портсигар келялляй. Жаляса верано, гуртэ соос вуиллямтэ. Тракторист — Бертӥ но, дӥсь ӧвӧл, сиён начар. Шинелен мон кема ветлӥ ай. Ужай Кечолысь МТС-ын тракторист луыса. Кивалтӥсьмы Тимофей Лекомцев туж умой адями вал, Глазовысь гурт удысъя техникуме дышетскыны келяз. Сое йылпумъяса, МТС-ын ик ужай. Отӥяз МТС-мы но быриз. Собере совхозын механик луыса тырши, рабочкомен но калык контролен кивалтӥ. Вань улонме гурт удысын тырши, пенсие потыса но, 5 арзэ ужай на. Табере тани 25-тӥ арзэ дорын пукисько. Тамак но пурккетӥ, вина но юи — аслым туж шоголь потылӥ. Дырыз дыръя колхоз председатель визьнодаз. Секыт вылэм дышем сямлэсь чутрак куштӥськыны. Тамак кыскеме потыку, ымам конфет тырылӥ. Бӧрысьгес вина юэмысь но дугдӥ. Кышнояськи мон 30 арес бере гинэ. Кузпалы Александра Даниловна дышетӥсьын ужаз. 1 пимес но Зоя сузэрелэсь нылзэ будэтӥмы. Табере внукъёсы но внучкаосы трос кузя. Котькуд шутэтскон нуналъёсы сямен адскыны бертыло. Жаляса верано, 1994-тӥ арысен огнам улӥсько. Али но машинаен ветлэ.Пенсиын но уж шеде вылэм. 1987-тӥ арысен 2000-тӥ арозь гуртысь арлыдоослэн огазеяськонэнызы кивалтӥ. Соку ик аслым выль тус пыӵатӥ — туш будэтӥ. Юрт котырын бергасько, пуныме сюдӥсько. Пыдъёсыным кыдёке потаны уг дӥсьтӥськы, ярам, машинае вань. Руль сьӧры пуксьыса, магазинэ я сьӧр гуртэ ширтӥсько. Азьвыл Ижевске но ӵем вуылӥсько вал. Туала улонлэсь но бере кылем уг поты, иворъёсыз тодыны тыршисько. Яратӥсько «Первый» но «Россия» каналъёсты учкыны. Ӝытлы быдэ 11 часозь «Маяк», «Удмурт дунне», «Российская газета» но «Аргументы и факты» газетъёсты лыдӟисько. Чечы сиисько, мушйӧлэн но уктоен йӧнатӥськисько, арлы быдэ кускам муш лекатӥсько. Озьы ик улӥсько. Егит дыр ӝог ортчиз уга. Туж шаплы вал мон, арганэн шудӥ. «Русский строй» нырысетӥ арганме 1941-тӥ арын май толэзе басьтӥ. Жалясько, война вакытэ ки улам арган ӧз шедьылы, эшъёсме коть шумпоттысал. 1942-тӥ арысен кутскыса, ожмаськон вакытэз вератэк, куазез дневнике гожъясько. Историен герӟаськем учыръёсты но тетрадям кельтӥсько. Гуртлэн, совхозлэн историенызы герӟаськем ужъёсме ёрос газетын печатлало. ________ Валентина ЕМЕЛЬЯНОВА
Иворъёс
Виталий Пронин Быдӟым Вормонлы 70 ар тырмонлы сӥзьыса, Ижысь музейын усьтӥськиз «Войнаысь плакатъёс. Вормонэ нуись сюрес вылын» адӟытон.Калык азе поттэмын война сярысь 1941-тӥ-1945-тӥ аръёсы суредам плакатъёс. Пусъёно: таӵе ик выставкаос Россиысь 48 городъёсын усьтӥськизы. Плакатъёслэн копиоссы люкылэмын Калининградысен Южно-Сахалинскозь ог 50 музейёсы.- Ми доры вуттэмын 49 суред, - ивортэ Ижысь музейлэн наукая ужасез Алексей Шкляев. - Котькудаз возьматэмын войнаысь кыӵе ке учыр. Шуом, Вормонэз данъясь плакат. Отын суредамын нылпиен анай. Немецъёсты ултӥясь карикатураос но вань. Кылсярысь, красноармеец пыӵалэныз донге тушмонэз. Маиз тунсыко: котькуд плакат вылын гожтэмын дуныз - 7-10 манет. Война аръёсы угось соосын вуз каро вылэм. Котькуд суредлы ми дасямы валэктонъёс - историысь чуръёсты.Куд-ог плакатъёслэн авторзы - «Кукрыниксы». Таӵе огазеяськон кылдытӥзы Совето Союзысь графика амалэн суредаськисьёс Михаил Куприянов, Порфирий Крылов но Николай Соколов. Ку - Куприянов, кры - Крылов, ник - Николай, озьы пӧрмиз «кукрыниксы» кыл.Ольга Корепанова Теги: Вормонлы-7 0
Лулчеберет
Виталий Пронин 4-тӥ июле секыт пилемъёс инбамез возъязы, озьы соос Егитъёслэн нуналзылы сӥзем «Сайкыт инбам» фестивалез куспетӥ карыны выризы кадь. Но малпам ужзэс алнашъёс ваньзэ радызъя быдэстӥзы. Ӵукна Алнаш шур вӧзысь шулдыр интыын ёросысь егитъёслэн нырысетӥ турслётсы ортчиз. Ваньмыз-ӧвӧлэз 15 команда люкаськиз. Вуизы Можга ёросысь но егитъёс. Палаткаос пуктыса, тылскизы но, командаосысь пӧраськисьёс уж борды басьтӥськизы: пуртыосын ӝук пӧзьтӥзы, чай быректӥзы, сӥль ӵынатӥзы, кыстыбей дасязы. Нош эшъёссы бызёно сюресэнызы тодматскизы. "Палэп" эштосысь команда турслётын нырысетӥ инты басьтӥз.Командаос бӧрсьысь бӧрсе стартэ потӥзы. Пус чӧлтэмъя сюрес лёгись луизы Сям-Какси гуртысь егитъёс. Ортчоно вал 13 этап: будосъёсты тодмано, географияя пусъёсты валэктоно, вӧсь луэм муртлы нырысетӥ юрттэт сётоно, гозы кузя гурезе тубоно-васьконо, коръёс вылтӥ ортчоно, шур вамен потоно, одӥг писпуысь мукет писпуэ гозы кузя выжоно, нюк вамен тэтчано, тылпу кысоно...Секыт вал ке но, нылъёс-пиос, ог-огзылы юрттӥськыса, сюрессэс пумозяз ортчизы. Но янгышъёстэк бызисьёс ӧй вал, ваньзэ лыдъязы-чаклазы дунъясьёс, котькуд янгыш понна 10 секунд штраф ватсазы.Этапъёсты котькинлэсь шаплы ортчиз «Палэп» эштосысь команда. 2-тӥ луиз Алнашысь егитъёслэн «Вместе» огазеяськонзы. 3-тӥ интые потӥзы ёросысь культура удысын ужасьёс.Турслёт йылпумъяськыса ӧз вуы, мото куараос кылӥськизы. Вожвылъяськизы квадроциклэн но мотоен ворттылӥсьёс. Таиз но ӵошатскон ёросамы нырысьсэ радъямын вал. Юри дасям сюрес вылэ огдыре 5 мото потӥз. Тузон пурӟе, нош спортсменъёс сое уг ик шӧдо кадь, азьпала лобато. Квадроциклэн ворттылӥсьёс ёросамы ӧжыт на, шӧдске, соин ик ӵошатсконэ лыктэмын вал Ижысь, Нижнекамскысь но Набережные Челныысь 4 спортсменъёс.Таӵе ӵошатскон люкаськем калыклы кемалы вунонтэм кылёз. Квадроциклэн ворттылӥсьёс ёросамы ӧжыт на, шӧдске, соин ик ӵошатсконэ лыктэмын вал Ижысь, Нижнекамскысь но Набережные Челныысь 4 спортсменъёс. Соос турслётлы выль тулкым пыӵатӥзы кадь, азьланяз экстрим амалъя ӵошатсконъёсты Алнашын арлы быдэ ортчытыны мылкыд кылдӥз.Егитъёс чидатэк витизы ӝытэз - «Элькуновидение. Егитъёс-2015» вожвылъяськонэз. Сое радъяз но ортчытӥз «Мынам Удмуртие» телерадиокомпания. Ужрадэ пыриськизы 14-18 аресъем 7 нылъёс но одӥг пияш. Дорамы вуылӥзы Грак, Можга, Шаркан, Якшур-Бӧдья, Сарапул, Пичи Пурга ёросъёсысь егит кырӟасьёс. Алнаш черкогуртысь 2 нылъёс пыриськизы: Анастасия Русских но Олеся Киршина. Жюри 5 усто кырӟасьёсты бырйизю Соос понна ик куаразэс сётыны быгатозы телевизор пыр учкисьёс. Жаляса верано, алнаш нылъёсмы финалэ ӧз шеде. Котькинлэсь трос куара люказ Пичи Пурга ёросысь Алёна Зянкулова. Егит кырӟасьёс сяна, калыклы капчи мылкыд кузьмазы удмурт эстрадаысь тодмо артистъёс. Калык трос люкаськиз. Люкаськемъёсты Егитъёслэн нуналэнызы ӟечкыланы вуылӥзы Удмуртиысь мугорез кыдатон культурая, спортъя но егитъёсын ужан политикая министр Игорь Краснов но Алнаш ёросысь кивалтӥсьёс. Котькыӵе ужрадэ мыло-кыдо пыриськись егитъёслы таукаронъёс сётӥзы, нош аспал эшмылы, паралимпиецлы Владислав Лекомцевлы, гадь вылаз бырттӥзы «Патриот России» медаль. Удмурт егитъёслэн «Сайкыт инбам» фестивальзы чебер фейерверкен йылпумъяськиз.Людмила Сурчакова Туспуктэмъёс: Людмила Сурчакова, vk.com Теги: Алнаш Егитъёс
Лулчеберет
Виталий Пронин Иж город администрацилэнйырызлэн экономикая но инвестициосъявоштӥсез Константин Сунцов табере “Удмурт Элькунэз азинтонъя корпорация”огазеяськонлэн генеральной директорезлуэ. Константин Сунцов вордӥськемын 1982-ти арын Ижын, ужбергатӥсь, 2009-тӥ арын Ижын кылдытӥз парикмахерскойёслэсь сетьсэс, кӧня ке дыр ӵоже ужаз Тӧролэн советникез, город администрацилэн йырызлэн воштӥсез луыса, пыриськиз Иж городлы йыр быръёнъя конкурсэ. Нош корпорацилэназьвылэз кивалтӥсез Дмитрий Генералов юнматэмын Тӧролы советнике. Вордӥськемын 1982-тӥ арын Москваын, ужамын югдурез утён удысын - прокуратураосын, следствиея ёзъёсын, кивалтэмын инвестициос кысконъя проектъёсын, пыриськиз социальной проектъёслы юрттонъя фонд кылдытонэ. Туспуктэм: udmurt.ru
Иворъёс
Виталий Пронин Ижын ортчиз Архангелъёслы но кылчинъёслы сӥзем 6-тӥез фестиваль. Со улсын Йӧвылэсултон нуналлы Ижысь Дун-чылкыт Михаиллэн черкез вӧзын, Д. Приговлэн ошмесэз дорын но Шор площадьын 30 йӧ скульптураос кылдӥзы. Туэ фестиваль паськытаз, Удмуртиысь но Россиысь 30 кибашлыосты люказ. Шаерамы вуизы Калининградысь, Новосибирскысь, Томскысь, Карелиысь но мукет улосъёсысь но городъёсысь усточиос. Соос пӧлын тодмо скульпторъёс - Москваысь Кирилл Баир, Хабаровскысь Вадим Полин, Краснодарысь Валерий Казас но мукетъёс.Ижысь кибашлы, фестивалез радъясь Анфим Ханыков верамъя, йӧ Иж прудысь тубтэмын. Вань скульптураослы оглом 100 пала йӧ юдэс кошкиз, котькудӥз 800 килограммлэсь ичи ӧвӧл.- Йӧ - небыт арбери, соин ужаны скульпторъёс ярато, - шуиз А. Ханыков. - Со туж аспӧртэмлыко: кезьыт куазен гӧртэм кадь луэ, нош шунды потэ ке - чильпыра. Фестивалез радъяны но кылчинъёс лэсьтыны Йӧвылэсултон азьын юнме ӧм чаклалэ. Та нуналъёсы ву дун-чылкыт луэ. Нош йӧ - со сыӵе ик ву. Озьыен, ужъёсмы но Инмарлы матын луозы.Карелиысь егит кибашлы Александра Гордеева йӧэз коран арбериен туж шаплы ужа. Ижысь фестивале со нырысьсэ пыриське ке но, скульптураос лэсьтонъя Россиын ортчылӥсь ужрадъёсы одӥг пол гинэ ӧз вуылы ни. Йӧвылэсултон нуналлы со йылаз-пумаз вуттоз ӟуч режиссёрлэн Андрей Тарковскийлэн «Жертвоприношение» фильмезъя лэсьтэм йӧ скульптуразэ.- Лымыен ужаны яра-тӥсько ке вал, йӧэз вӧлыны но туж тунсыко потӥз. Йӧ арбериос дуно хрустальлэсь кадь адӟисько. Со туж чебер! - вераз А. Гордеева.Ижысь Евгения Мальцева но таӵе фестивальын быгатонлыксэ нырысьсэ эскере. Со суредаськись, но ассэ эскеремез потӥз скульптор сямен. Ужез «Архангел №1» нимаське.- Озьы пӧрмиз: кемалась ик ӧвӧл «Библиез» лыдӟыны кутски. Собере тодӥ кылчинъёслы сӥзем фестиваль сярысь, - шуиз Е. Мальцева.Томск улосысь Северск городысь Павел Сафронов но Алексей Хмельницкий Ижын нырысьсэ. Соос лэсьтӥзы «Ангел вострубил» скульптура.Ангелина Снигирёва Туспуктӥз А. Горбунов Теги: Ижкар
Улон-вылон
Виталий Пронин Ӝӧк вылады котьку медло емышъёс, бакча сиён.Тулыс-сӥзьыл, куазь воштӥськон вакытэ, улӟо лулсэр висёнъёс, юн муртъёсты но куд-ог дыръя керӟегъяськон куасалтэ. Урод мылкыдэн нюръяськон амалъёсты дэмла «Психолог-плюс» элькун центрысь психолог София Гунина. Югыт: уж дурады но коркаяды югыт мед луоз. Эн азьтэмске, ужакуды, кылсярысь, нуназеян вакыт, юмшаны поталэ. Инбам пилемъёсын возъяськемын ке но, урамын, юрт пушкын сярысь, югытгес. Шутэтскон нуналъёстэс инкуазьын ортчытъялэ.Сиськон: ӝӧк вылады котьку медло емышъёс, бакча сиён. Яркыт буёло емышъёс - гордкушман, горд перец, апельсин, банан - урод мылкыдэз улляны юрттӥсь витаминъёсын узыр.Ческыт зынъёс: бергамот, кориандр, анис, базилик, роза, бутник (мята), лаванда зынъёс мылкыдэз ӝуто. Озьы ик буйгатозы турын-куар, имбирь, легезьпу чайёс.Чебер суредъёс: тырше асьтэдыз чебер, яркыт буёлъёсын котыртыны. Коркадэс яркыт арбериосын - штораосын, миндэръёсын, ӝоккышетъёсын, суредъёсын - тырмытэ. Мылкыдэз ӝуто горд, ӵуж но нап-ӵуж буёлъёс. Гань-гань каре но буйгатэ вожез. Дӥськутады но та буёлъёсты пыртаны тырше. Тросгес ветлэ музейёстӥ, адӟытонъёстӥ, концертъёстӥ, яратоно крезьгурдэс кылзэ.Пумиськонъёс: эшъёстылы, тодмоостылы дырдэс висъяны эн жалялэ. Соосын вераськыса, вань урод мылкыдъёс тќлӟо.Пӧйшуръёс: коӵышъёс, пуныос кузёзылэсь мылкыдзэс зол шӧдо. Нуналды пурысь, вӧзады валась мурт ӧвӧл ке, пуштрес быжодэс ӟыгыртэ но солы вань сюлэм висёндэс усьтэ - капчиялоз.Гожтэт: шуак урод мылкыд кырмиз, нош сюлэмдэс усьтыны нокинлы ке - малпанъёстэс, мылкыдъёстэс кагаз вылэ кисьтэ. Бӧрысь гожтэмдэс кесялэ яке утялтыса возе. Кельтӥды ке, дыр ортчемъя солы дунъет сётыны быгатоды. Адӟоды, пушкады капчигес луоз.Но нокыӵе амалъёсын урод мылкыддэс уллямды уг луы ке, вазиськыны быгатӥськоды психологъёслы 8-800-1008-072 уй-нунал дунтэк ужась оскон телефонъя.Ангелина Снигирёва Туспуктӥз А. Горбунов
Улон-вылон
Виталий Пронин Карантин дыръя калыклы доразы пукыны дэмлало. Кин ке гуртаз ужа, мукетъёсызлэн ваньмон дырзы тросгес луиз. Туала вакытэ трос луонлыкъёс вань, дорын пукыса но, тодон-валан басьтыны, спектакльёс но фильмъёс учкыны, искусствоен тодматскыны. Ӵектӥськом тӥледлы вотэсысь тунсыко бамъёсты: соос дырез пайдаен но тунсыко ортчытыны юрттозы. Театр Москваысь Большой театр Москваысь «Электротеатр Станиславский» театр Санкт-Петербургысь Александринский театр Санкт-Петербургысь Мариинской театр Санкт-Петербургысь Д. Шостакович нимо филармоня Венаысь Операя театр Бавариысь Операя театр «Окко» онлайн кинотеатрын «Золотая маска» театральной фестивальын пусъем спектакльёсты «Искусство онлайн» проект улсын возьмато Кино «Мосфильм» студия «Культура» портал Музейёс Санкт-Петербургысь Эрмитаж Нью-Йоркысь «Метрополитен» музей Нью-Йоркысь Туала искусстволы сӥзем «МоМА» музей Парижысь «Лувр» Амстердамысь Ван Гог нимо музей Искусстволы но музейёслы сӥзем портал Журналъёс «Диалог искусств» «Искусство кино» «Театр.» Дышетскон Яндекс Курсера Арзамас Постнаука Лекториум Магистерия Университет 20.35 Открытое образование УД
Лулчеберет
Виталий Пронин Ижысь вокзал дорын та нуналъёсы сӥё-дано усьтэмын дано композиторлы Пётр Чайковскийлы синпелет. Синпелет пуктонлы кичӧлтӥсьёс луизы «Российские железные дороги» компания но Удмуртиысь казакъёслэн огазеяськонзы. Авторез — Ижысь скульптор Виктор Овчинников.Туэ дано крезьгурчилэн вордӥськем дырысеныз 180 ар тырмиз. Синпелет пуктонлы кичӧлтӥсьёс луизы «Российские железные дороги» компания но Удмуртиысь казакъёслэн огазеяськонзы. Авторез — Ижысь скульптор Виктор Овчинников. Синпелет бордын со 5 арлэсь ятыр ужаз. Памятниклэн огъя ӝуждалаез ог 4 метр пала луиз, ачиз скульптура — 2,7 метр. Кисьтэмын чугунлэсь, постаментэз — гранитлэсь. Синпелетэз кытчы пуктон пумысен вераськонъёс кема кыстӥськизы. Но данакез, соос пӧлын ачиз автор но, бырйизы вокзал бордысь площадез. Табере Иже вуисьёсты ачиз дано композитор пумита кадь! Синпелетэз усьтонэ уно калык люкаськылӥз, пӧлазы вал Денис фон Мекк но, Пётр Чайковскийлэн ӵыжы-выжыез. Правительстволэн Тӧроезлэн воштӥсез Анастасия Муталенко пусйиз: синпелет дорын азьланяз пӧртэм концертъёс, ужрадъёс ортчытъяны луоз — интыез тырмыт. Нош оглом памятник пуктэмын огъя кужымен. Со понна огшоры адямиос 3-4 сюрс манетэн уксё висъязы, юрттӥськизы шаерысьтымы предприятиос-огазеяськонъёс но. Меценатъёслэн нимтулъёссы пусъемын синпелет вӧзысь барельеф вылын. __ Элина КУМАЧЁВА
Лулчеберет
Виталий Пронин Дэри ёросысь Юсь черкогуртлэн ортчем сюресэз но туннэ нуналэз, отын улэм но али ужась адямиос сярысь «Удмуртия» издательствоын потӥз П. Давыдовлэн «Село Юськи. Водовороты жизни» синмаськымон книгаез. Уно аръёс ӵоже люкам материалъёс табере одӥг липет улэ пыртэмын.Ымысь ыме верамъя но пельысь пеле кылэмъя, вашкала дыръёсы Юсь черкогурт интыын бадӟым ты вылэм. Ты дуре сюзэс юзматон понна котыр вӧлдӥськем сьӧд нюлэсъёсысь пӧйшуръёс вуылӥллям. Кузь сюрес вылазы шутэтскон понна пӧртэм тылобурдоос - ӵӧжъёс, ӟазегъёс, юсьёс - васькаллям. Уката но трос люкаськылӥллям юсьёс; соослы луыса ву выл тӧдьы буёлэн кадь пиштылэм. Жаль, азьланяз ты куасьмыны ӧдъям, турын-куарен шобырскем но, татчы пичильтык шур гинэ кылем на. Озьы ке но та интыос туж чебересь вылӥллям. Соин ик одӥг воргорон, мар ке муген ортчыкуз, татысь инкуазьлы чылкак синмаськем но та сярысь ӵыжы-выжыосызлы но матысь тодмоосызлы мадем. Выль кылдэм гуртлы ним сётон пумысен укыр ик шуг-секытъёс кылдӥллямтэ: юсьёс уга, ты куасьмыса но, яратоно интызэс куштӥллямтэ - одно ик котькуд ар та пичильтык шур вылэ пуксьылӥллям… Кин тодэ на али, зэмлыко-а та мадёс яке узыр кылбурето адямилэн малпамез-а, но чебер ним гурт борды дауръёслы лякиськиз.Юсь гурт, странаысьтымы но шаерысьтымы мукет гуртъёс сямен ик, историлэн пӧртэм тулкымъёсаз но тылӝуосаз месылоно луиз.1774-тӥ арын Юсь черкогуртэ, гуртысь куд-ог адямиос вазиськемъя, тямыс кузя казакъёсыныз ӵош Емельян Пугачёв вуылӥз. Сое калык сылалэн-нянен пумитаз, гуртэ пырон урам пумын тӧдьы ӝӧккышетэн но сиён-юонэн ӝӧк дасямын вал. Гумыен пеллямъёс но кырӟам куараос кылӥськизы, калык шулдыръяськиз. Пугачёв вуиз, сизьым кузя черкын ужасьёсты одӥг сюрые ошыса кельтӥз но аслэсьтыз виро ужъёссэ лэсьтыны азьлане шонтӥз.1807-тӥ арын Юсь волостьысь крестьянъёс Ижкарысь пыӵал тӥрлык поттӥсь завод борды гожтэмын вал. Соос заводлы эстӥськон пу но эгыр дасянъя ужын курадӟоно луизы. Нюлэсэз жалятэк кораны косо вал, соин ик тросэз пӧйшуръёс ышизы-быризы, инкуазь вуос куасьмизы.1806-тӥ арын гуртын земской школа усьтӥськиз, отын крестьян нылпиос дышетскизы. 1820-тӥ аръёсы Ижкарысь завод татын училище усьтӥз: заводлы визьмо ужасьёс кулэ вал. 1849-тӥ арын училищелэн юртэз выльдэмын вал, татын дышетскизы 43 пиос но 1 ныл. Училищеен кивалтӥз черкын ужась А. Дьяконов, нош одӥгез дышетӥсь вал Иоанн Васильевич Васильев - Кузонысь дышетӥсьёсты дасянъя семинариез йылпумъям нырысетӥез удмурт. Азьланяз со удмурт этнография но фольклор удысын тодмо усточи луиз, «Обозрение языческих обрядов, суеверий и верований вотяков в Казанской и Вятской губерниях» ужез (1906) кунгожсьӧр кылэ берыктэмын вал.1937-тӥ арын колхозын покчи пиналъёсты дышетонъя одӥг этажъем пу школа пуктэмын вал. Школалэн нырысетӥ кивалтӥсез Фёдор Дмитриевич Балашов улонысьтыз 40 арзэ пиналъёсты дышетонлы сётӥз. 1939-тӥ арын школа 7 классъем луиз, 1960-тӥ арын - 8 классъем. 2008-тӥ арын усьтэмын дышетонъя но лулчеберетъя кык этажъем туала юрт-центр, отчы интыяськизы шор ёзо школа, нылпи сад, клуб, сиськон инты, библиотека, эмъяськон висъет, компьютер класс, спортэн вырон зал.Граждан ож вакытэ Юсь черкогурт, Ижкарлы матын бере, я гордъёс, я тӧдьыос ки улэ шедьылӥз но, гурт калыклы соосызлэсь но, таосызлэсь но ческыт ик ӧз йӧтылы. 1918-тӥ арын шуркынмон толэзе гуртын Азинлэн дивизиезлэн штабез но политотделэз интыяськылӥзы. Граждан ож сярысь верало гурт урамъёсысь но бакчаосысь, гурезь бамалъёсысь но карьерысь шедьтылэм патронъёс но Мосинлэн винтовкаезлэн куд-ог люкетъёсыз.1926-тӥ арын Юсь черкогуртын крестьян комитет кылдытэмын. Ар ортчыса, татчы «Фордзон» нимо питрано трактор вуиз. 1929-тӥ арын гужем, 15 юртъерысь адямиос люкаськыса, «Свобода» нимо колхозэ огазеяськизы. Собере кулаке поттон кутскиз, тросэз юнме янгыше уськытэмын вал; со дыре ик облисполкомлэн президиумезлэн комиссиез, ӝожтӥськонъёсты эскерыса, куд-ог семьяослэсь талам ваньбурзэс берен берыктыны косӥз. Калык пумен но каллен огъя уже кыстӥськиз но, колхоз улон радъяськыны ӧдъяз.Быдӟым ож кутскыса, Юсь черкогуртысь 146 адями шаермес утьыны кошкиз, гуртысь вань секыт уж кышномуртъёслэн, пересьёслэн но пиналъёслэн пельпумъёссы вылэ ныпъяськиз. Ож сюресъёс вылын 93 гуртоос бырыны шедизы.Война бере, секыт но сютэм аръёс пыр потыса, «Свобода» колхоз пыд йылаз йыг-йыг султӥз но 1959-тӥ арын миллион манет табыш поттӥсь хозяйствоос пӧлы пыриз.Собере пӧртэм колхозъёсты огазеян но нимазъяськон вакытъёс вал. Туала «Юськи» колхоз, «Правда» совхозлэсь люкиськыса, 1990-тӥ арлэн пумаз вордӥськиз, азьланяз нош ик отчы-татчы кыстаськон но нимъёссэ вошъян понна…Сергей Матвеев Теги: книга
Улон-вылон
Виталий Пронин Ӧтчамын ваньмыз луыны кулэ 382 делегат (котькуд 1400 удмуртлэсь быдэн 1 адями).Таяз арняе «Удмурт Кенешлэн» ортчем Пичи кенешаз Игорь Семёнов ивортӥз: 13-тӥез Бадӟым ӧтчам ортчоз 2016-тӥ арын 10-тӥ-11-тӥ тулыспалэ (феврале) Удмурт театрын. Пусйыны кулэ: таӵеез кемалась ӧй вал ни, удмуртъёслэн берло отчамъёссы ортчылӥзы дыртӥд-вуттӥд одӥг нунал ӵоже. Но та рад, экономикаын секыт югдур шоры учкытэк, элькун кивалтэт дурбасьтӥз «Удмурт Кенешлэн» таӵе ӵектонэзлы, угось нуналскын гинэ ужез рос-прос радъяны нокызьы уг луы - дыр кошке отчётлы но быръёнъёслы гинэ, нош зэмос сюлэмшугъяськытӥсь ужпумъёсты эскерыса вуттоно ӧвӧл. Пичи кенеш чакламъя, ӧтчамын делегатъёс ужалозы 6 удысъя: - дышетон но кылэз азинтон, - этнополитика но право, - егитъёсын ужан, - лулчеберет, - ивор вӧлмытон, - семья но тазалыкез утён. Ваньмыз луыны кулэ 382 делегат (котькуд 1400 удмуртлэсь быдэн 1 адями). Шаерысьтымы сяна, лыктыны кулэ сьӧрлось но куноос: Москваысь, Башкортостанысь, Татарстанысь, Свердловск, Перм, Киров улосъёсысь, Комиысь, Марий Элысь… Съездлы дасяськон мытэмын ни, соин ик кинлэн вань отын эскероно ужпумъёсъя ӵектонъёсыз - ивортэ. «Удмурт дунне» озьы ик дась мылкыдъёстэс-малпанъёстэс печатланы но кивалтӥсьёс доры вуттыны. Пичи кенешын озьы ик тодмо луиз: Удмурт Элькунысь Общественной палатае ӵектэмын «Удмурт Кенешлэн» тӧроез, Россиысь Фин-угор калыкъёслэн консультативной комитетсылэн ёзчиез Игорь Семёнов. Та интыын азьвыл ужаз Валентин Тубылов. Зинаида Рябинина Туспуктӥз Леонид Гонин Теги: Удмурткенеш
Югдурез утён
Виталий Пронин Пуась клубъёсын узырмизы Балезино, Вотка но Дэри ёросъёс. Августэ эшшо 3 автоклуб вуоз Можга, Сарапул но Ува районъёсы. 2-сэ витё Глазов но Эгра ёросъёсын.Фото: Россиысь Лулчеберетъя министерство Элькунмылы «Культура» нацпроект улсын туэ 39 миллион манет висъямын автоклубъёс басьтыны. 8 питырась клуб пӧлысь 3-ез Удмуртие вуиз ини. Пуась клубъёсын узырмизы Балезино, Вотка но Дэри ёросъёс. Августэ эшшо 3 автоклуб вуоз Можга, Сарапул но Ува районъёсы. 2-сэ витё Глазов но Эгра ёросъёсын — соос ноябрьлэн пумозяз вуыны кулэ. Автоклублэн липето уробоез ог 15 квадрат метръем сценалы пӧрмыны быгатэ. Пушказ пуктэмын концертъёс ортчытъяны кулэ луись ӟеч аппаратура: акустической система, микшерной пульт, проектор, ноутбук, ошиськись прожекторъёс но мукет техника. Вань на 5 киловаттъем генератор. Со сяна, кузов пушкын пуктэмын книга ӝажы, радъямын дӥськут но реквизит возён инты, дасямын ӟусъёс. Артистъёс толалтэ но, пӧсь куазен но калыкез шулдыртыны быгатозы: автоклублэн кузовез изотермической, со пушкын котьку няськыт возиське. Удмуртиысь тросаз пичи гуртъёсын клубъёссы ӧвӧл, унояз культурая юртэз возьыны трос коньдон токма бырысал. Соин райцентръёслэсь пыдло интыяськем пичи гуртъёсы вуылӥсь автоклубъёс элькунмылы туж кулэ, пусйиз Удмуртилэн Тӧроез Александр Бречалов. Туэ «Культура» нацпроект улсын Удмуртилы ог 200 миллион манет висъямын вал, эшшо 25 миллион манет ватсаса сётэмын, элькунмылэн кунлыкезлы 100 ар тырмонэзлы сӥзьыса. __ Сергей ЗАХАРОВ
Лулчеберет
Виталий Пронин Шаерысьтымы СМИ-ос пыр вӧлмиз ивор: отставкае кошкон пумысен куриськонзэ гожтӥз Удмурт Республикаысь культурая, печатья но ивор вӧлмытонъя министр Дмитрий Иванов. Та удысэз нуиз со 2009-тӥ арысен, талэсь азьвыл кивалтӥз республикаысьтымы циркен. Кинюртэменыз юнматӥз-а солэсь куриськонзэ Удмуртилэн Президентэз А. Волков - тодмо луоз матысь дыре.Елена Тугашова Туспуктэм: udmurt.ru Теги: иворъёс Культура
Иворъёс
Виталий Пронин Кылем арня пумын Ижевске вуиз Лондонын ортчем капчи атлетикая дуннелэн чемпионатысьтыз азвесь медален бертӥсь удмурт спортсмен, Шаркан ёросысь Малой Ита гуртысь Сергей Широбоков.Вице-чемпионэз аэропортын ик трос калык пумитаз. Люкаськемъёс пӧлын вал мугор кыдатон культурая, спортъя но егитъёсын ужан политикая министр Игорь Краснов, спортсменлэн нырысетӥ тренерез Екатерина Ежова, шаерысьтымы капчи атлетикая секцие ветлӥсь нылпиос, Шаркан ёросысь кивалтӥсьёс но спортсменлэн ӵыжы-выжыосыз. Соку ик ваньмыз юалляськизы чемпионат сярысь, вице-чемпионэн ӵош туспуктэме пуксьылӥзы. Пизэ пумитакуз, шумпотон синвуосыз потӥзы анаезлэн Людмила Петровналэн.- Лондонэ мынонзэ быдэс гуртмы тодӥз, ӵошатскон нуналэ ваньзы телевизор азьын пукизы, мон но эшеным учки, - шуэ спортсменлэн анаез. - Телевизор дорын 2 час пала пукыса ик жади, нош соос, ӝог вамышъяса, кыӵе жуммизы, дыр. Секыт вал шоразы учкыны. Эшшо но юнгес сюлмаськыны кутски медаль понна нюръяськонэ 4 кузя кылемзы бере. Но мон малы ке ас поннам оскисько вал, та ӵошатсконысь пие одно ик кыӵе ке медален бертоз шуыса. Вожвылъяськон йылпумъяськем бере быдэс гурт калык ульчае потӥз, ваньзы шумпото, монэ ӟечкылало.Анай сюлэм пиезлэсь вормон басьтонзэ шӧдэ вылэм. 20 иськеме вамышъянын Сергей Широбоков финиш гожез 2-тӥ интыын выжиз. Спортсмен уг ваты: зарни понна но, пе, нюръяськыны луоно вал, опытэз окмымтэ.http://udmdunne.ru/2017/08/sergejj-shirobokov-azlanyn-olimpiada/- Лондонын бызён сюресъёс сюбегесь, нош мукетыз ваньмыз туж кельшиз: тупамон куазь, спортсменъёс пӧлын эшлыко кусыпъёс, учкисьёс шуныт пумитазы, - шуэ Сергей. - Финиш бере гинэ мылкыд куашкалляз, угось вормисе потэм эшъёсы асьсэ кунзылэсь флагзэс кутӥзы, нош мон со вакытэ, ма карыны паймыса, котыртӥзы ветлӥ.Спортсменэз буйгатӥз шаерысьтымы мугор кыдатон культурая, спортъя но егитъёсын ужан политикая министр Игорь Краснов. Сергейлэн азьпалан ассэ возьматыны, кунмылэсь флагзэ кутыны трос луонлыкъёсыз кылдозы на, ми солы оскиськом, - шуиз министр.Шумпотэмзэс уг вато шарканъёс но. Шаркан ёрос администрациысь мугор кыдатонъя но спортъя ёзэн кивалтӥсь Сергей Чернов шуэ: таӵе чемпионъёсын артэ сылыса, пинал спортсменъёслэн спортэн эшъяськыны мылкыдзы эшшо но пуроме. Ӧпкелиськом, Удмурт шаерлэсь яке Шаркан ёрослэсь флагзэ сьӧраз ӧм келялэ шуыса. Азьпалан та сярысь малпаськоно.Гужем сезонзэ Сергей Широбоков бадӟым вормонэн йылпумъяз. Вордскем палъёсаз шутэтскемез бере нош ик выль стартъёслы дасяськоно луоз. Вуоно арын, февраль толэзе, сое витё ни дуннеысь ӝог вамышъясьёслэн кубоксы понна нюръяськон но мукет стартъёс. Лушкем малпанъёсыз вань ни 2020-тӥ арын ортчоно гужем Олимпиада пумысен но. Оскем потэ, спортсменлэн малпанъёсыз улонын зэмалозы шуыса.Валентина Емельянова
Спорт
Виталий Пронин palangos-zuvedra.ruДуннеын Чидалоз-а Колизей? Италиын нош ик музъем зурказ.Туэ быдэс гужемзэ, табере сӥзьылзэ ини Италиын музъем зурка. Алигес тужгес но зол сое шӧдӥзы Римын но Флоренциын улӥсьёс. Таин валче кышкытлык вань Римысь одӥгез вашкала синпелет, Колизей амфитеатр, эшшо огзэ бадӟым музъем вырӟонэз уз чида ни шуыса. 2 сюрс ар пала сылӥсь памятник кӧня ке интыетӥ зол тэшказ. Туннэ нуналлы Колизейлэсь одӥг палзэ ворсазы ини, туристъёслы отчы пыраны кышкыт, вашкала театрлэн борддоръёсыз куашканы быгатозы. Туспуктӥз А. Горбунов Россиын Сюлэмзы путэ доразы Россиын улӥсьёс сюлэм висёнъёслэсь тросгес кулыны кутскизы доразы.«Тазалык» фондысь специалистъёслэн эскеронъёссы возьматӥзы: кунамы 5 но ӝыны процентлы йылӥзы доразы кулӥсьёс. 2014-тӥ арын 910 сюрс адями гуртаз кулӥз ке, миым - 960 сюрсэз ини. Тросэз соос пенсие потыса но ӧз вуэ. Та ласянь тужгес но сюлмаськытэ югдур Москваын, Санкт-Петербургын, Новгород, Ленинград, Волгоград, Владимир, Курск, Вологда областьёсын но Ненец автономной округын. Инфарктэн доразы кулӥсьёс ичи Тываын, Бурятиын, Чечняын, Кабардино-Балкариын но Ульяновск улосын. Удмуртиын Люкаськом огазе Калык огазеяськон нуналэн но Удмуртилэн кунлык басьтэмез дырысен 96 ар тырмонэн валче Ижысь Шор площадьын бадӟым ужрад ортчоз. отчы пыриськозы шаерысьтымы пӧртэм удысъёсысь азьмынӥсьёс, городысь предприятиосын тыршисьёс, калык огазеяськонъёс. Удмуртиысь кырӟась-верась ансамбльёс бадӟым концерт пуктозы.Со сяна, 6-тӥ шуркынмонозь Ижысь Шор площадьын ик ужалоз ярмарка. Асьсэлэсь вуззэс џектозы 30 улосысь 80-лэсь уно предприятиос. Шаерамы улӥсьёс басьтыны-веръяны быгатозы Мурманскысь но Камчаткаысь чорыг, мызь, Грузиысь турлы сыръёсты, Сибирьысь емышъёсты, губиосты, Узбекистанысь мульыосты но трос мукетсэ. Сиён-юон сяна, татын вузаськозы дӥськут-пыдкук, шудонъёс, киужъёс. Югдурез чаклалозы полицейскойёс, калык дружинаос, частной охранаын ужасьёс - ог 800 мурт.Галина Семёнова
Улон-вылон
Виталий Пронин 2008-тӥ арын со, законэз тӥяса, Вотка ёрос муниципал кылдытэтлэсь трос этажъем коркаысьтыз квартираосты ӵыжы-выжыосызлы вузаны кутскем.Дун но ачиз пуктэм - 845 сюрс манет. Нош зэмзэ ке, дунзы 6,7 миллион манет котырын вал. Озьы муниципал кылдытэт 5,8 миллион манет тыр ыштон адӟиз.Азьвыл кивалтӥсьлэн, солэн воштӥсьёсызлэн коркаосазы обыск лэсьтэмын. Ужан интыысьтызы документъёсты следовательёс али эскеро.УД
Югдурез утён
Виталий Пронин Ксения Байдановалы «Чеберай» конкурсын вормыны юрттӥз гуртоосызлэн оскемзы Ксения Байданова улэ Шаркан ёросысь Быгы гуртын, ужа «Быгы» удмурт культурая центрын, вань лулыныз сюлмаське гуртсэ чебергес но ӟечгес карыны. Шуэ: «Чеберай» конкурсын вормыны юрттӥз матысь адямиослэн но калыклэн осконзы. К. Байданова — Тон культура удысын ужаськод бере, нуналлы быдэ сцена вылэ потаськод, шуыны луоз. Озьыен, «Чеберай» конкурслы дасяськыны но секыт ӧй вал, дыр? — Конкурсэ монэ матысь эше пыриськыны косӥз. Ачим, пе, мынысал, но, положенизэ лыдӟыса, валай: со быдэсак тонъя гожтэмын. Аслым шуи: «Чеберай» конкурсэ мон мыно асдунме (самооценкаме) ӝутыны яке сое уськытыны. Умой, ӝутыны пӧрмиз шуыса. Секыт вал дасяськыны. Кинэ ке пӧрмытыны лякытгес. Астэ дасякуд, уд валаськы, кытын кыӵе шекез вань. Огшоры концерт дыръя сцена вылэ потонэз вожвылъяськонэ пыриськонэн уд ӵошаты. Конкурсын тонэ дунъяло: яке вормод, яке келялод. Умой, мыным туж зол юрттӥськизы «Быгы» центрысь ӵош ужась эшъёсы. Монэ быдэс ёросэн дасязы, шуыны луоз. Берпуметӥ номерлы дэрем «Шаркан-трикотажлэсь» кури. Вазиськем нуналамы ик шуизы: «Ксюша, лык, ми тыныд сётом, возьматом, юрттом». Возьматӥзы «Спустившаяся с небес» быдэс коллекцизэс, пӧлысьтыз бырйи аслым уката но тупасьсэ. Соку асме пичи принцесса кожай — котырам бергало, чебер, ӟеч кылъёс верало: вормы, ми тыныд оскиськом. Соку пушке кужым ик пыӵа. Быдэс Шаркан ёрос, матысь адямиосы оско. Кызьы мон келялом? Дасяськимы трос. Дэремъёсме мыным уж дурам вуризы. Калык дӥськутэ вал ни ке но, басьяськись саесъёс йылтэме потӥз. Уйин соосты пужъятыса пукылӥ. Нокызьы уг вуттӥськы, уго клубын но уж вань, мон сое быдэстытэк кельтыны уг быгатӥськы. Творческой номерме (дымбыртонэн шудӥ) арня куспын гинэ лэсьтӥмы. 1 минутскын мыным вань быгатонлыкъёсме возьматыны кулэ вал: кырӟаны но, эктыны но, йыр вылын сылыны но, шпагатэ но пуксьыны. «Быгы» культурая центрысь ужасьёс ӧй юрттӥськысалзы ке, оло, уйёсме но дасяськыса кӧлтэк ортчытъясал. Юрттэт вал бере, конкурслэн котькуд этапаз потӥ тодыса: мон чебер, мынам дэреме, номере сыӵе, кыӵе кулэ луыны. Конкурслэн финалаз ваньзы юрттӥськисьёсы лыктыны ӧз быгатэ ке но, экран пыр учкизы, сюлмаськизы мон понна. Мон сое шӧдӥ. Вормеме сярысь тодэме бере туж возиськыны выри, медам гинэ бӧрды шуыса. Сямме тодӥсько. Синвуаськи, жадемме шӧдӥ, папаез адӟыса гинэ. — Ачид тон «Быгы» культурая центрын хореограф луиськод. — Мон котьку но тодӥсько вал, культураын ужало шуыса. Пӧртэм кружокъёсы — кырӟанъя но, эктонъя но, киужен выронъя но — ветлыса, клубысь воксё уг поталляськы вал. Та ӧръёс пӧлысь одӥгзэ бырйыны туж секыт вал. Улонам умой дышетӥсе, нодъясе вань — Алёна Николаевна Савельева. Али ми соин ӵош ужаськомы. Со шуиз: тынэсьтыд, Ксюша, туж умой хореограф луоз. Мукет озьы верасьёс ӧз шеде бере, мынӥ хореографе. Хореография мыным улон сярысь трос валан сётӥз. Кылсярысь, йырыныд выйыса ик, одӥг интыын ужаны кулэ. Одӥг дыре трос пӧртэм ужъёсты ӟеч пӧрмытыны уг луы. Ӝожтӥськоно ӧвӧл — мае куро, сое ик лэсьтоно. Эшшо ке — куремзылэсь тросгес. Али мон хореограф луыса гинэ уг ужаськы ни, ужрадъёс но дасясько. Мыным тунсыко выльзэ тодыны, видео, фотографиос, макетъёс лэсьтылыны. Озьы ик котькуд ужрад монэ сценарийёс гожъяны дышетэ. Пандемия кутскыку, изоляциын пукимы, нош культураын ужасьёслы кызьы ке но бергано. Ми киноос лэсьтылыны кутским. Одӥгез соос пӧлысь «Ожлэн нылпиосыз. Тодэ ваёнъёс» нимаське. Нылпиос асьсэос ик песянайёссэс снимать каризы, собере мыным ысъязы, мон, ваньзэ огазе люкаса, фильм лэсьтӥ. Пӧрмытӥ на «Мон тодӥсько, атае вералляз вал» фильм, татын песятай маде папаез сярысь. Со фильм «Отечество моё» элькун вожвылъяськонын 2-тӥ инты басьтӥз. «Чеберай» вожвылъяськонлы но видео ачим дасяй. — Пандемиен йырин ужан амалъёсты кызьы воштӥськизы? — Тросэз ужрадъёс дистанционно ортчылыны кутскизы, кин видеоен, туала амалъёсын вырыны уг быгаты, соослы секытгес усиз ини. Фин-угор сиён-юонъёслы сӥзем «Быг-Быг» фестивальмес но онлайн ортчытӥмы. Табань, пересьмон (перепеч) пыжыны видео пыр дышетӥмы. Валаськиз, макем адямиос мӧзмо, вераллязы: милям дорады лыктэммы потэ, удмурт пӧрамъёслэсь зынзэс шӧдэммы, пересьмондэс веръяммы. Соку валаськод, макем уждэ ӟеч лэсьтӥськод. Туэ фестивальмес улэпкын ортчытыны ӧдъяськом. Али ужрадъёсты ортчытъяны лэзё ни. Анайлэн нуналаз бадӟым концерт вал, озьы ик туристъёсын ужамы, куноосты пумиталлямы, удмурт лулчеберетэн тодматъямы. Выль арез пумитамы выль сямен… ульчаын. Азьвыл удмурт мюзикл возьматӥськомы вал, калык соосты туж яратэ, зал тыр люкаське. Но туэ кышкамы, вирус вӧлмытомы шуыса. — Тон проектъёсын но выриськод. 2019-тӥ арын Россиысь Гурт удысъя министерстволэн гуртэз азинтонлы сӥзем программаезъя «Пурпъя азбар» проектэд 450 сюрс манет утӥз. — Та нырысетӥез проектэ, кудӥз вормиз. «Быг-Быг» азбарамы пу тротуар лэсьтэмын вал, проектэн валче ми сое брусчаткаен воштӥмы. Пу чебер ке но, отӥ ветлыны секытгес, со кема уг чида. — Быгы гуртысь егитъёслэн вань тодмо «БыгАрда» командазы. — Со кылдӥз эшъёс куспын. Шӧдӥськом вал: гуртлы маке но лэсьтоно. Лэсьтылӥськом но вал. Соку огез эшмы, Барон Гавр (Гаврил Кузьмин), шуиз: ойдо нималом ини асьмедыз кызьы ке но. Озьы кылдӥз «БыгАрда». Со тусовка понна гинэ кылдытэмын ӧвӧл, валче ми ӟеч ужъёс лэсьтӥськомы, гуртмес чебермытӥськомы. Гуртамы пырон азе пулэсь бадӟым букваосын «Быгы» гожтӥмы. Быги шурмылэн ошмесъёсыз медаз куасьме шуыса, котыраз писпуос мерттӥмы, со сяна, пӧртэм акциосы пыриськиськом. Бард ӝытъёс радъяллямы, Егитъёслэсь нуналзэс но гуртамы арлы быдэ «БыгАрда» ортчытъя. 9-тӥ Мае ульчае потӥськомы Вормонлы сӥзем автопробеге, парад луэ, салют лэзьяськомы. Витёно ӧвӧл кинлэсь ке мае ке, кызьы тросэз дышемын. Кутоно но лэсьтоно! — Тон дышетскыса берен гуртад ик берытскид. Мар тон понна Быгы гуртэд? — Быгы гуртэ — со мынам ужан но улон интые гинэ ӧвӧл, со мыным кужым сётэ. Мон татын гадь тырам шокасько, бурдъяськыса кадь улӥсько. Одӥг нуналлы ке но палэнэ кошкисько ке, гуртэлэсь туж юн мӧзмисько. Улонме Быгытэк уг адӟиськы. Бызи но ас гуртам ик. 100-200 ар ортчыса но, Быгы мед улоз, алилэсь но чебергес мед луоз. Но со понна кыл кутӥськомы ми. Мон уг тодӥськы, ма лэсьтоно гуртэз азинтон понна, но малпасько, сое яратоно, аслад уженыд ӟечгес кароно. — Ваньмон дыръяд мар кариськод? — Ужасько (серекъя). Но, зэмзэ вераса, куддыр жадисько но. Шутэтскылоно. Яратӥсько кузпалэным, пуныеным сике ветлыны, куасэн нискыланы, бызьылыны. Туж яратӥсько векчи киужез, со монэ буйгатэ, вань малпанъёсме, кужымме огинэ люка кадь. __ Мария ВЕКШИНА
Иворъёс
Виталий Пронин «Театральной Приволжье» фестивальлэн йылпумъянэз ортчоз Ижкарын 27-тӥ мартэ, Театрлэн калыккуспо нуналаз. Меӵак эфирын тодмо луозы, Приволжск федерал округысь егитъёслэн но нылпиослэн усто театръёссы. "Золотой ключик" студиысь артистъёс Фото: https://vk.com/ubil1967Та дырлы йылпумъяськемын фестивальлэн улосъёсысь люкетэз. Удмуртиысь люкетаз пыриськиз 65 коллектив. Жюри 2 вормисьёсты бырйиз — егитъёс пӧлын азьпала потӥз Воткинскысь «Золотой ключик» экспериментальной студия, нош нылпиослэн театръёссы пӧлын вормиз Сарапулысь «Точка» театр. Табере соос Удмуртилэсь данзэ утё фестивальлэн округысь люкетаз. Шаерысьтымы вормисьёсты данъялозы Воткинскын 24-тӥ мартэ — ««Юбилейный» культурая дворецын сӥё-дано ужрад ортчоз, «Золотой ключик» театрысь егит артистъёс возьматозы «Однажды в новогоднюю ночь» постановказэс. «Театральной Приволжье» фестивальлэн финалаз округысьтымы вань улосъёсысь 28 спектакль быръемын. Та дырлы котькуд улосысь жюри финалэ потэм спектакльёсты дунъя (постановкаос, видеое гожтыса, кельтэмын). Котькуд шаерысь жюриослэсь дунъетъёссэс лыдъялозы-чоталозы меӵак эфир дыръя. Озьы быръемын луозы устоосыз спектакльёс, режиссёр но артистъёс. Трансляция кутскоз 14 часын. «Театральной Приволжье» фестиваль нырысьсэ ортчиз 2019-тӥ арын, Россиын Театрлэн араз. Соку конкурсэ 500 пала коллектив пыриськиз, вормисьёс грантъёсын пусъемын вал. Устоосыз пӧлы шедиз вал Воткинскысь «Юбилейный» дворецысь калык театрлэн постановкаез но. Сергей Захаров
Лулчеберет
Виталий Пронин Удмуртилэн нырысетӥ президентэныз Александр Волковен артэ туж матын ужамын Кун Думалэн азьвыл депутатэз Николай Мусалимов. Сое со котьку туж вылӥ дунъялляз, аслаз дышетӥсеныз лыдъялляз. Николай Мусалимов: Александр Волков кивалтэм улсын 31 ар ужай, со пӧлысь 14 но ӝынызэ - секретариатэзлэн кивалтӥсез луыса.- Александр Александровичлэн улонысь кошкемез мон понна - зэмос кайгу, - шуэ Николай Николаевич, - угось мон сое туж матысь тодӥсько вал. Солы луыса мон сыӵе, кыӵе вань. Со кивалтэм улсын 31 ар ужай, со пӧлысь 14 но ӝынызэ - секретариатэзлэн кивалтӥсез луыса.- Ӝыны арзэ но лыдъяськоды...- Конешно, чик кисыратэк верасько: Александр Волков бордын ужан - со бадӟым дан вал. Тодэ ваёнъёс туж трос, мар бордысен кутскыны ик паймод. Александр Александрович кортӵог кадь сямо, чупрес, йӧно, учкымон, лэчыт кыло вал - сыӵе, кыӵе луыны кулэ зэмос кивалтӥсь.Анайзэ, Александра Кузьминичнаез, туж яратэ вал, но Александр Александрович сое ватыны ӧз быгаты, ачиз кылле ни вал, шуизы. Ӵош ик кошкизы... Вить нунал гинэ вис луиз. Тодӥсько на, Александр Александрович президент быръёнын вормиз шуыса тодӥз но нырысь ик анаезлы жингыртӥз. Александра Кузьминична солы визь-нод сётӥз: калык оскиз бере, табере ӟеч ужа, жадьытэк тыршы, нош тушмонъёсыдлы пунэмзэ берыктыны эн выры. Аслэсьтыз но семьязэ туж гажалляз, зэм, ӵош луыны туж ик ӧз кылдылы - 7 но ӝыныен ужын ни, 21 но ӝыныен - ужын на. Кӧлыны гинэ бертылӥз. Но шутэтскон нуналъёсы котьку ваньзы огазьын вал. Тросэз уг оско, со ачиз корка пуктӥз шуыса, но со зэм но озьы. Куинь гужем отпускъёсаз, вань ӵыжы-выжыоссэ люкаса, лэсьтӥськиз, ачиз гинэ ӧвӧл, пиез но кирпич тыриз. Анаез но со вакыт татын пӧраськыса улӥз, гаражаз маке кузьда ӝӧк пуктэмын вал, отын ик сиськылӥзы. Монэ паймытъяз солэн зэмос кузё луэмез. Соку со Министръёслэн Советэнызы кивалтӥз ни, но уксёзэ ӧз пазя, тодӥсько на, стройматериал но толалтэ дася вал, гужем дуноялоз шуыса. Лэсьтӥськись луон вираз пыӵамын вал. Бадӟым объектъя проектъёсты ачиз лыдӟыса потылӥз, маке ӧз ке яралля, тупатъятылӥз но. Шонер.Туж кужмо вал, зэмос нюръяськись. Тани тодам вайисько, кызьы 90-тӥ аръёсы вылысьтыз вылаз ортчылӥсь пикетъёсы со калык азе огназ потаз, мукет кивалтӥсьёс палэнскылӥзы. Нялтас вераса, соку ведь охранаез но ӧй вал, тыбыр сьӧраз мон огнам сылӥсько, кытӥ ке 2 милиционер ветлэ на... Собере Москвае кошке, лумбыт пенсия-пособие тырыны коньдон поттыны выре. Самолётэн соку Набережной Челныысь лобано вал, отысь Иже 4 часын ӵук пал вуэ но 7 часын - нош уже. Но огпол но ӝожтӥськемез ӧвӧл.Лек висён бордаз ӝабырскиз шуыса тодӥ но юано кожай. Со паль гинэ потӥз: йырсие будоз, нош отӥыз ваньмыз умой.- Супыльтылӥзы, удмурт гуртъёсын сиён-юон веръяны кышкалляз, ведналозы шуыса...- Токма зулён со, ноку но урод верамез ӧвӧл, ма, кышкасал ке, дояркаосын ӵош фермаосын чай ӧй юысал. Со ведь туж яратылӥз гуртоосты, огшоры ужась калыкез. Но азьтэмъёсты йӧттылӥз. Ӧз гажалля, солэсь косонзэ ӧз быдэсъялэ ке. Вӧсь луэмзэ ӧз возьматъя, куке сое вузаны турттылӥзы.Нош кыӵе усто политик вал. Со кыл шедьтылӥз котькинэн! Тодады вае ай, кин но ӧз вуылы шаерамы со кивалтон вакытэ: Б. Ельцин, В. Черномырдин, В. Путин - кӧня ке пол. Министръёсты-кинэ уг но вераськы ни. Со нырысь ик возьматэ кусып тупатыны быгатэмез.Нош ик тодэ лыктэ 1995-тӥ ар. Соку ведь нокыӵе политтехнологъёс-кинъёс ӧй вал, быръён азьын калыкез ӝуткаса, ӵошен ветлӥм, шуыны луоз. Нуналлы быдэ кӧня ке пумиськон! Кыӵе ке гуртэ-хозяйствое потӥськом - ваньзэ азьло ик тодыны тырше, машинаын ноку тэк пукемез ӧвӧл, весь лыдӟиське, лыдпусъёсты эскере. Министръёслэн Советэнызы кивалтӥсе 2 кандидат «ожмаськиз». Сессилэн нырысетӥ нуналаз куараос шори люкиськизы: 50Х50. Одӥг куара ӧз тырмы! Но Александр Александрович та борды юн кырмиськиз - уй ӵоже со эшшо кӧня ке муртэ ас палаз берыктӥз. Вормиз. Бӧрысь со оппозициысь кужмоосэс адямиосты командаяз басьтӥз - быгатэ вал визез, сямез дунъяны.Котьку вал кадь ужалляз. Малпасько, 2014-тӥ арын интыяз кельтысалзы на ке, улысал но, ужасал но. Та учыр сое туж зол шуккиз, малпасько, но соку но туж юн возис ькиз, мылкыдзэ ӧз возьматы. Бен, келязы Федерация Кенеше, но А. Волков понна со тырмыт ӧй вал, солэн потылӥз шаерамы ужамез. Соин ик пыриськиз на «Огъя Россилэн» али ортчись праймеризаз, озьыен, оскылӥз, висёнзэ вормоз шуыса...Зинаида Рябинина Туспуктэм басьтэмын "Удмурт дунне" газетлэн архивысьтыз
Улон-вылон
Виталий Пронин Литературоведъёс мылкыдъёссэс верало.21-тӥ куарусёнэ Эшъяськон юртын ортчиз егит гожъяськисьёслэн «Ингож» бичетэнызы тодматскон. Со ортчиз фин-угор егитъёслэн "Палэзян" фестивлаьзы улсын.Та бичет сярысь ми уно пол гожъяллям ни. Ма кызьы уд? Егитъёс адӟем карымонэсь, соослэн кылбуръёссы, веросъёссы сярысь вераськыны кутскиськод ке, выжиськод дунне литературае.«Ингож» бичетэ пыремын 20 егитъёслэн ужъёссы. Пӧлаз вань ни асьсэ бичетсэс поттэм авторъёс - Б. Анфиногенов, М. Михайлов, М. Пахомова, О. Тронина, вань литературае нырысетӥ вамышъёс лэсьтӥсьёсыз но - Н. Кириллова, Л. Юртаева, Ю. Турова но мукетъёсыз. Вань та авторъёс ветлэмын «Удмурт дунне» гаезтлэн «Ингож» студияз но семинараз.- Газетмы ноку палэнэ ӧз кыльылы литература улонлэсь, - вера «Удмурт дунне» газетлэн валтӥсь редакторез З. Рябинина. - Озьы 2011-тӥ арын кылдытэмын вал литературалы сӥзем «Ингож» ватсэт. Но соин милемлы ӧз тырмы. Литература кулэ ӧвӧл луыны бумага вылын гинэ, со улэп мед луоз, туннэ кадь ужрадъёс, вераськонъёс уг тырмо. Соин ик радъямын вал «Ингож» студия. «Ингож» удмурт литературалэн выль вакытаз аслэсьтыз пытьызэ кельтӥз.Ӝытын тодматскыны луиз егит авторъёслэн ужъёсынызы, соослэн кылбуръёссыя гожтэм кырӟанъёсын. Кызьы вераз егит критик Л. Дмитриева, шумпотымон, егитъёслэн «Ингож» бичетсы возьматэ туала улонэз, тодматэ вотэс литератураен (егит гожъяськисьёс асьсэ творчествозэс кисьто Интернетэ), кыллэн аспӧртэмлыкъёсыныз, егитъёслэн гожъяськон амалъёсынызы.Литературовед В. Пантелеева пусйиз: бичетын туж зол проза люкетэз. Нош кылбуръёс? Туж зол луыны кулэ кыл шӧдон, жаляса верано, тросэзлэн егитъёслэн кылбуръёссы чуто на. Литературовед А. Шкляев М. Пахомовалэн кылбуръёсысьтыз «ӟечлыко эротизмзэ» шӧдӥз, Б. Анфиногеновлэсь гражданской мылкыдзэ пусйиз. Оглом егитъёслэн творчествозы, «Ингож» сярысь вераськон нимысьтыз радъяны кулэ.Та выллем альманахъёс кемалась ӧз поталлялэ вал ни, берпуметӥосыз пӧлысь - 1991-тӥ арын печатлам «Инӟарекъян» но 2003-тӥ арын - «Вуюись». «Ингож» удмурт литературалэн выль вакытаз аслэсьтыз пытьызэ кельтӥз. Оскиськом, табере та ӟеч уж сямлы пӧрмоз шуыса.[gallery link="file" size="medium" ids="22408,22409,22410,22411,22412,22415,22416"]Мария Векшина Туспуктӥз А. Горбунов
Улон-вылон
Виталий Пронин Россиын ортчись бадӟым субботник борды Удмуртия но итӥськиз. Озьы 24-тӥ апреле ваньмаз сямен гуртъёсын бадӟым утялтӥськон ортчиз. Алнашъёс утялско Туспуктӥз Людмила СурчаковаУжрадэ пыриськизы шаерысьтымы кивалтӥсьёс, министръёс, депутатъёс, огшоры калык. Кылсярысь, Тӧролэн резиденцияз ужасьёс Ижысь «Зеречный» скверын утялтӥськиз, Правительствоын ужасьёс — Нылпи творчествоя юрт котырын, Кун Кенешысь депутатъёс — Кызьпу арамаын. Ёрос центръёсын, гуртъёсын улӥсьёс но юрт котыръёссэс шулдыргес каризы. «Город улонэз ӟечомытон» программа чотын шаерамы 4 ар куспын 740 азбаръёс но 300 пала калык люкаськон интыос тупатъямын-лэсьтэмын, туэ но 100 скверъёсты, паркъёсты но 84 азбаръёсты шулдыргес карыны чакламын. Соосты но утялтыса возёно. Алнаш ёросын бадӟым утялтӥськон кутскиз 19-тӥ апрельысен. Субботникъёс дыръя нимаз коркаосын улӥсьёс асьсэлэн юртъеръёсы котырын чылкытатӥсько вал, кузётэк сылӥсь юртъёс котырын но кыр интыосын жаг кыльылӥз. Алнаш муниципал кылдытэтысь валтӥсь специалист Александр Корнев верамъя, табере вань огазеяськонъёс, предприятиос кыӵе ке участок понна кыл куто. Кылсярысь, ёрос больницаын ужасьёс эмъяськон юртъёс котырысь нюкъёсыз но А. Оки нимо ошмес котырез утялтӥзы, культура удысын ужасьёс — черкогуртысь Строительной урамез, «Оскон» огазеяськонысь арлыдоос — лесничество сьӧрысь ошмес котырез, администрациын ужасьёс — ёрос центрысь памятникъёс, Алнаш но Туймы шур котыръёсыз, ветеранъёслэн кенешазы пыриськисьёс — Вормонлы сӥзем аллеяез. Пусйыны кулэ, предприятиос но огазеяськонъёс тулыс гинэ утялтӥськыны кулэ ӧвӧл, соослы висъям интыосты быдэс ар ӵоже чакласа-утялтыса возьыны кулэ. Шулдыргес луиз ке, сяська мерттозы, кенеръёсты буялозы-тупатъялозы. 30-тӥ апреле вань огазеяськонъёс утялтӥськозы Алнаш шайвылын, нош шулдыргес кариськиз ке, ёросысь вань муниципал кылдытэтъёсысь ыстэм муртъёс Кам шур котырын утялтӥськозы. Субботнике пыриськисьёслы муниципал кылдытэтысь инструментъёс висъясько ке но, туж ӧжыт, ӵем дыръя адямиос дорысьтызы мажесъёсын лыкто. Мешокъёс но трактор муниципал кылдытэт висъя. Утялтӥськонэ адямиос дэмен пырисько ке, урамъёс кемагес чылкыт возисько, шуо алнашъёс. Валентина Емельянова
Иворъёс
Виталий Пронин 25 школаысь спортзалэз тупатъяны но спортъя 25 клуб усьтыны чакламын.Россилэн бюджетысьтыз 16,5 миллион манет висъяны чакламын Удмуртиысь гурт школаосын спортэз азинтонлы. Эшшо 8 миллион вуоз Удмуртилэн бюджетысьтыз. Со коньдонэн 25 школаысь спортзалэз тупатъяны но спортъя 25 клуб усьтыны чакламын. Коньдон висъямын луоз вань ёросъёслы, дышетскисьёслэсь но спортэн эшъяськись нылпиослэсь лыдзэс чакласа. Таӵе юрттэт чотын спортэн эшъяськись пиналъёслэн лыдзы 12 процентлы будыны кулэ.Валентина Емельянова Туспуктӥз А. Горбунов
Улон-вылон
Виталий Пронин 16-тӥ мартэ Вотка ёросысь Бадӟым Кивар гуртын ортчиз тракторен калыккуспо биатлон. Со огазеяз 30 трактористъёсты но ог 5 сюрс учкисьёсты. О. АбрамоваВоргоронъёс пӧлын 3 нылкышно Гуртэ выль омыр шокчон, семьяен шутэтскон, трактористлэсь данзэ ӝутон вылысь радъяськиз биатлон. — Механизатор луэменызы данъяськисьёс асьмелы туж кулэ, - шуэ гурт удысъя но сиён-юонъя министр О. Абрамова. - Ужзэс яратӥсьёслэн техниказы но котьку тупатэмын луэ. Тани Вавож ёрос туннэ ик кизьыны потыны дась. Отысь устоосыз механизаторъёс Россиын гыронъя чемпионатъёсын но вормыло. Утялтоно муосмы трос - умой но оскымон ужасьёс кулэ. Зэмен ик, биатлонэ трос егит механизаторъёс кыстӥськизы. Татчы кин ке аслаз техникаеныз вуиз, кыдёкысь ёросъёсысь механизаторъёс, воткинскъёслэсь тракторзэс арендае кутыса, вожвылъяськизы. Нош Белоруссиысь Минскысь трактор поттонъя заводысь воксё но ӵыж-выль 4 «Беларус» вайизы. Соосты «кыткизы» Белоруссиысь тракторен ӵошатсконъёсын чемпионъёс луэм воргоронъёс - Денис Артюх но Павел Сайко. Мастер-класс возьматом ай, шуо вал. Соос палан угось тракторен олокыӵе но вожвылъяськонъёс арлы быдэ ортчыло. Но выль тракторзы но, опытсы но асьме гуртоосты вормыны ӧз юрттэ. Белоруссиысь заводысь тракторъёсты эскерись-испытатель Елена Орлова гинэ нылкышноос пӧлын вормиз. Кезьыт омыр ик шуназ, пыд улысь йӧ ик вырӟиз - сокем мылкыд сётӥз биатлон. 6 минут но 54 секунд Заводын али гинэ ӵыжатэмъёсыз тракторъёс шунды шорын чильк-вальк ворекъяло. Бусыосты олокӧня ар гыремъёсыз вӧзазы ик сыло. Палэнысен шоразы учкыло ас киын бичам пичиесь тракторъёс. Нырысь-валысь вераськизы угось, самодельнойёссэ но ӵошатсконэ потыны лэзёзы шуыса. Соин ик Вотка, Шаркан ёросъёсысь кибашлыос биатлонэ «юлтошъёссэс» вуттӥзы. Биатлон азьын- Ми но вожвылъяськыны пӧрмытысалмы, тракторе часкын 46 иськеме вуэ, - шуиз Шаркан ёросысь Тюар гуртысь конструктор Иван Трефилов, полной приводэн «Дангыр» тракторез шоры возьматыса. Но ӵошатскизы МТЗ-82 тракторъёс гинэ. Та биатлонэз радъяз Бадӟым Киварысь фермер Павел Кузнецов. Солэн мылкыдыз вал эшшо кужмогес техникаез бусые поттыны. Но Т-25 тракторен нюръяськыны дась луисьёс трос ӧз шеде. Тани тракторъёс гурето - думем чуньыос озьы гырдалляло. Нош судьяос ялан правилоосты валэкто на. Дистанциез вольыт но ӝог ортчем сяна, «гараже», нокытчы мырӟиськытэк, пыроно, «змейка» пыр потоно, 5 мишене винтовкаысь 8 патронэн йӧттоно, ӧд быгаты ке, штрафной круг ортчоно. Ӵошатсконэз усьтыса, МТЗ сьӧры нырысь ик пуксизы гурт удысъя но сиён-юонъя министр Ольга Абрамова но Вотка ёрослэн йырыз Илья Прозоров. Ольга Викторовналэн тракторлы правоез 2011-тӥ арын басьтэмын ке но, секыт техника сьӧры ӵем пуксьылыны уг кылды. Илья Прозоров тракторен рос-прос ужалляз: ог 2 ар талэсь азьло Бадӟым Кивар гуртын фермер вал. Кызьы ай кышномуртлы келялод кадь. Но старт ялӥзы но, Илья Петрович огдырлы интыяз кугӟаз, скоростьсэ лэзьыны соку ик ӧз вормы. Со куспын Ольга Викторовна интыысьтыз шуак ишкалскиз. Тракторез сюрес вылын солань-талань сэзъяське: котыр йӧвалег. На старт! Внимание! Марш!- Валэн ворттылэм кадь, ӧжыт гинэ янгыш лэсьтӥд - техникаед тонэ сэрпалтоз, ачиз но кымалскоз, - кабинаысь потыса, шок-пуль вазиз Ольга Викторовна. Погылянъёс ӧжыт ке но лэземын луысалзы ке, трассаез ортчыны ваньзылы трослы каньылгес луысал. Но ӵапак та ик экстрим мылкыд но пыӵатӥз. Зэм, сыӵе экстрим бере киос дыр-р-р куалекъяло. Винтовка уг кылзӥськы. Эшшо ке шонер ыбылӥськыны тӧл люкетэ, винтовкалэсь «нырзэ» сэзъя. Котьма ке но министр ёрос йырлэсь чальгес дистанциез ортчиз. - Сопернике кужмо вылэм - сьӧраз вуттӥськеме ӧз луы, - вазиз Илья Прозоров. - Но мылкыды вылтӥз уртче. Зэм, куд-огезлэн куалекъяны тодаз ик ӧз лыктылы кадь. Белоруссиысь «МТЗ» заводысь техникаез эскерись Елена Орлова соку ик шуиз: мон асьме трактормылы юн оскисько, ачим сое котьку котыр ласянь эскерисько ук. Е. Орловалэн ужан стажез 30 ар ни. Зэм, таӵе ӵошатсконъёсы со нырысьсэ пыриське. Но уг кышкаськы, пе, милям Белоруссиын трассаосмы трослы секытэсь. Соин ик, кабинае пуксьыса, Вотка ёросысь Гавриловка гуртысь Марина Паньковаен ӵошатскыны со чик сюлмаськытэк кадь потӥз. Оло, гань-гань кариськемез ик юрттӥз, лэся, Марина Паньковаез капчиен азьпалтыны. Марина Ивановна трактор сьӧрысь васькемез бере лулӟыса ик шуиз: йӧвалеген йырин тракторме «змейкаетӥ» олокытчы кыскиз. Озьы зарни медаль Белоруссие кошкиз. Марина Панькова нылкышноос пӧлын 2-тӥ луиз, нош Ольга Абрамова - 3-тӥ. Ваньзэсты кузьымъёсын пусйизы. Ожмаськон кадь Эшшо задоргес вожвылъяськон пуромиз пиосъёс куспын. Нылкышноос трассаез колёсаосын паньырӟытъязы бере, пыд улысь йӧ шунамын ни вал. Озьыен, дэриез пазяса ик, стартэ потылӥзы, тракторъёссы сокем ӧз сэзъяське ни. Но гурезь бамал пасьталае губи мында кисьтӥськем учкисьёслэн сюлэмъёссы дырын-дырын путӥськылӥзы. Ӝог ортчись тракторъёс тани-тани ваче шуккиськозы кадь. МТЗ-зэс оло дугдытыса вутто, оло уг - кабинаысь тэтчо но киязы винтовка куто. Кытӥ-мар ыбылӥсько - выльысь азьлань. Тусъёссы ожмаськонэ мынӥсьёслэн кадь. - Туэ ке но вормоно вал, - стартэ потон азяз, вӧсяськем кадь сипыртэ Бадӟым Кивар гуртысь тракторист Алексей Широбоков. - Малы туэ ке но шуиськоды? - выжыятӥсько. Ыбылӥськон- Кылем арын тракторен биатлон гурт праздник кадь гинэ ортчиз. Мон но отчы пыриськоно кариськи. 20 кузя нюръяськимы. 4-тӥ интые кылиськиз. Соин ик вордэм музъеме туннэ вормыны мед юрттоз вал. Аслэсьтым тракторме гаражысь поттӥ. Вӧйёссэ вошъяй. Кабинаысь вань кулэтэм арбериосты поттай - тракторме капчиятыны выри. Белорусъёслы келяме воксё но уг поты. Алексей Широбоковлэн сюлмаськемез юнме ӧз луы - таяз радэ со 3-тӥ интые потӥз. Вуоно арын эшшо но умойгес тыршо, шуиз. 20 литр вӧй кузьмазы, со толбыт дасяськыны тырмоз, пе. 2-тӥ интыез басьтӥз Шаркан ёросысь Ляльшур гуртысь Владислав Нарин, солы, 20 литр вӧй сяна, автозапчасть басьтыны сертификат сётӥзы. Нош 1-тӥ луиз но телевизор утӥз Удмуртиысь Гостехнадзоръя инспекциысь валтӥсь инспектор Алексей Марков. Одӥг но янгыштэк ог 300 метрез со 6 минут но 54 секунд куспын ортчиз. Ӵошатон вылысь: куд-огез 12 минутэ но ӧз тэрылы. - Ӧй вормысал ке, калык азьын возьыт луысал, - шуиз 32 аресъем Алексей Марков. - Мон дышетскисьёслэсь правилоосты тодэмзэс, ворттылыны быгатэмзэс эскерисько ук, экзамензэс кутӥсько. Таӵе вожвылъяськонъёс бере, кин тодэ, гуртысь будӥсь пиос но, оло, ӵемгес учкылыны ӧдъялозы гараж шоры, уногес будозы механизаторъёс. Туннэ тани егит механизаторъёслы гуртэ ужаны кутскемзы бере 50 сюрс манет подъёмной сёто. Та лыдпусэз азьланяз будэтыны медо. Нош Бадӟым Киварын, биатлон сяна, учкисьёс понна пӧртэм ужрадъёс радъямын вал. Мылкыд карисез УАЗ машина сьӧры пуксьылӥз, тест-драйв ортчытӥз, винтовкаысь ыбылӥськиз, гурезь бамалъёсысь нискылаз. Нылпиос но семьяос понна пӧртэм площадкаос ужазы, концерт возьматӥзы Удмуртиысь но Белоруссиысь коллективъёс. Белоруссиысь «МТЗ» заводлэн директорезлэн воштӥсез Андрей Сусленков пусйиз: табере Бадӟым Кивар гуртэз быдэс Россия тодэ. Азьланяз но валче ужаны соглаш луэмзэ вераз. Таӵе вожвылъяськонъёс гуртъёсты утьыны но хозяйствоосты азинтыны юртто, шуиз со. Елена Сараматова Туспуктӥз М. Егоров
Спорт
Виталий Пронин Туэ 100 ар тырме быдэс Россиысь удмурт калыклэн нырысетӥ ӧтчамез ортчем дырысен. Алабгое вуылӥзы Ува ёросысь 6 удмурт азьветлӥсьёс.Съездлэн ужаз 78 делегат пыриськиз. Выль Мултан волость Алабгое 2 муртсэ ыстӥз: купечез И. Ирисовез (калыкын шуо вал Шапей Иван), священникез П. Лекомцевез. Ува-Тукля волостьысь ветлӥзы удмурт купечлэн И. Ляминлэн эмеспиез М. Бобров, Ува-Туклялась волостной правлениын ужам мурт И. Сапаров, Нылга-Жикъя волостьысь дышетӥсь Ф. Николаев но Камашев (нимтулыз тодмо ӧвӧл).Съездын удмурт калыклэсь автономизэ кылдытон, удмурт гуртъёсын школаос усьтон, отын анай кылын вераськон но кылэз дышетон, удмурт газетъёс, книгаос поттон пумысен ужпумъёсты ӝутӥзы. Выль Мултан волостьын удмурт дышетӥсьёсты дасянъя семинария усьтон ласянь кичӧлтонзэ шараяз священник П. Лекомцев.Алабгоын съезд ортчемлэсь азьло К. Гердлэн кичӧлтэмезъя вань та ужпумъёс пумысен вераськэмын вал Выль Мултан, Ува-Тукля волостьёсысь адямиосын, нош Т. Борисов пумиськылӥз Алнаш но Бадӟым Кибъя волостьёсысь калыкен. Туж тунсыко соиз: К. Герд Выль Мултанын но Ува-Туклялан удмурт театръёс усьтон сярысь поттылӥз. Солэн малпамезъя удмурт семинария но удмурт театр Выль Мултан черкогуртын кылдыны кулэ. Та малпанлы дурбасьтӥзы купеч И. Ирисов но священник П. Лекомцев. Ӵапак со черк службаосты удмурт кылын нуылӥз. Ува ёросысь Выль Мултанысь вузчи И. Ирисов.Иван Антонович Ирисов (1860-тӥ-1920-тӥ яке 1922-тӥ ар) - Выль Мултан черкогуртысь 2-тӥ гильдиысь купеч, К. Гердлэн кузпалызлэн Надежда Ирисовалэн песятаез. Выль Мултанын вал аслаз лавкаез, етӥн будэтонэн выриз, сое быдэс дуннеын вузалляз. Выль Мултанын удмурт семинария усьтонлы 25 сюрс манет висъяз но дась ӵупем бугрозэ сётӥз. Озьы ик аслаз коньдонэныз 19-тӥ даурлэн пумаз Сьӧлта черкогуртэ телеграф кыскиз. 1918-тӥ арын гудырикошконэ Выль Мултанэз Ижысь мятежникъёс басьтэм бере И. Ирисовлэн юртаз тӧдьы офицеръёс каръяськизы. Тӧдьыослы но гордъёслы дурбасьтӥсьёс куспын лек ожмаськон пуромиз, соос ог-огзылэсь трос ӵыжы-выжыоссэс быдтӥзы. И. Ирисов тӧдьыос сьӧры дор палъёсысьтыз весяклы кошконо луиз 1918-тӥ арын ик. Быриз 1920-тӥ яке 1922-тӥ арын Иркутск котырын.К. Герд солэн Надежда внучкаезлы, Малмыжысь гимназисткалы, синмаськиз. Сютэм Граждан ож вакытэ Надежда Ирисовалы быгатэмезъя юрттӥськыны тыршиз. Соос 1920-тӥ арын Выль Мултанын сюанзэс ортчытӥзы. Ува ёросысь Выль Мултанысь баӵко П. Лекомцев.Пётр Фёдорович Лекомцев (1883-тӥ - 1937-тӥ ар, ыбемын коньывуонэ) - Выль Мултанысь Покров черкысь 3-тӥез баӵко. Вордӥськиз Балезино палась Ягошор гуртын удмурт крестьян семьяын. Балезиноысь 2 классъем школаез йылпумъямез бере солы шуд усиз Вотской инородческой миссионерской курсъёсын дышетскыны. 1917-тӥ арын Выль Мултан черкын священник луэ. Службаосты удмурт кылын нуэ. Выль Мултанысь семинарилы сётӥз аслэсьтыз библиотеказэ. Бӧрысь семинария баӵколэн улон юртаз выжиз. 1918-тӥ арын сӥзьыл коркаяз тӧдьыос лыктӥзы. Баӵко соос сьӧры кошкиз Эгра палъёсы. 5 ар ортчыса, берытскиз Выль Мултанэ, но Сарапулысь Ижкаре яна потэм епархия сое черк бордысь палэнтӥз. Угось 1930-тӥ аръёсы черкез но баӵкоосты ултӥян пуромиз. Гуртоос П. Лекомцевез службаосты азинтыны куризы, баӵко соосты лушкем ортчытъяно луиз. Нош черкез воксё ворсамзы бере П. Лекомцев черкез возьмась вал, сое пуштытонлы пумитъяськиз.Михаил Павлович Бобров вордскемын Туклинский выселокын, али со тодмо Удмурт Тукля шуыса но пыре Ува каргуртэ. 1906-тӥ арын толсуре М. Бобров кышнояське Выль Мултан черкогуртысь дышетӥсен Евдокия Ляминаен, тодмо удмурт купечлэн Иван Ляминлэн нылыныз. Евдокия Лямина эшшо 3 нылкышно дышетӥсьёсын ӵош Выль Мултанысь крестьян калык пӧлын валэктон уж нуэмзы понна Малмыже пытсэт улэ пуктэмын, отысен сое Вологда котыре ссылкае келяны ӧдъяло вал. М. Бобров соку ужаз Малмыжысь земской управаын. И. Лямин купечен валче соос Евдокияез мозмытыны быгато, Удмурт Туклялан 40 покчиослы земской школа усьтомы, отын Е. Лямина дышетоз шуыса. М. Бобров но Е. Лямина кузпалъясько но Удмурт Туклялан улыно-вылыно корка ӝуто. Евдокия Боброва пиналъёсты 15 ар ӵоже визьнода. Удмурт Тукляла дышетскыны соку ветлӥзы бускель Пекшур но Чабишур гуртъёсысь пиналъёс.Совето власть Бобровъёслэсь но И. Ляминлэсь юртъёссэс тала. 1920-тӥ аръёсысен М. Бобровлэн нимыз нокытын уг пумиськылы ни. 1918-тӥ арын Удмурт Туклялан К. Герд Евдокиялэсь ог 5 кырӟанъёссэ гожтӥз, соосты Малмыж котырысь удмуртъёслэсь гожтэм кырӟанъёсынызы ӵош нимаз книгаен 1924-тӥ арын поттӥз. Е. Боброва бӧрысь тодмо дышетӥсь луиз. Совето власть юртсэ талаз бере, Евдокия улыны выжиз Пекшуре, отын 2 ар пала пиналъёсты дышетӥз.***«Удмурт Кенеш» огазеяськонлэн Ува ёросысь ёзэз лыдӟисьёслы вазиське, кин И. Сапаров, Ф. Николаев но Камашев сярысь мар ке тодэ яке соослэн но озьы ик М. П. Бобровлэн туспуктэмъёссы утиськемын ке, ивортэ. Телефонъёсты тодыны быгатоды «Удмурт дунне» газет пыр. Ёросысь удмурт азьветлӥсьёс сярысь материалъёс, туспуктэмъёс шаертодонъя музеямы адӟытэмын луозы.Евгений Эжбаев, шаерчи, историк Теги: удмуртъёслэннырысеттчамзы
Улон-вылон
Виталий Пронин Прокуратура та нуналъёсы эскериз кылем арлэн пумаз кемдэм учырез. Ижысь 25 номеро нылпи садысь кык воспитательёс рос-прос чакласькымтэен вӧсь луыны шедиз 3 аресъем ныл: со вылэ усиз борддор борды юнматымтэ шкаф - нылашлэн макес выжыез чигиз. Воспитательёс вылэ уголовной уж ӝутэмын. Соос одӥг арлы пытсэт сьӧры шедьыны быгатозы, азьвыл удыссэс быдэсъянлэсь мозмытэмын луозы: та ласянь огкылэ вуоз суд.Елена Тугашова Теги: Нылписад шуэресучыр
Иворъёс
Виталий Пронин Та понна трос сюлмаське библиотекарь Зоя Зарипова. Ува каргуртысь нылпи библиотекаын ужась З. Зарипова калыкез удмурт литератураен тодматон понна сюлмаське.Зоя Ивановна огвакытэ библиотекаын удмурт кылъя кружок нуыны кутскиз вал. Отчы 2-тӥ школаысь нылпиос ветлӥзы.- Мылкыды ӝож луылӥз, Удмуртиын улыса, пиналъёс анай кылмылэсь английскойзэ но немецкойзэ ӟечгес тодо шуыса, - вера З. Зарипова. Озьы малпан кылдӥз кылэз азинтонъя проект кылдытыны, со вал 2015-тӥ арын. Ужмы элькунамы 10 кужмоосыз пӧлы сюриз, 100 сюрс манет утӥмы. Та уксё чотын 100-лэсь уногес удмурт кылын чеберлыко литература, энциклопедиос, кыллюкамъёс, шудонъёс басьтӥмы. Быдэс ар ӵоже каргуртысь нылпиосын пӧртэм ужрадъёс ортчытъямы, оглом вераса, отчы пыриськизы ог 700 пиналъёс. Проект ӟуч яке ӟучомем пиналъёсты удмуртомытон понна чакламын ӧй вал, соосты ужрадъёс пыр удмурт кылэн, культураен, сям-йылолъёсын тодматэммы потӥз. Библиотекаын арбериослэсь удмурт нимъёссэс гожъяса возимы, пырись-потӥсь соосты лыдӟылӥз но тодаз кельтылӥз. Ар пумын бадӟым ужрад ортчытӥмы, удмурт сиёнъёсын ӝӧк пуктӥмы, кырӟамы, кылбур лыдӟимы. Пиналъёсын ужаса, адӟи: соослы кыл тунсыко, угось библиотекае шумпотыса ветлылӥзы, удмурт кылъёсты тыршыса дышетӥзы. Но удмурт кылэз тодыны мылкыд карисьёс арысь аре тросгес уг луо. Анай-атайёслэн нылпиоссэс дышетэмзы уг поты уго.Соин валче проект йылпумъяськем бере кышкасько вал, удмурт книгаос тузонӟыса сылозы шуыса. Но 2-тӥ арзэ библиотекаямы удмурт курсъёс ортчо. Отчы ветлӥсь адямиос книгаосмес мыло-кыдо лыдӟо. Собере, арлы быдэ Анай кыллэн нуналэзлы бадӟым ёрос ужрад ортчытӥськом. Туэ К. Гердлэн но А. Окилэн 120 ар тырмонзылы удмурт кылэз дышетӥсь 5 школаосысь пиналъёс кылбур лыдӟизы. Кылем арын сыӵе ик бадӟым пумиськон сӥземын вал нылпи писательлы Г. Ходыревлы, соку 71 кылбур чузъяськиз. Вуоноезлы но туж бадӟым малпанъёсмы. Кылсярысь, 2019-тӥ арын асьме палась писательлэн Григорий Симаковлэн 100 аръем юбилеез луоз. Солы дасяськыны кутскомы туэ ик. Г. Симаков инкуазь сярысь гожъялляз бере, чакласькомы нылпиосты но инкуазен герӟаськем веросъёс, сочинениос гожъятыны.«Удмурт Кенешенымы», мон та огазеяськонлэн ёзчиез луисько, куспамы вераськимы вал ини ёросамы Г. Симаковлэсь премизэ кылдытоно шуыса.Ангелина Снигирёва Теги: гуртбиблиотека
Улон-вылон
Виталий Пронин Удмуртия шедиз 28 улосъёс пӧлы, кудъёсаз туэысен выль сямен лыдъяське нимаз адямиослэн ваньбурзы понна выт. Солэн быдӟалаез пуктӥське, ваньбурлэсь кадастръя дунзэ лыдэ басьтыса. Воштӥськонъёс сярысь тупен-тупен мадиз элькунысьтымы коньдон ужпумъёсъя министр Станислав Евдокимов. 2020-тӥ арозь ум вите - Станислав Петрович, 284 номеро федерал законъя улосъёс та выль системае выжыны кулэ 2020-тӥ арысен. Но Удмурт шаер сое пыӵатон борды басьтӥськиз ни али ик. Маин та герӟаськемын?- Зэм, та выльдӥськон быдэс Россиын пыӵаны кутскоз 2020-тӥ арысен. Но сое огнуналскын гинэ уд быдэсты. Трос дыр кулэ луоз вань ваньбурлэсь кадастр дунзэ тодон понна. Элькунамы та уж быдэстэмын ни.Кыӵе воштӥськонъёсын пумиськоз выт тырись? Эскерон возьматӥз: выль сямен тыриськон тужгес но пайдаё луоз гуртын улӥсьёслы. Законэн, кылсярысь, луонлык сётэмын, шуом, коркалэсь «арлыдзэ» лыдэ басьтыны. Выль куронъёсъя пичи юртъёс понна выт воксё но тыроно уз луы. Озьы гуртоос коньдонзэс шыръяны быгатозы.- Иське, шоро-куспо адями понна вытэз выль сямен тырон пайдаё луоз. Но азьвыл системая - ваньбурлэн инвентарь дунызъя - люкаськись вытэн тырмылӥзы интыослэн бюджетъёссы. Иське, соос ыштонъёс адӟоно луозы?- Улосъёс ваньзэ-ӧвӧлзэ 30 миллиард манет пала ыштонъёс адӟозы. Но мукет ласянь, гуртоослы тыриськыны табере капчигес луоз. Таослэн доходзы, городъёсын улӥсьёсын ӵошатыса, шӧдскымон ичи ук. Тазэ но пусйытэк кельтыны уг луы: гуртъёсын улӥсьёслы нокин но корка дасяк пуктыса ӧз сёты, соос юртъёссэс ӝутӥзы асьсэ кужыменызы-коньдонэнызы. Бен, городъёсын но калык пуктӥське. Но татын чылкак мукет дунъёс. Адями дуно ваньбур басьтэ ке, иське, со дась ини бадӟым тыриськонъёслы но. Дуно машина басьтыкуз, адями тодэ ук, выт тыроно луоз шуыса.Ми малпамъя, интыосысь бюджетъёсы коньдон люкаськоз коттеджъёсын улӥсьёслэсь но выль юрт пуктӥсьёслэсь бичам выт чотын.- Котькуд гуртэ Интернет вуэмын ӧвӧл ай, мӧйы калык компьютерен вырыны но уг вала. Кытысь соос тодыны быгатозы вытэз выль сямен лыдъян сярысь?- Вуоно арын ваньбур возисьёслы вуоз гожтэт - отын ваньмыз пусйиськоз: ваньбурезлэн кыӵе кадастр дуныз, кӧня лыдъямын соя налог. Калыклы ивор сётонэз ас вылаз басьтӥз Вытъёсъя федерал службалэн управлениез. Соос вуоно арез возьмаса уз пуке, туэ ик калыклы гожтэтъёс келялозы ни. Та ужез нуэ Кадастръя служба но. Со сяна, адямиослэн вазиськонъёссылы пыр-поч валэктон сётозы многофункциональной центръёсын но. Визь-кенешен юрттозы Росреестрысь но Вытъёсъя службаысь специалистъёс. Вытъёсъя федерал службалэн сайтаз www.nalog.ru адресъя пырыса, ваньбурлэн кузёез ачиз лыдъяны быгатоз недвижимостезлы вытлэсь быдӟалазэ.5 арлы быдэ выль - Кӧня дырлы пуктӥсь-ке ваньбурлэн кадастр дуныз? Огпол но весяклы?- Дун вошъяськоз 5 арлы быдэ. Выль система, азьвылэныз ӵошатыса, трослы зэмлыкогес, шуыны луоз. Угось кадастр дунэз пуктыку, лыдэ басьтӥське ваньмыз: недвижимостьлэн рынокъя дуныз, кыӵе интыын но ёросын интыяськемын, матын-а солы социальной юрттэт сётонъя огазеяськонъёс но трос мукет.Ваньбурлы вытэз инвентарь дунъя пуктон вужмиз ни: та система кылдытэмын вал совето вакытэ. Нялтас вераса, 2013-тӥ арын 1-тӥ мартысен инвентарь дун вошъяськемысь-выльдӥськемысь дугдӥз. Озьы талэсь бер ӝутэм коттеджъёс, коркаос понна выт ӧз кутӥськы. Нош со вие ик гуртъёсын вуж коркаосын улӥсьёс та вытэз быдэсак тыризы, эшшо ке инвентарь дунъя: таиз, кызьы валэктӥ ни, огкадь вал куашкан калэ вуэм коркаосын улӥсьёс понна но, выль юртын улӥсьёс понна но. Табере озьы уз луы ни, котькуд юртлы выт пӧртэм сямен пуктӥськоз.- Удмуртиын улӥсьёс ку кутскозы та вытэз выль сямен тырыны?- Туэ ар понна - вуоно арын. Калыклэн луонлыкез вань ни ваньбурлэсь кадастр дунзэ туннэ ик тодыны. Со понна пыроно Росреестрлэн сайтаз - www.rosreestr.ru адресъя. Быръёно «Электронные услуги» люкетэз, отысь шедьтоно «Справочная информация по объектам недвижимости в режиме онлайн» ссылкаез. Кадастр дун умойтэм лыдъямын потӥз ке, шуом, укыр трос пуктэмын, сайтысь ик тодыны быгатоды, кытчы та пумысен вазиськоно но выль сямен лыдъяны куроно.Вытъёсъя федерал службалэн сайтаз www.nalog.ru адресъя пырыса, ваньбурлэн кузёез ачиз лыдъяны быгатоз недвижимостезлы вытлэсь быдӟалазэ. Со понна быръёно «Калькулятор расчёта налога на имущество по кадастровой стоимости» ссылкаез. Быръёно, кыӵе категорие пыре ваньбурды, кӧня ар тӥ соин кузёяськиськоды, кыӵе солэн быдӟалаез но кадастр дуныз.Выль радлыке дыртытэк выжомы. Со пичиен пыӵалоз матысь 5 ар ӵоже, арлы быдэ 20 процентлы йылоз. 2020-тӥ арлы гинэ та вытэз быдэсак выль сямен тырыны кутскомы. Со понна вань муниципал кылдытэтъёсын вытъя ставкаос юнматэмын ни. Коркалэн, квартиралэн кадастр дунзы 10 миллион манетлэсь ичи ке, вытлэн быдӟалаез луоз 0,1 процент, мукет объектъёслы - 0,5 процент. Ваньбурлэн кадастр дуныз 300 миллионлэсь ятыр ке, выт луоз 2 процент.Льгота - одӥгез понна - Тыриськонэз капчиятон кинлы ке чак-ламын-а?- Вань льготаос, кылсярысь, пенсионеръёслы, быдэсак утемын. Со сяна, недвижимостьлэн кыӵе ке люкетэз (площадез) понна выт воксё но уз басьтӥськы. Кылсярысь, комнаталэн 10 квадрат метрез понна, квартиралэн - 20 квадрат метрез понна, нимаз коркалэн - 50 квадрат метрез понна. Но та капчиятон адямилэн котькуд ваньбурезлы чакламын ӧвӧл. Шуом, солэн вань квартираез, нимаз коркаез, гаражез - льгота сётӥськоз одӥгезъя гинэ. Кудзэ быръёз со - ивортон келяно вытъя инспекцие 1-тӥ ноябрёзь.Адями ивор ӧз келя ке, льгота сётӥськоз сыӵе ваньбурезлы, кудӥзлэн кадастр дуныз тужгес бадӟым. Пусйыны кулэ: льгота улэ уг шедьы ужбергатонын кутӥськись ваньбур.- Вытлэн быдӟалаез арлы быдэ 20 процентлы йылоз шуыса кылӥськод ке, мылкыд куашка...- Выль системая вытлэн быдӟалаез калыклы вормонтэм уз луы. Ми лыдъямы ни, кӧня басьтӥськоз соиз я таиз ваньбурлэсь. Син азяды пуктэ Ижысь Ленин ёросысь 2008-тӥ арын пуктэм юртысь одӥг висъетэн квартираез. Азьвыл сямен - инвентарь дунъя - лыдъяно ке, вытлэн быдӟалаез 653 манет вал. Нош кадастр дунызъя лыдъяно ке (0,1 процентъем ставкаен), 2015-тӥ ар понна вытлэн быдӟалаез 2 манетлы йылоз, нош матысь 5 ар куспын - ваньзэ-ӧвӧлзэ 13 манетлы. Нош Октябрь ёросысь 1975-тӥ арын пуктэм юртысь 2 висъетъем квартира понна, кылсярысь, выт 2020-тӥ арозь ӝутскоз 458 манетысен 845 манетозь.Гуртын шерезлэн юртэз бадӟым. Вылаз ик, 50 квадрат метрезлы выт уз пуктӥськы. Соин ик ваньбур понна выт, азьвылэн ӵошатыса, шӧдскымон кулэсмыны быгатоз. Басьтом тани Якшур-Бӧдья ёросысь 1992-тӥ арын пуктэм коркаез. Быдӟалаез, шуом, 64 квадрат метр. Ваньбурлы выт инвентарь дунъя 1 сюрс 910 манет луэ. Кадастр дунъя лыдъяно ке, та лыдпус 162 манетлы кулэсмоз - 1 сюрс 748 манетозь. Та эшшо огпол возьматэ: выль радлыкъя бадӟым саклык висъямын ичи доход басьтӥсьёслы, соослэсь улонзэс капчиятонлы.Сергей Захаров Туспуктӥз А. Горбунов Теги: выт гурт ужпум экономика
Югдурез утён
Виталий Пронин Туннэ 18.30 часын Удмурт кун университетлэн библиотекаяз возьматозы «Вифлеем кизили» вертеп. Сое пуктӥз тодмо режиссёр Ольга Александрова оскисьёслэн «Странник» театренызы ӵош. Нош кыӵе вертепсы удмуртъёслэн?Вертеп - со сӥньыс вылын ошиськись мунёоосын бадӟым сандык. Пушказ ик спектакльёс но ортчо, ӵемысь соос Библиысь темаослы сӥземын. Таӵе амалэн пуктӥськись спектакльёсты но вертеп ик нимало.Библиотекалэн актовой залаз адӟыны луоз Иисуслэсь вордӥськемзэ. Кызьы вера Ольга Александрова, та тодмо тема удмурт улонэн, культураен герӟамын луоз.- Ымусьтон дыръя мунёоосын шудон, спектакль пуктон - пӧртэм интыосын ӟеч сямлы пӧрмемын, - вера искусствоосъя кандидат, суредась Ирина Уварова-Даниэль. - Котькуд шаерын аслаз вертепез. Кылсярысь, Испаниысь сандыксы пичи, пушказ - азвесь гид но азвесь адямиос, нош али вордӥськем пиналэз бадӟыматӥсь пияла пыр гинэ адӟыны луэ. Хантыослэн одӥг уг, трос пиналъёс вордӥсько. Португалиын сандыксы - курегпуз, пушказ - Иисус вордӥське.Нош кыӵе вертепсы удмуртъёслэн? Спекталь кутскон азьын библиотекаын адӟыны луоз Елена Ковычеваен лэсьтэм пӧртэм вертеп театръёсты но суредасьлэсь Ирина Уварова-Даниэльлэсь суредъёссэ. Теги: кытынкумар театр удмуртлык
Улон-вылон
Виталий Пронин Журналистъёсын пумиськылӥз Кун Кенешысь Тазалыкез утёнъя, демографияя но семья ужпумъёсъя ялан ужась комиссилэн кивалтӥсез С. Кривилёва. Светлана Кривилёва верамъя, 2015-тӥ арын Кун Кенешын 60-лэсь ятыр законъёслы проектъёс учкыны чакламын, со кылем арын мындагес ик луэ. Пӧлысьтызы тросэз герӟаськемын калыклэсь улон-вылонзэ ӟечомытонэн. Кылсярысь, элькунысьтымы ог 30-40 сюрс адямиос куд-ог сиён-юонъёсты 10 процентлы ичигес дунын басьяны быгатозы. - Кылдытыны чакламын нимысьтыз электрон картаос, - пусйиз Светлана Петровна. - Соосты люкылозы ёрмыса улӥсьёслы - семьяысь адямилы быдэ доход улыны чаклам минимумлэсь ичигес ке. Шаерамы 16 сюрс пала трос нылпи будэтӥсь семьяос, ог 80 процентэз ёрмыса улӥсьёс пӧлы пыро. Электрон картаос сётэмын луозы куд-ог пенсионеръёслы, оген пинал будэтӥсьёслы но мукет. Та списокъёс кылдытӥськозы калыкез утёнэн вырись ёзъёс пыр. Электрон картаос нырысь ик сётӥськозы арлы. Соосты кутыны луоз куд-ог магазинъёсын. Сиён-юонлы дунъёсты 5 процентлы кулэстоз ачиз лавка, эшшо 5 процентэз берыктӥськоз элькун бюджетысь. Элькун чакласа возёз эмъюмъёслы дунъёсты но. Россиын али вераськонъёс вань, льгота чотын подова висъянэн вырыны кутскозы нимаз адямиослэн луись аптекаос но. Нош сакыр диабетэн, астмаен но мукет социальной висёнъёсын курадӟисьёс, ас уксёенызы эмъюм басьтыку, солэсь ӝыны дунзэ ке но кун берыктыны чакла. Та ужпумъёсты матысь дыре эскерозы Москваын, отчы пыриськоз С. Кривилёва но.Элина Кумачёва Теги: Ижкар транспорт
Иворъёс
Виталий Пронин Юкаменск черкогуртын мумы-бубыослэсь шугъяськонъёссэс ас вылаз басьтэ калыклы улон-вылонын юрттэт сётонъя центр. Татын саклык висъяло трос нылпиё начар семьяослы.Лагерьын шутэтско но тазалыксэс юнмато ёросысь пӧртэм гуртъёсысь 7-10 аресъем нылашъёс но пияшъёс. Одӥг смена кыстӥське 21 нунал. Мумы-бубы та понна 273 манет гинэ тыре.Лагерьын ужасьёс котькуд сменалы программа дасяло. Та радэ со «Сяськаё шормуӵетӥ калгон» шуыса нимаське. Пиналъёс шудыса асьсэлэсь шормуӵсэс кылдыто: солы ним сёто, сяськаос быръё, чылкыт утялтыса возё.Котькуд нунал кутске зарядка бордысен, собере ваньмыз мыно мылкыдэз возьматӥсь писпу доры. Со борды быртто горд, лыз яке вож сяська. Воспитательлэн Татьяна Сунцовалэн верамезъя, тросгес люкаське горд сяська. Озьыен, мылкыдзы нылпиослэн умой.Котькуд нунал ортчо эстафетаос, шудонъёс, музее, экскурсиосы потанъёс. Ужало мастерскойёс. Отын пиналъёс бумагалэсь но улвайёслэсь олокыӵе но шудонъёс лэсьто.Котькуд нунал покчиос кӧтсэс тыро йӧллэсь сиёнъёсын, салатъёсын, чечыен но чорыген. Нуналлы быдэ сёто апельсин, абрикос, улмо, черешня, банан, сокъёс.Иван Аркашев. Теги: Юкаменск
Иворъёс
Виталий Пронин Шаркан ёросысь Пороз гуртысь "Пукон коркалэн" кивалтӥсез Эмма Корепанова (бур палысез) но Серафима Серебрякова (паллян палысез).Кемалась ик ӧвӧл Пороз гуртысьтымы «Пукон коркаямы» вуылӥзы Финляндиысь пенсионеръёс.Фин шаерысь пӧртэм сэрегъёсысь 11 пенсионеръёс куноязы ёросысьтымы Зар.-Вишур гуртын, пӧлазы 4 пиосмуртъёс вал. Шаерамы вуылӥллям соос гурт туризм программая. Улӥллям нимаз-нимаз семьяосын, тодматскиллям гуртоослэн улэм-вылэменызы, ужаменызы. Соослы возьматӥллям чечы кысконэз но, скал кысконэз но.Шарканэ вуылыса, пыраллям керттӥськон фабрикае, черке, Тол Бабайлэн улон интыеныз тодматскиллям. Нунал ӵоже жадемзэс веськатӥзы «Пукон коркаямы» - кошкемзы ик уг поты ни вал. Ог-огмес валаны юрттӥз школаямы дышетскем, али Финляндиын улӥсь Светлана Едыгаровалэн удмурт кылэз дышетэм студентэз Симо. Куноосмес кырӟанъёсын пумитамы, куиськыны но дышетскизы, пӧсь гур азьын табань пыжимы. Куд-огез гуре ик пырыны дасесь вал, фотографировать карыкузы. Варсен кумышкаен но утялтӥм, сябась! карыса. Тодӥмы, фин сямен «сябась» «кипиш» шуэм луэ.Дорамы ветлэм куноос, котькудӥз весь пырыез кияз возьыса, шуныт мылкыдзэс огъя весе сузьйизы.Серафима Серебрякова. Шаркан ёрос, Пороз гурт Туспуктӥз А. Горбунов Теги: арлыдоос пуконкорка Шарканёрос
Улон-вылон
Виталий Пронин Глазовысь пединститутлэн 2-тӥ юртэз усьтӥськемын 1843-тӥ арын. Со тупатъямез вите.Лулчеберетлэсь объектъёссэ кун ласянь утёнъя агентстволэн кивалтӥсез Юрий Перевозчиков ужаменызы тодматӥз, ужпумъёссы сярысь вераз. Агентство азе пуктэмын вал бадӟым ужпум - шаерысьтымы культура объектъёсты федерал базае пыртон. 2018-тӥ арозь Россиысь лулчеберет объектъёсын огъя кун реестрлэсь базазэ кылдытыны косӥз Президент Владимир Путин. Со реестрысь валаны луоз, кыӵе объектъёсты кулэ утьыны. Шумпотымон, Приволжск федерал округысь улосъёс пӧлысь Удмуртия нырысь ик та ужез йылпумъяз. Туннэ нуналлы элькунысьтымы ваньмыз 305-ез ик культура объектъёс пыртэмын реестре.Со объектъёс туж пӧртэмесь: вань умой возиськемъёсыз, вань куашкан калэ вуэмъёсыз но. Соин агентство пыриськыны малпа «Россилэн культураез» целевой программае. Озьы луысал тупатъяны Ижкарысь Арсеналэз но Александр Невскийлэсь черксэ, Глазкарысь азьвыл духовной училищеез (туннэ со Глазов пединститутлэн юртэз). Озьы ик выльдоно Сарапулысь Тылпу кысонъя каланчаез но Воскресенской черкез (туэ солы 200 ар тырме), Эгра ёросысь Зура черкогуртысь Сибирь тракт вылэ пуктэм тюрьмаез. Нялтас вераса, «Россилэн культураез» (2012-тӥ-2018-тӥ аръёслы) федерал программае ӵектонъёс келяны луоз 1-тӥ южтолэзьысен 20-тӥ оштолэзёзь. Валтӥсь курон - дэмлам объект кунлэн ваньбурез луыны кулэ. Черк ке со - осконэн герӟаськем огазеяськонлэн ваньбурез мед луоз.2017-тӥ арын 155 арес тырмысал И. Чарушин инженер-архитекторлы. Солэн тужгес тодмо ужез - Ижкарысь дун-чылкыт Михаиллэн черкез - пуктэмын вал 110 ар талэсь азьло, нош 10 ар талэсь азьвыл выльысь ӝутэмын. Таин валче Лулчеберетлэсь объектъёссэ кун ласянь утёнъя агентство Удмуртиысь Архитекторъёслэн союзэнызы но Удмурт кун университетэн ӵош куартолэзе И. Чарушинлы сӥзем конференция ортчытоз.Ижысь машина лэсьтӥсьёслэн Быдӟым ож аръёсы подвигзылы сӥзем монументын трос аръёс ӵоже ни возиське «дырлэн капсулаез». Со пушкы ватэмын комсомолецъёслы сӥзён, кудзэ усьтоно 2017-тӥ арын. Тодмо ӧвӧл на, кыӵе нуналэ капсула поттэмын луоз, но ар пумозь сыӵе акциез радъяны чакламын.Елена Рябина Туспуктэм: ggpi.org
Улон-вылон
Виталий Пронин Егитъёслэн нуналзы туэ Ижын быдэс фестивальлы пӧрмоз. 24-тӥ-28-тӥ инвожое Ижысь пӧртэм интыосын ужрадъёс ортчозы.- Та фестивальын егитъёс сюлэмзыя ужрадъёс шедьтозы, - вераз Ижысь администрацилэн егитъёсын ужанъя Уаправлениезлэн начальникез Роман Горяинов. - Улонэ пыӵатэмын луоз 28 проект. Соос ваньзы егитъёслэсь тунсыкъёссэс лыдэ басьто.Егитъёслэсь нуналзэс туннэ «МузЭнергоТур» концерт усьтоз. Со ортчоз Эшъяськон монумент азьын. Та концертэз радъяло Россиятӥ но Европатӥ ветлӥсь группаос. Соос пӧлын Финляндиысь Simo Sippola & Ville Rauhala, ДаниысьSvin но Bangin' Bulow Nice Jazz Quartet , Испаниысь Angel Ontalva но мукетъёсыз. Ижын электрон крезьгур азинскемын бере, фестивальын трос концертъёс ортчозы. 17 часын Эшъяськон монумент азьын кутскоз электрон крезьгуръя «Иж-планета» фестиваль. Отчы пыриськозы Ижысь тужгес но устоосыз коллективъёс. Соос Россиятӥ гинэ ӧвӧл, Европатӥ но ортчылэмын ни. Горький нимо паркын туала крезьгуръя «GorkyFest» луоз. 28-тӥ инвожое Indie Love концерт радъяськоз. Отчы пыриськозы Ижысь туала группаос но кырӟасьёс, вуозы Екатеринбургысь «Обе две» но «АлоэВера» группаос. Ӵуказе нуналаз та интыын ик луоз рок-концерт.26-тӥ инвожое Шор площадьын Брангурт фестивальлэн бадӟым концертэз ортчоз. Россиысь коллективъёс сяна, отчы пыриськозы Китайысь но Индиысь артистъёс.Валтӥсь ужрадъёс мынозы 27-тӥ инвожое. Удмуртиысь спортсменъёс тымет дурысь шор площадёзь бызьыса тубозы. Та нуналэ ик Ижысь пляжын волейболэн, футболэн шудыны луоз. «Арсеналлэн» сцена вылаз Удмуртиысь пӧртэм театръёс шудозы. «Динамо» стадионын егитъёс холи буёлъёсын пазяськозы. Нош тымет дурын кортлэсь лэсьтэм скульптураосъя FerrumFest фестивале пыриськем усточиослэсь ужъёссэс адӟыны луоз. Соос сӥземын П.И. Чайковскийлы.Семьяослы но «Егитъёслэн нуналзы» фестивальын пӧртэм интыос ужалозы. 27-тӥ инвожое Ялан ӝуась тыл дорын нылпи коляскаосын парад ортчоз. 28-тӥ инвожое Киров паркын - эстафетаос, пикникъёс. Ижысь пляжын - «Лобаны капчи!» шуыса нимаськись ужрад. Инбаметӥ поръялозы 1000 лобась кыйёс.«Егитъёслэн нуналзы» фестиваль ортчытэмен йырин, Ижын куд-ог сюресъёс ворсамын луозы. Со 25-тӥ инвожое 15 часысен 19.30 часозь но 14.30 часысен 17.30 часозь Эшъяськон монумент котырысь Горький ульча. "УД" Теги: Егитъёс Егитъёслэннуналзы Иж кытынкумар
Лулчеберет
Виталий Пронин Атыкай музъемез утисьёслэн нуналазы балезиноос Гурья батырзэс бырйизы.Вашкала Гурьякар интые (али отын пичи гурт вань на) вуизы батыръёс Вильдан Касимов, Станислав Марков, Евгений Чирков, Ринат Касимов но Юрий Тихонов.Пиосъёс кужымзэс мертазы, пукыӵен ыбылӥськыса, пуклё зӥръяса, мешок ӝутъяса, копьё лэзьяса. Воргоронъёс понна висьыны трос калык люкаськиз. Вань эскеронъёсты пырпотыса, батыр луиз Падеры гуртысь Вильдан Касимов. Батырлы усто кузьым - небыт мебелен набор - кузьмаз Кун Кенешлэн депутатэз Алексей Санников. Нош вашкала музъем вуоно арын нош витёз ёросысь батыръёсты.Алёна Скворцова
Иворъёс
Виталий Пронин Кун Кенешысь депутатъёс Россилэн валтӥсь документаз — Конституцие — пыртыны дэмлам кичӧлтонъёслы дурбасьтэмзэс веразы. Та ужпумез соос эскеризы туннэ, 12-тӥ мартэ, ортчем 22-тӥ сессиязы. Поправкаосты умоен лыдъямзэ вераз 51 депутат, пумит луисьёс ӧй вал, 6-ез мылкыдзэ вераны ӧз вала. — Та вакыт историе кылёз, —шуиз Удмуртилэн Тӧроез АлександрБречалов, депутатъёслы вазиськыса. —Конституцие пыртыны дэмлам воштонъёсзолгес утёзы Россиын улӥсьёслэсьправооссэс, бадӟымгес куронъёс луозыкивалтон ёзъёслы. Туалаез Конституция 1993-тӥ арын юнматэмын вал. Соку А. Бречалов вылӥ военной училищеын дышетскиз, ӧй, пе, валалля, мар азьланьын витиз странамес но, сое но. — Мынам пиналъёсы но, Россиынвань улӥсьёс но со вакытъёсы медазберытске ни, — ватсаз Тӧро. — Кыӵе луозӵуказе нуналмы – потоз котькуд адямибордысь. Конституциез выльдонъя законопроектлы дурбасьтыса вераськизы Кун Кенешысь «Огъя Россия», «Справедливая Россия» партиослэн фракциосынызы кивалтӥсьёс Елена Дербилова но Фарид Юнусов. Табере мылкыдзэ вералоз на калык – огъя куара сётон нунал тупатэмын 22-тӥ апрельлы. Со шутэтскон нуналэн ялэмын, но уждун тыриськоз. Элина Кумачёва
Иворъёс
Виталий Пронин Выль ар азьын шаерамы ялэмын вал «Ёлка желаний» акция. Со быдэс толэзь кыстӥськиз, та дыр ӵоже 600 пала нылпиослэн, ветеранъёслэн куронъёссы быдэстэмын. Глазовысь Саша Аккузин Фото: udmurt.ruИскусство, тазалык но спорт Ӟеч ужрадэ шаермы 2-тӥ арзэ пыриське ини, сое ортчытъяны кичӧлтӥсь луиз «Огъя Россия» партия. Секыт югдуре шедем семьяосысь, дышетсконын, спортын асьсэдыз ӟеч возьматӥсь, нылпиос но ожысь но ужысь ветеранъёс куронъёссэс гожтылӥзы. Ваньзы соос городъёсысь но ёросъёсысь Выль ар кызъёсы ошылэмын вал. Тол бабайёс — кивалтӥсьёс, депутатъёс — соосты зэматон борды басьтӥськизы. Нылпиослэн куронъёссы пӧртэмесь вал, кинлэн ке потӥз Удмуртилэн Тӧроеныз тодматскемез, мукетъёсыз коньки, велик, ноутбук кулэ шуыса гожтӥзы. Удмуртилэн Тӧроез Александр Бречалов Ижысь скрипкаен шудӥсь Элиналэсь малпанзэ быдэстӥз – нылаш сцена вылэ потоз Удмуртиысь симфонической оркестрен. Репетициоссы мыно ни. Элькунмылэн кивалтӥсез пумиськиз шоркарысь 62 номеро школаысь 7-тӥ классысь дышетскисьёсын. Ӵапак сыӵе куронэз — Тӧроен пумиськон — вал отысь пияшлэн Данииллэн. А. Бречалов пиналъёслы «IT-куб» центре вуылыны сертификат кузьмаз, школазы «Бадӟым ремонт» проектэ пыртэмын луоз, шуиз. К. Сунцов Ваня Кононовлы ноутбук кузьмаз Фото: udmurt.ru Глазовысь Саша Аккузинэз Выль ар азьын Ижысь цирке ӧтиз Кун Кенешлэн Тӧроез Владимир Невоструев. Со пияшлы мольберт но суредасьлэсь наборзэ кузьмаз — сыӵе мылкыдзэ пияш вераз вал аслаз гожтэтаз. Саша – инвалид, озьы ке но, со ялан сцена вылын, пыриськылэ ёросын ортчылӥсь ужрадъёсы, вожвылъяськонъёсы, яратэ спортэз. Нош Якшур-Бӧдьялась 13 аресъем Ваня Кононовлэн ноутбукез кылдӥз. Сое кузьмаз Правительстволэн Тӧроезлэн нырысетӥ воштӥсез Константин Сунцов. Пияш кадет классын дышетске, спортэз гажа, туспуктылэ, пӧртэм олимпиадаосын вормылэ. Ува ёросысь Рябово гуртысь Антоновъёс доры ёросысь депутатъёс клюшкаосын но ческыт кузьымъёсын лыктӥзы. Анна но Павел Антоновъёс 7 пиоссэс будэто, бадӟымезлы 15 арес, покчиезлы арес но ӝыны. — Гуртамы хоккеен шудон коробкамы вань, огез пимы быдэс классэныз хоккеен шудыны ветлэ, мукетъёсызлэн но коньки вылэ султыны мылкыдзы вань кадь. Вань пиос, пичиез но, кузьымзэс кӧня ке нунал киысьтызы ӧз ик куялэ, корка азьын тупен хоккей шудӥзы. Соин туж бадӟым тау семьямылы саклык висъямзы но пиналъёсмылэсь спортэ кыстӥськыны мылкыдзэс юнматэмзы понна, — вера Анна Петровна. Ува ёросысь Рябово гуртысь Антоновъёслэн семьязы Фото: Анна АнтоноваКузьымлэсь дуногес саклык Арлыдоос тросгес шумпотӥзы кивалтӥсьёслэн огшоры саклык висъямзылы. Выль ар вунонтэм кылиз Якшур-Бӧдья ёросысь Выжойыл гуртысь Геннадий Рябчиков понна. Ёрос депутатъёс солы бадӟым выль телевизор кузьмазы. — Шумпотӥсько, милемыз уг вунэто шуыса. Выль телевизорме нылпиос пуктӥзы, арнялы быдэ сямен бертыло, со котыре ӵошен пуксиськом, — мылкыдзэ вераз Геннадий Давыдович. Г. Рябчиков война кутскем бере Ижысь аэродром лэсьтонын, чугун сюрес вылын, леспромхозын ужамын. 16 арес тырмытэмез бере сое армие басьтӥзы. Со Кировысь, Казаньысь авиационной базаосты утиз. Нош война бере колхозын тыршиз. Якшур-Бӧдья ёросысь Г. Рябчиков Дэбесысь Мария Фроловалэн укно улаз шутэтскон сэрег пуктӥзы. Солэн малпанэныз шудонэз кыз вылысь басьтӥз Кун Думаысь депутат Валерий Бузилов. Мария Егоровна — ожысь ветеран, туэ феврале 99 арессэ тырмытоз. — Гужем вуэ ке, ульчае потам, эшъёсын ӵош пукем потэ, нош ӟусъёс ӧвӧл. Соин ик таӵе пукон, шутэтскон инты сярысь малпаськылӥ, — вераз кышномурт. Мария Егоровналэн нылпиосыз ӧвӧл, сое чакласа возе соцработник. 1942-тӥ арын 20 аресказ педучилищеез быдтэмез бере М. Фролова фронтэ куриськиз. Со связист вал, секретной иворъёсты келялляз. Вордӥськем палъёсаз берытскемез бере, пенсие потытозяз, роноын ужаз. Ангелина Снигирёва
Иворъёс
Виталий Пронин Кин лыдъя жаг понна тыриськонлэсь быдӟалазэ? Та толэзе жаг поттон понна нырысетӥ квитанциос вуизы ни. 78 учыръёсы квитанциос лыктыны кулэ «ЭнергосбыТ-Плюс» предприятилэсь (гуртоос доры ӵапак та предприятилэсь платёжкаос вуо). Соин платёжкаос дасян пумысен огкыл гожтӥз улос оператор. Но трос квартираем коркаосысь адямиослы платёжкаос 2 пӧртэм предприятиослэсь вуыны быгато: меӵак улос операторлэсь - со пусъемын луоз «ЭнергосбыТ-Плюс» предприятилэн квитанцияз - яке управляющей компанилэсь (ТСЖ-лэсь), соин жаг поттон понна улос оператор нимаз огкыл гожтэмын ке. Квитанциын услуга понна тыриськон нимаз чурен пусъемын. Жаг понна тыриськонъёс пумысен юанъёсын вазиськыны луэ «ЭнергосбыТ-Плюс» предприятилэн офисъёсаз. Али соос вань городъёсын но ёросъёсын усьтылэмын ни. Юанъёсын вазиськыны луэ улос операторлэн «пӧсь» телефоназ но - 8 (800) 234-89-86. Коркан улӥсьёс кемалы кошкемын ке, тыриськонэз пичиятыны луэ-а? Луэ. Гожтоно перерасчёт лэсьтыны заявление, кемалы кошкем адямилэсь нимтулзэ, кыӵе вакытлы кошкылэмзэ пусйыса. Со борды кошкылэмез сярысь документъёс ватсано - командировкае ветлэм сярысь удостоверенилэсь копизэ, самолётэ, поездэ билетъёсты, санаторие путёвкаез но мукетсэ. Та документъёсты «ЭнергосбыТ-Плюс» предприятилэн офисаз нуоно яке онлайн амалъя www.udm.esplus.ru сайтысь «Личной кабинетын» яке «Помощь и поддержка» разделын фотокопиоссэс келяно. Сактэлэ: кемалы кошкем дыр 5 нуналысен лыдъяське, отчы уг пыро кошкон но доре берытскон нуналъёс. Коркан трос мурт прописать каремын, нош улэ ӧжытгес. Таӵе дыръя перерасчёт лэсьтыны луэ-а, кытчы вазиськоно? Квартираын (коркан) кӧня мурт улэ шуыса возьматӥсь документъёсты (кылсярысь, кинлэн ке мукет азьын огдырлы регистрациез вань ке) «ЭнергосбыТ-Плюс» предприятилэн офисъёсаз нуоно. Нош квитанция управляющей компанилэсь яке ТСЖ-лэсь лыктэ ке, документъёсыныды отчы вазиськоно. Выль амал улонэ пыӵан вакытэ улос оператор перерасчёт карон понна басьтэ поквартирной карточкаосты (соосты УК-ын яке ТСЖ-ын сёто), домовой книгаосты, ёрос администрациысь справкаосты (гуртъёсын улӥсьёслэсь), паспорт копиосты: кулэ прописка сярысь бамез. Озьы ик прописка сярысь документ басьтыны луэ миграцияя федеральной службаысь (МФЦ). Мар кароно, квартираын (коркан) улӥсьёслэн лыдзы платёжкаын шонер пусъемын ӧвӧл ке? Декабрьысен котькуд адямилы «нулевой» квитанциос вуылыны кулэ вал, соос юромо квартираын улӥсьёслэсь лыдзэс эскерон-тупатон понна дасямын вал. Отын пусъем лыдпусъёс шонересь ӧвӧл ке, февраль толэзёзь вазиськоно вал «ЭнергосбыТ-Плюс» предприятилэн офисъёсаз. Но татчыозь та ужез лэсьтыса ӧд вуттэ ке, лыдпусъёсты воштыны али но бер ӧвӧл. Кылем толэзьёс понна перерасчёт лэсьтэмын луоз. Дасяз Ангелина Снигирёва
Улон-вылон
Виталий Пронин Берло аръёсы гуртысь гуртэ пыдын вамышъясьёсты шер пумиталод. Райцентре «попутка» возьмаса сылӥсьёс но ӧжыт. Гуртысь калык дышиз ни таксиен ворттылыны. Зэм, городын сярысь, районысь таксилы дунъёс пичиесь ӧвӧл. Но сюрес дурын кынмыса сылытозь, машина ӧть но кулэ интые ширты - шуныт, ӝог. Но дышем кабъя улон матысь дыре воштӥськоз. 1-тӥ сентябре Россиын ужаны кутскиз «Такси сярысь» федерал закон. Соя руль бергатӥсьёслы трос куронъёс пуктэмын. Пичи Пурга районысь Юра тодмое калыкез нуон-ваён уже кыткиськиз ог 5 ар талэсь азьло. Солэсь азьло ужаз школаын - физкультуралы дышетӥз. Но егит воргоронлы семьязэ сюдоно, кык пиналзэ будэтоно. Юралэн мукетыз бадӟым малпанэз но вал - корка пуктон. Дышетӥсьлэн уждунэныз - воргоронлэн со 6-7 сюрс манет люкаськылӥз - кыдёке уд кошкы. Озьы пиосмурт ужзэ воштӥз - руль сьӧры пуксиз.- Нырысь кык толэзьзэ уксё трос ӧй басьты. Соку заказъёсы но трос ӧй на вал, - вера Юра. - Табере ужлы уг ёрмиськы. Ужасько арняяз 6 нунал. Арнянуналэ ӵыдэтскисько. Толэзяз 30 сюрс манетлэсь трос уксё поттӥсько. Рекордэ луиз туэ июнь толэзе. Пугачёвоын пуштылонъёс бере калык толэзь ӵоже отчы-татчы трос ворттылӥз. Соку 47 сюрс манет пайда поттӥ.Такси службаысь диспетчерлэн ивортонъёсыз Юралы куддыр кулэ но ӧвӧл. Солы аслаз телефоназ клиентъёсыз жингыръяло. Районэтӥ ворттылэм сяна, одӥгез Эгра ёросэ ӧте, мукетыз Чайковскийозь нуыны косэ. Куд-ог тодмоосыныз водительлэн оскымон но эшъяськон кусыпъёссы кылдо.- Огез нылкышно оске мыным пизэ школае келяны, отысь вайыны. Квартираезлэсь усьтонъёссэ но сётӥз, ява. Пияшез дорозяз ик вуттӥсько, ӧссэ усьтӥсько. Табере гуртын но тодо ни педофилъёс сярысь, чакласькыса уло, - вера таксист.Пичи Пурга райцентрын таксиен ужасьёс пӧлын конкуренция зол. Татын усьтӥськемын 5 таӵе служба. Ваньзэ радъязы Пургалан улӥсьёс ик, шуэ ёрос йырлэн экономика удысъя воштӥсез Владимир Марковин. Кӧня пайда вуэ соослэн ужамзылэсь - та лыдпусэз кивалтӥсь уг тоды. Выт бичасьёс администрацие вутто быдэс районъя лыдпусэз гинэ. Соин кӧня уксё берга такси удысын, тодмо ӧвӧл.Но районэтӥ ворттылон дунъёс чиновниклы бадӟым уг пото. Пугачёвоын луэм пуштылонъёсын валче кивалтӥсьёс эскеронъёсын вуыло трос гуртъёсы, соку асьсэос но таксие пуксё.- Быгатоды-а косыны таксистъёсты, рейсэ потон азязы медосмотрез ке но мед ортчозы шуыса? - юасько Владимир Марковинлэсь.- Та ужез радъяны секыт луоз, дыр, - малпанзэ вера кивалтӥсь. - Со понна таксистъёс ворттылон дунъёссэс азьло ик ӝутозы.Выль законысь куронъёс уг ярало Юра тодмоелы но. Медосмотрлы со пумит ӧвӧл, но со «асме тодӥсько», шуэ. Юра ужысь бертыса но, сур юыны уг дӥсьты. Кин тодэ, оло, уйин но кинлы ке машина кулэ луоз. Соин водитель котьку сазь.- Малы мон таксометр, кассовой аппарат басьтом? - пайме воргорон. - Талы уксё быдтӥ ке, мон но сюрес дун понна пассажиръёслэсь тросгес курыны кутско ук. Малпасько, тросэз таксистъёс машина йылысьтызы «шашкиоссэс» куштозы. Милям диспетчертэк но табере клиентъёсмы тырмыт ини.Озьы ке но республикаысь Транспортъя но сюрес хозяйствоя министерствоын куронъёс чакламын ни. Та ведомствоысь автомобиль транспортъя отделлэн кивалтӥсез Сергей Альчиков верамъя, котькуд таксистлэн луыны кулэ ужаны разрешениез. Со 1 сюрс манет сылоз. Со сяна, котькуд водитель ужбергатӥсь кариськоно луоз - озьыен, выт тыроз. Машина арлы кык пол ортчыны кулэ техосмотр, нош ачиз таксист - нуналлы быдэ медосмотр. 5 арлэсь ичи стажен водителез таксиын ужаны уз лэзе.Удмуртиысь таксистъёслэн одӥг гинэ шумпотонзы - машинаосты огкадь буяны ӧз косэ. Мукет куронъёсты шаерысьтымы парламентарийёс уз капчиятэ.- Выль законлэн пуштросэз одӥг - такси кышкыт медаз луы, - вера Кун Кенешысь Экономикаын политикая, промышленностья но инвестициосъя комиссилэн тӧроез Андрей Гальцин. - Соин ик городъёсын но, районъёсын но водительлы ортчоно луоз медосмотр, быдэсъяно вань мукет куронъёсты.Озьыен, выль закон золгес шымыртоз таксиосты. Огласянь, усто луоз пыд йылазы йӧн-йӧн сылӥсь фирмаослы. Соос али ик радио пыр трос реклама сёто, водительёсты доразы ӧтьыса. Татын асьсэлэн машинаоссы вань, медосмотръя но, техосмотръя но уз шугъяське.Со вакытэ ик рынокысь ышыны уз турттэ мукетъёсыз такси службаос но. Водительёсты соос пӧртэм амалъёсын доразы кыскизы вал. Аслад машинаеныд таксие кариськиськод ке, диспетчерлы нуналаз 50-100 манет гинэ тыроно. Таӵеос уг учко машиналэн капотэз улэ но, водитель шоры но. Ӵапак таӵе «векчиоссэ» чакланы малпало ГИБДД-ын ужасьёс.- Куд-ог службаос водительёсын ужаны огкыл гожто. Но тодазы но уг лыкты юаны: вань-а со муртлэн таксиын ужаны разрешениез. Ми та ужпумез одно ик син шорамы возём, - оскытӥз ГИБДД-лэн кивалтӥсез Альберт Галимов.Выль закон ужаны кутскоз 2012-тӥ арын 1-тӥ январьысен. Куронъёслы тупасьтэм водительёслы штраф чакламын - 5 сюрс манет.Ижын таксиен али ворттыло егитъёс но, мӧйыос но. Конкуренция бадӟым луэмен, куд-огъёсыз службаос выжизы ужаны город сьӧры - гужемзэ адямиосты бакчаосазы но пичиятэм дунын вуттылӥзы. Ижетӥ ворттылон усе 70-100 манет котыр. Со дыре ик Пичи Пурга районысь гуртысь гуртэ 6 иськем нуэм понна 150 манет куро. Таксилы уксёзэс уг жаляло егитъёс. Бускель гуртысь клубе мыныны но машина ӧтё ни.* * *Мынам малпамея, такси сярысь закон зол шуккоз городъёсысь службаосты. Районъёсысь руль бергатӥсьёс, Юра тодмое сямен, та ужпумез йыразы огвыллемгес бергатӥзы ни, дыр. Соос ваньзы ик вужере ышозы, клиентъёссэс телефон пыр шедьтозы. Ярам, котькуд водитель ассэ но, машиназэ но зол чакла ке.Мукет ласянь, кӧт уг веська. Выж миськись 4 сюрс манетысьтыз но подоходной выт тыре. Нош такси нуллӥсьлэн вань уксёез кисыяз питыра.Алёна Ионина.
Югдурез утён
Виталий Пронин М. Петров семьяеныз.Удмурт кылбурчи, писатель, кылысь кылэ берыктӥсь Михаил Петров сярысь шуо: удмурт литературалэн тӧроез, егит гожъясьёслэн атайзы.Мадьяр тодосчи Петер Домокош шуэ, Петров, пе, удмурт литературалэн кузёез, со «лывимозяз коммунист» вал. Ма, со зэм ик но озьы. Михаил Петров литературалэн котькуд удысаз пытьызэ кельтӥз, солэсь вань жанръёссэ љутӥз. Со вал ожгарчи, командир, «Удгиз» книгапоттоннилэн но «Молот» журналлэн валтӥсь редакторзы. Удмурт писательёс пӧлысь со нырысь ик пусъемын вал вылӥ данъетъёсын - «Знак Почёта» (1950-тӥ арын), Трудовой Горд Знамя (1955-тӥ арын) орденъёсын. Солэн нимыз сётэмын Ижысь огезлы ульчалы, со урамысь юрт бордын юнматэмын буре ваён пул. М. Петров пыремын удмурт литературая дышетскон книгаосы но хрестоматиосы. Куать томен поттэмын солэн люкам сочинениосыз. Удмурт кылын но, ӟуч кылын но Ижкарын но, Мускоын но потэмын «Вуж Мултан» романэз. Кырӟанъёсыз пыремын пӧртэм коллективъёслэн репертуаръёсазы. Удмурт театр куатетӥзэ пуктӥз ни романэзъя спектакль. Озьы ке но, озьы ке но… Ваньзэ тае лыдэ басьтыса но, сыӵе мылкыд кыле: Михаил Петровлэн творчествоез тырмыт эскерымтэ на. Ичи на кадь та писатель но адями сярысь гожъямын. Памятниклы но со сузе ни кадь. Удмурт шаерысь вань калык но сое туж умой тодыны кулэ кадь. Но соиз но, таиз но вань шуыны ум быгатӥське...Сыӵе югдурез мон ас поннам тазьы валэктӥсько. М. Петров нырысьсэ удмурт литератураын утемын вал диссертация, со сярысь поттэмын бадӟым монография. Озьыен, со быдэс, пыр-поч, пӧртэм ласянь эскеремын ни, номыр выльзэ но уд но вера ни. Литератураез эскерисьёс соин ик кема ӵоже ас югдазы улӥзы. Но куке атаез сярысь сюлмаськыны кутскиз нылыз - Ольга Михайловна Билоус, шарае потӥзы трос выль материалъёс. М. Петровлэн вордскемез дырысен 100 ар тырмонэз пусйыку, ортчытэмын вал бадӟым конференция, унивеситетысь удмурт кафедраен поттэмын «Михаил Петров и литературный процесс ХХ века» книга. Собере потӥз «Река жизни» бичет, отчы люкамын трос тодэ ваёнъёс, статьяос, документъёс, пӧлазы куд-ог дол-дол бӧтьыртонъёс трос гинэ пыртэмын ке но. Вылаз ик, отын люкамтэ удмурт кылын гожтэмъёсыз, книгаез бичась удмурт кылэз уг тоды вал бере. Ваньзэ сое чакласа, одӥгез тодосчи «петроведение» кыл но малпаз.Озьы Петровез эскерон ӧр ӧжыт ке но вырӟиз. Выль методологиосты кутыса, писатель шоры выль сямен учкон выль сямен ик усьтэ сое. Паймиськод: кыӵе тунсыко вылэм та писатель. Тани Удмурт театрын «Вуж Мултанъя» пуктэм выль спектаклез но учкыса, сыӵе малпанэ вуисько: сцена вылэ берытскиз зэмос драма, сотэк удмурт учкисьлы весь сёто кырӟанъёсын но эктонъёсын тырмытэм драма-комедиосты. Удмуртъёс кырӟаса-эктыса гинэ мед улозы кадь. Татын но, озьыен, нош ик Петров юрттэ, нош ик Петров ужа. Макем яркыт но оскымон возьматӥз со «мултан ужын» удмуртъёсты утем писатлез Владимир Короленкоез. Солэн гожъямез бере, мон тодэмея, Ижын Короленколы памятник но пуктӥзы, со луиз удмурт калыклэн национальной героез. (Но кин ке дӥсьтэм быдӟым писательлэсь памятниксэ ишкалтыса палэнтыны). М. Петров Ольга нылыныз.Бен, М. Петровлэн тусыз ас быдӟалаезъя, ас ӝуждалаезъя пумен пуксьыны кутске ни азямы. Солэн «Италмас» поэмаез сярысь но мур исследованиос вань ини. Мур малпаськыны, улон но искусство шоры паськыт учкыны быгатэ вылэм М. Петров. «Италмасэзлэсь» нырысетӥ вариантсэ ӧз кутэ ведь со вакытэ, лек критика улэ кыскизы. Соку Петров кутскиз но кыкетӥ вариантсэ кылдытӥз: тӥледлы уг яра мынам гожтэме, тӥледлы кулэ дышем сямен гожтэм поэма? Мон созэ но быгатӥсько шуэм сямен. Али, озьыен, кык «Италмас» поэма вань. Но кыкетӥ вариантсэ но уд шуы, со искусство ӧвӧл. Сое но ӟуч поэт но литературовед Сергей Наровчатов туж вылӥ дунъяз.Бен, аслаз улон сюресэз но, творчествоез ласянь но М. Петров выль но выль сямен усьтӥськоз на. Туж кемалась вал ини со, пыриз Писательёслэн союзазы УАССР-ысь калык артистка Васса Виноградова но шуэ: «Туала газетэз лыдӟыса, кылзы пумысен сюлэм чигиське. Соку ик тодам лыктэ Михаил Петров. Пиштӥсь шунды кадь вал со, серектэ но - пиньёсыз ӟар пото. Монэ со Васё туклячи шуэ вал, мон сое - Миша кудо. Со милемды, артистъёсты, вераськыны дышетылӥз. Раз гинэ вераса куштоз вал. Беркылэз азьпала уг пукто, шуэ вал. Вераськон сямме чакласа, одӥг пол вераз: чирдэ тылобурдо, чирдэ батюшко, но адями уг чирды, со вераське. Михаил Петров удмурт кыллэсь шорзэ шедьтӥз». Кӧня ке кылъёсын гинэ кыӵе яркыт тус быгатэ вылэм пуктыны актриса!Ӟуч журналистлэн Ефим Флейслэн тодэ ваёнъёсаз вань таӵе интыез. Пумитасько, пе, М. Петровез. Мылкыдыз ӝожмыт. Со вылэм романзэ кыӵе ке кенешын эскеремзы бере. Ӵуказеяз, пе, адӟисько: писатель дӥсям военной дӥсьсэ. Унь-мань карыны выро ке, пе, вал, Михаил Петров котьку ик военной формазэ дӥся вылэм. Возьматыны, лэся, кин шаерез утиз, кинлэн правоез вань со шоры урдылӥськыны но сое дышетыны. Тӥни озьы, дӥськут ласянь гинэ но М. Петров возьматыны быгатэ вылэм аслэсьтыз позицизэ.Нош алигес лыдӟи нылызлэсь тодэ ваёнъёссэ но нырысьсэ тодӥ, малы Михаил Петрович солы Оля ним сётэм. Владимир Короленко, «Мултан уже» пыриськыкуз, висись Оля нылзэ кельтэм вылэм, пичи ныл атаез удмуртъёсыз утён куспын кулэм. Короленколэсь со нылзэ тодаз возьыса, Михаил Петрович аслэсьтыз дыдызэ но Оля нимам. Тӥни кыӵе характерез, кыӵе лул-сюлмыз вылэм Михаил Петровлэн.Адӟем потэ вылэм Ижкарысь солэсь памятниксэ: командир изьыен, военной дӥсен. Озьы ик солэн геройёсызлы - юнме шорысь янгыше уськытэм 7 удмуртъёслы - азязы В. Короленкоен ӵош.Александр ШКЛЯЕВ, филология наукаосъя кандидат Туспуктэмъёс "Удмурт дуннелэн" архивысьтыз кутэмын Теги: даноадямиос удмуртлитература
Улон-вылон
Виталий Пронин 2018-тӥ арын Россиысь 4 городын нырысьсэ радъяськоз футболэн шудонъя дуннелэн чемпионатэз. Бадӟым ужрад Удмуртиысь егитъёстэк уз ортчы.Чемпионатэ мыныны луонлыксы вань волонтёръёслэн. Угось шаерысьтымы тросэз егитъёс Сочиын ортчем Олимпиадаын но Казаньын ортчем уянъя дуннелэн чемпионатаз волонтёр луыса тыршемын.- Нош шаерамы улӥсьёс бадӟым футболэз гажаны али гинэ дышетско ай, - шуэ Игорь Краснов. - 2-тӥ дивизионын шудӥсь «Зенит -Ижевск» командамы 24-тӥ сентябре пумиськылӥз премьер-лигаын шудӥсь «Краснодарен». Краснодарысь футболистъёс Европаысь командаосын пумиськылэмын, пӧлазы трос нимо-дано спортсменъёс. Та дырозь «Зенит-Ижевск» командаез мылкыд карисьёс дунтэк учкыны быгатӥзы, нош толло шудонэ 4 сюрслэсь ятыр билетъёс 100-200 манетэн вузамын вал. Нош ваньзэ футболъя ӵошатсконъёсты дунын карыны Удмуртия дась ӧвӧл на. 2-тӥ дивизионын шудӥсь «Зенит -Ижевск» командамы 24-тӥ сентябре пумиськылӥз премьер-лигаын шудӥсь «Краснодарен».Одӥгез ушъямон, «Куполын» ортчылӥсь матчъёсты учкыны мылкыд карисьёс люкасько ни. Ижысь «Чекерил» комплексын лэсьтэмын акробатической зал. Удмуртиысь, Россиысь сноубордистъёс, гурезьысь куасэн нискыласьёс, следж-хоккеен шудӥсьёс отын мугорзэс кыдатыны быгатозы. Ижысь Устинов ёросын туэ ар пумозь усьтӥськыны кулэ йӧ дворец. Отын быгатонлыксэс волятозы конькиен нискылась пиналъёс. Кылдытыны чакламын шорт-трекъя секциос. «Ижысь винтовка» ӵошатсконын вормисе потэмъёслы азьланяз но кузьым чотын винтовка сётъялозы. Та вакытэ «Калашников» концернэн огкыл гожтэмын ни. А. Демидов спорткомплексын куас дасясьёс понна нимысьтыз пичи коркаос лэсьтӥсько.
Улон-вылон
Виталий Пронин Ижысь зоопаркысь шумпотымон ивор вуиз: тӧдьы гондыръёслэн нырысетӥ пизы вордскиз. Зоопаркын утиськись пӧйшуръёс пӧлын таӵеез туж шер луэ, пусъё специалистъёс. Та вакытэ гондырпиез уте анаез - со туж пичи на. Зоопаркын тыршисьёс гондыр анайлэсь пизэ утялтэмзэ чакласа возё видеокамераос пыр. Мусо гондырпиез калык адӟыны быгатоз туэ март толэзе. Елена Никитина Туспуктэм: izhlife.ru Теги: гондырпи Ижысьзоопарк
Иворъёс
Виталий Пронин Шаерысьтымы Сюресъёс вылын кышкытлыклэсь утиськонъя кун инспекциын тыршисьёс шуэрскемын: нуналлы быдэ адямиос быро. Сентябрь толэзьлэн нырысетӥ ӝыныяз гинэ 16 мурт улонысь кошкиз, эшшо 80-эз сӧсырмиз. Югдурез ӧжыт ке но тупатон вылысь ДПС-ын но ППС-ын тыршисьёслэсь ужан нуналзэс 12 часозь кузёмытӥзы. - 8 толэзь ӵоже лыдпусъёсты басьтоно ке, соос уг шумпотто, - шуиз ГИБДД-лэн кивалтӥсез Альберт Галимов. - 173 мурт улонысь кошкиз. Ортчем арен ӵошатыса, 22 муртлы тросгес. Сюлэмез вырӟыто пиналъёс. Кылем арын сюресъёс вылын 4 нылпи быриз ке, туэ - 18! Инспекторъёс водительёсты ӵем дыръя ало нылпи креслооссы ӧвӧлысь. Шуккиськон учыръёс дыръя со туж юрттэ.Бен, кудӟем йырын ворттылӥсьёслэн лыдзы ӧжытак кулэсмиз, но шуккиськон учыръёс нуналысь нуналэ йыло. Тае валэктыны шугъясько асьсэос кивалтӥсьёс но. Сӥзьыл вазь пеймыт луэ. Оло, соин но тросэз шофёръёс саклыксэс ышто. Мукетыз муг - берло дыре сюресъёс вылын сылӥсь инспекторъёс ӧжытгес кылизы. Машинаен ворттылӥсьёс сое шӧдо - мынон-ветлон правилоосты тӥяло.Сюлмаськыто гуртын улӥсьёс - техосмотр ортчымтэ транспортэн ворттыло. Егитъёс ӝыт шулдыръяськемзы бере руль сьӧры шӧмаськыса пуксё. Гурт сюресъёс вылын 680 шуккиськон учыр луэмын. Мотоен ворттылӥсьёслы луыса 141 шуккиськон учыр вал, 15 мурт бырыны шедиз.Совето вакытэ кудӟыса ворттылӥсьёсты инспекторъёс араз кык пол куто ке, пыраклы правозэ талаллязы. Нош али бадӟым штрафъёсын гинэ кышкато. Законэз тӥясьёслэн тыриськонъёссы 84 миллион манет люкаськемын. 8 толэзь куспын 154 уголовной уж ӝутэмын, 91 мурт пытсэт сьӧры келямын.Аслэсьтыз улонзэ утён понна адями ачиз сюлмаськыны кулэ. Сӥзьыл нуналъёс вакчиесь, нылпиостылэн но асьтэлэн дӥсьты вылэ пиштӥсь арбериос бырттэ. Мынон-ветлон правилоосты тӥясь пиналъёсты алыны эн жаде.Ноябрь толэзьлэн куинетӥ арнянуналаз буре ваё сюресъёс вылын бырыны шедемъёсты. Со нуналэ вань черкъёсын нимысьтыз службаос ортчозы. Кызьы пусйиз Ижысь но Удмурт епархиысь баӵко Виктор Костенков, вылӥ верам лыдпусъёс ваньзэс сюлмаськыто, та уж борды дэмен басьтӥськоно.Валентина Емельянова.
Улон-вылон
Виталий Пронин Шаерысьтымы нылпиос пӧлын алигес радъяськиз Удмуртилэн Тӧроезлэн кубокез понна волейболэн ӵошатскон. Можга ёросысь Бадӟым Уча гуртысь 11-тӥ классын дышетскисьёслэн командазы 3-тӥ инты басьтӥз. Но гуртооссы понна соос кемалась ни чемпионъёс. Можга ёросысь Бадӟым Учаысь выпускникъёс котыр ласянь адӟем карымонэсь.- Тӥ Бадӟым Учаын ортчем вань ужрадъёсты радъянэз асьтэ вылэ басьтӥськоды. Тӥ кутскон сётӥды, калыкез поттӥды «Вунонтэм полк» акцие. Тӥ котькудды адӟем карымонэсь эктонын, кырӟанын, спортын. Тӥ ваньды мон понна чемпионъёс, - выпускникъёс понна берпуметӥ гырлы шуккиськыку, шуиз классэн кивалтӥсьсы Надежда Санникова.Зэмен ик, туала выпускникъёслы синмаськоно. Ваньзы ӝужытэсь, чебересь, тазаесь. 22 выпускник пӧлысь ӝыныез сямен волейболэн шудэ. Командаен соос быдэс Приволжск федерал округез котыртӥзы, Москвае, Архангельске вуттӥськизы.- Тазэ командаез мон 2-тӥ классын дыръязы бичай, - вера пиналъёслэн тренерзы Олег Санников. - Пичи дыръязы соос нырысь учкисьёс радын пукизы, отӥяз асьсэос но спортэ кыстӥськизы. 9-тӥ классысен ик уноез 6 метрлэсь кыдёке тэтчаллязы, 70 метрлэсь кыдёке граната лэзьяллязы. Футбол, хоккей, шахмат - котькытын универсалъёс. Тужгес зол асьсэды возьматӥзы волейболын. Анай-атайёссы дурбасьтэмен но, сомында вормонъёсмы. Котьку сюрес вылэ потыны юрттэ «Россия» хозяйствомы. Выпускникъёсын люкиськиськомы шуыса, кӧня ке ӝож. Но улон интыяз уг сылы - соослы воштӥсьёс дасяськомы. Али 6-тӥ классын дышетскисьёс асьсэды умой возьмато.Туэ Удмуртиын нырысьсэ ортчиз юнифайд-волейбол. Та вожвылъяськонын одӥг командаын шудо таза но инвалид пиналъёс. Озьы Бадӟым Учаысь коррекционной школаысь пиналъёсын туала выпускникъёс команда кылдытӥзы, 6 командаен вожмаськизы но шаерамы устоосыз луизы. Соос Архангельскын Россиысь кужмоосыз командаос пӧлын ӵошатскизы. Шудӥзы дуннеысь чемпионъёсын - Лос-Анджелесысь вормонэн бертэм командаен. Но удалтон но, опыт но ӧзгес тырмы - 1:3 лыдын келязы, туй медален кылизы. Табере бадӟым учаосты 28-тӥ сентябре Йошкар-Олае Россилэн первенствояз отборе ӧтизы. Олег Санников верамъя, соку быръёзы Дубайын ортчоно дуннеысь чемпионатэ мыныны команда.- Тренермылы милемыз люкамез но волейболлы яратон пыӵатэмез понна тау, - шуэ выпускник Александр Курбатов. - Ми шоры учкыса, пичиос но спортэн эшъяськыны выро. Уноез ми пӧлысь Казане но Ижысь техникая университетэ пырыны дасяське. Кин ке спортфакез быръе, тренер, спортсмен луэмез потэ. Мон веб-разработчик луыны малпасько. Зэм, волейболэз уг кушты. Но гуртэ адӟиськыны сяна уг берта ни - классысь ваньмы сямен улонмес палэнын радъяны малпаськомы. Выльзэ тодэм, адӟем потэ. Нылпиосын, гуртэн, школаен матэгес тодматскыны, пиналъёсты ӟечкыланы 25-тӥ мае вуылӥз Удмуртилэн Тӧроезлэсь ужзэ быдэсъясь Александр Бречалов.Котьма ке но школалэн директорез Наталия Борисова оске, тросэз гуртэ берытскозы шуыса. Дуннеез адӟозы, ваньмаз гуртъёсын таӵе умой уг уло шуыса, валалозы. Татын уго крезьгуръя но, спортъя но школаос вань, ужан инты сюре. Школа, нылпи сад умой. Колхозысь специалистъёс но дышетӥсьёс пӧлысь ог 70-80 процентэз - со милям пиналъёсмы, шуэ.Нылпиосын, гуртэн, школаен матэгес тодматскыны, пиналъёсты ӟечкыланы 25-тӥ мае вуылӥз Удмуртилэн Тӧроезлэсь ужзэ быдэсъясь Александр Бречалов. Ваньзэ лэсьтыны тыршомы, гуртады берытскемды мед потоз шуыса, оскытӥз со. Кылсярысь, туэ 1-тӥ сентябрьлы чакламын школаысь актовой залэз выльдыны.Нош али Бадӟым Учаысь волейболэн шудонъя команда Казане дасяське. Татын 2-тӥ-4-тӥ июне ортчоз дуннеысь волейболистъёслэн кубок понна нюръяськонзы. Россиысь сборной шудоз Болгариысь но Франициысь командаосын. Соослэсь шудэмзэс адӟыны сертификат сётӥз Тӧролэсь ужзэ быдэсъясь. Тренеръёсын, спортсменъёсын вераськеммы потэ, шуо пиос.Елена Сараматова Туспуктӥз Эдуард Карипов
Улон-вылон
Виталий Пронин Туннэ ИжГТУ-ын дышетскисьёслэн бадӟым праздниксы — ӧсъёссэ усьтӥз выль бассейн. 25 метръем уян инты туала куронъёслы котыр ласянь тупа, вуэз чылкытатон арбериос ужало. Кызьы ивортӥз ИжГТУ-лэн ректорез Борис Якимович, бассейнлэн дуныз 136 миллион манет тыр усиз, со пӧлысь 30 миллионэз гинэ Удмурт Республикалэн бюджетысьтыз.Ижысь техникая университетын дышетскисьёслы удалтӥз, физкультурая урокъёссы выль бассейнын ортчозы. Студентъёс сяна, отчы ветлозы вань мылкыд карисьёс. Час куспын вуын 48 адями уяны быгатоз. Ужрадэз сӥё-дано усьтон дыръя шаерысьтымы вылӥ кивалтӥсьёс вуылӥзы. Ву вылын чебер эктыны быгатэмзэс возьматӥзы синхронной амалэн уясьёс, нош «Динамо» клубе ветлӥсь пиналъёс нырысетӥ рекордъёс возьматӥзы.Озьы тӥни «Огъя Россия» партиен ялэм «500 бассейн» проектэ пыриськыса, ИжГТУ-ысь уян инты тужгес вакчи дыр куспын пуктэмын. Сое лэсьтон ужъёс мытӥзы вал кылем арын октябрь толэзе. Озьыен со но аспӧртэмлыко рекорд. Азьланяз мугорез кыдатонъя «Буревестник» центрын выль вормонъёс тросгес луозы на.Валентина Емельянова Туспуктэмез: vizhevske.ru Теги: АлександрВолков бассейн Иж ИжГТУ
Иворъёс
Виталий Пронин Ёрос администрациысь гурт хозяйствоя управлениысь специалистъёс ивортэмъя, 11 толэзь куспын 49 сюрс 62 тонна йӧл кыскемын. Кылем арен ӵошатыса, со 4,5 процентлы тросгес луэ. Азьветлӥсьёс радын «Прогресс», «Родина», «Писеевское» хозяйствоос. Пусйыны кулэ на, 4 хозяйствоын — «Прогресс», «Родина», «Палэп» но «Молодая гвардия» — котькуд скаллэсь 7 сюрс килограммлэсь уно йӧл кыскизы. Ёросысь специалистъёс чакламъя, ёросысь вань хозяйствоос азязы пуктэм ужпумез ар пумозь быдэстыны кулэ — котькуд скаллэсь 7 сюрс килограммлэсь трос йӧл люкалозы. УД
Иворъёс
Виталий Пронин Шаерысьтымы гурт хозяйствоос шуге-леке вуэмын: кӧс но пӧсь возиськемен, турын но ю-нянь сутскемын. 25 центнер интые, котькуд пудолы дасямын 10 центнер.Туспуктӥз Елена САРАМАТОВАЗорлэсь толыкез ӧвӧл Та нуналъёсы куд-ог ёросъёсын зор кисьтӥз ке но, будосъёслы кужым сётон вылысь со музъеме рос-прос пыӵаса ӧз вуы. — Ю-нянь али шепаське ни — котькӧня мед зороз, уз юртты ни — тысь векчи, капчи но висись кылемын, — вера гурт удысъя но сиён-юонъя министр Ольга Абрамова. — Бадӟымесь ыштонъёс пудо сиён дасянын но. Али котькуд йырез сюдыны 10 центнер сиён люкамын, нош ичизэ 25 центнер кулэ. Хозяйствоос артысь улосъёсын кенешо ни отысь сиён басьтон сярысь. Вань запасъёсмес лыдъяно ке, пудоез январь-февраль толэзёзь гинэ сюдыны вормомы. Трос аръем турынъёс угось начаресь вал. Кукуруза ляб потэмын — солы оскон ӧвӧл. Можга, Алнаш, Грак ёросъёсын бусыосазы номырзы ӧвӧл, шуыны луоз. Вавож ёросын но секыт югдур, лудъёсазы арысь аре удобрениос трос потто ке но. Зэм, югдур котькытын пӧртэм. Алнаш ёросын чакламзылэсь 53 процентсэ гинэ ю тысь калтыны пӧрмытозы. Со дыре ик Вотка ёросын чаклало 93 процентсэ утялтыны. Но уборка борды ӧз кутске на, югдур эшшо уродмыны быгатоз. Ю тысь вакчиен куротэк но кыльыны быгатомы. Гурт удысъя но сиён-юонъя министр Ольга Абрамова: — Урожайзэс ыштэмен гинэ гуртоос шуге-леке вуэмын ӧвӧл. Пӧсь куазен но начар сиёнэн йӧл но тырмыт люканы уг быгато — скал машина ӧвӧл. Али нуналлы быдэ 80-100 тонналы йӧл кулэсме. Хозяйствоос нуналлы быдэ ог 2 миллион манет ыштон адӟо, арняяз — 18 миллион манет. Ю-нянь интыен-интыен ӵужектэмын ни. Соин ик куд-ог хозяйствоос бусыосы уборкае потыны ӧдъязы. 15-тӥ июльысен дэмен ужалозы. Гуртоослэн туэ арлы осконъёссы бадӟымесь вал. Малпазы: будэтэм ю тысьсэс вузазы ке, субсидия басьтыны быгатозы. Россиысь Правительство шаермылы со понна нырысьсэ 129 миллион манет висъяны чакла. Но вузаны мае ке кылдоз меда? Ольга Викторовна пусъемъя, кылем арын 703 сюрс тонна ю-нянь калтӥмы вал. Пудо сюдыны но кидыс дасяны хозяйствоослы ог600 сюрс тонна ю тысь кулэ. Туэ тысь пудо сюдымон люкаськиз ке но, кидыслы гуртоос мукет улосъёсы вазиськоно луозы — шунды шорын бырем урожайлэсь вуоно арын ӟеч урожай нокызьы уд басьты, шуэ. Секыт югдурен валче элькунысьтымы Гурт удысъя но сиён-юонъя министерство шаерамы шуэрес учыр (ЧС) ялон пумысен документъёс дасяны кутскиз. Со понна инкуазез эскерисьёслэсь даннойёссэс люкало. Удмуртиын али 8 метеостанция ужа — ужзы трос. Ольга Абрамова верамъя, эскеронъёсъя туннэ Сьӧлта но Сюмси ёросын засуха ялыны яра ни, мукет ёросъёсын инкуазез эскерисьёс ужало на. 20 сантиметр мурдалаын мускытэз 10 миллиметрлэсь ичи луиз ке, со ёросъёсын шуэрес учыр ялэмын луоз. Ӵапак та гуртоослы кунлэсь компенсация басьтыны юрттыны быгатоз. Зэм, ваньзылы со уз вуы — мугез одӥг: страховой компаниосын огкыл гожтэмын ӧвӧл. Шаерамы 940 сюрс гектар киземын. 4 сюрс гектарез гинэ страховать каремын. Вуоно урожайзэ страховать карон пумысен тулыс ик сюлмаськизы Юкаменск ёросысь «Маяк», Шаркан ёросысь «Ошмес», «Исток», «Мир» хозяйствоос. Ольга Абрамова пусъемъя, ӵапак таос быгатозы компенсация басьтыны но федералбюджетысь юрттэт кутыны. Мукетъёсызлы урожайзэс ыштэмзы понна федерал бюджетысь юрттэт вуоз шуыса, осконъёс пичиесь. Но асьме министерство ачиз ласянь компенсация тырон пумысен али ужпумез эскере. — Арысь аре куазь гуртоосты золгес но золгес шукке. 2010-тӥ кӧс арын, кылсярысь, Грак ёросысь «Родина» хозяйство 24 улосъёсы пудо сиён утчаны вуылӥз. Но сыӵе учыръёс малы ке страховой компаниосын эшъяськыны уг дышето, — пусъе министр. Ыштонъёсты лыдъян — Тулыс ик шӧдӥ ни, ар секыт луоз шуыса, — вера Шаркан ёросысь «Исток» хозяйствоен кивалтӥсь Фаина Ефремова. — Музъем кынтэмын, ву ӝог кошкоз, страховать каром, шуи хозяйствоын. Вань культураосты ум быгатэ, но сезьы но йыды бусыосты одно ик — таослы тужгес трос ву кулэ, пусйи. Озьы 388 сюрс манет тыр 1 сюрс 50 гектар бусыосты страховать карим. Со 17 миллион манетлы. Шонер лэсьтӥськеммы шуыса, али валаськомы. Азьвыл аръёсы 1 выжыысь 3-7 модос шепаськыса потэ вал, туэ воксё 1 модос. Кылем арын ог 5 сюрс тонна урожай люканы быгатӥмы, котькуд гектарысь 24 центнер ю тысь калтӥмы, туэ 1,5 сюрс тонна люкаськоз меда? Котькуд гектарысь 7-8 центнер потоз шуыса учкисько, сутӥсь куазен йыръёсыз чигиськыса, му вылэ ӧз усе ке. Зерноен гинэ ог 30 миллион манет ыштомы, нош сое утялтыны кӧня топливо быроз на. «Истокын» клеверлэсь бушатэм интыосазы рапс кизё ни. Ӵужектэм зерновойзэс калтыса но, рапс кизё. Со зелёнкалы ке но мыноз — 2 сюрс йыр пудозэс маин ке но сюдыны кулэ ук. — Турын чакламмылэсь одӥг ньыльмос люкетсэ гинэ дасямы, — веранзэ азинтэ Фаина Максимовна. — Али вань запасъёсмес лыдъяно ке, пудо сиёнмы Выль арозь окмоз. Кукуруза октыны луиз ке, сое куроен сураса, тулысозь кызьы но озьы потыны быгатом. Фураж уз тырмы. Сое югысь басьтыны луоз ай, нош силосэз но куроез трос уд вайы — туж дуно усёз. Али лудысь ӝоктэм турынэн пудоез сюд вал, но утялтыны номыре — выжыосыз сутскемын. Нош скалъёс окытлэсь кыӵе курадӟо — пуны кадь кылзэс поттыса возё, сиён но уг куртчо. Нуналаз йӧл 3 тонналы ичи потэ, со кӧня коньдон луысал сиён басьтыны ик. Али куазьлы оскыны уг луы ни. Ужась калыкедлы гинэ на оскон. Туннэ куд-ог ёросъёсысь чиньыен лыдъямон хозяйствоосын кылем арын дасям пудо сиёнъёссы 3-4 арлы тырмымон вань на. Таос эшъёссылы юрттыны соглаш луэмзэс али ик верало ни. Но та оглом югдурысь потыны нокызьы уз юртты. — 2010-тӥ кӧс арын шаерамы ог 300 сюрс тонна ю тысь калтыны быгатӥмы, соку куасьмыса музъем ик пильылӥськиз, — вера Вавож ёросысь «Колос» хозяйствоен кивалтӥсь Владимир Красильников. — Туэ но югдур сыӵегес ик. Фуражтэк пудоез котькӧня сюд, йӧл уз сёты. Соин ик гуртоослы кызьы ке юрттон сярысь Правительство малпаськыны кулэ. Сотэк 2-3 ар ӵоже гуртоос пыд вылазы султыны уз быгатэ. Али рос-рос лыдъяны кулэ: кӧня ыштонъёс луозы, кӧня уксё кулэ луоз гуртоослы выль сезонэз мытыны. Сӥзьыл ик уноез озимой трос кизёзы, вазь тулыс зелёнкалы ке но сиён мед луоз шуыса. Но маин кизёзы? Али трос аръем турынъёсты но выльысь кизёно. Милям хозяйствоямы ог 600 гектар турынъёсмы сутскизы. Чотамы ни: ю-нянь но рапс гинэ 250 миллион манетлы ӧжытгес басьтомы. Со хозяйствомылэн быдэс уждунэз но вань доходъёс пӧлысь одӥг ньыльмос люкетэз. Елена Сараматова
Иворъёс
Виталий Пронин Сергей Бурнышев вордскемын 1973-тӥ арын Вотка ёросын.Андрей Гальцин ас мылкыд каремезъя та интыысь кошкем бере администрациен огдырлы кивалтӥсе юнматэмын Сергей Бурнышев.Сергей Бурнышев вордскемын 1973-тӥ арын Вотка ёросын. Йылпумъямын Ижысь гурт удысъя академиез экономика специальностья но Кун службая урал академиез. Пӧртэм должностьёсын ужамын Кун Кенешын. 2014-тӥ арысен кивалтӥз Удмуртилэн Тӧроезлэн секретариатэныз.УД
Улон-вылон
Виталий Пронин "Тюрагай" ансамбль 27-тӥ сентябре 18 часын «Железнодорожникъёслэн» культурая юртазы «Кыл но крезьгур» («Слово и музыка») ӝыт радъяськоз. Отчы пыриськозы Удмуртиысь но Россиысь писательёслэн огазеяськонысьтызы удмурт, ӟуч, бигер кылбурчиос. Соослэн кылъёссыя чузъяськозы кырӟанъёс. Асьсэлэсь кылбуръёссэс лыдӟозы В. Ванюшев, А. Диева, З. Рябинина, Г. Романова, Л. Тихонова, В. Котков, В. Красовская, Н. Дмитрошкин, Биектаулы, Ю. Никитин, Г. Ерёмина. Соослэн кылъёссыя гожтэм кырӟанъёсты быдэстозы Г. Ганьков, Г. Бекманов, Р. Балагатдинов, Ю. Явкин, Ю. Сакерин, Л. Никитина, Е. Татаркина, «Тюрагай» калык ансамбль но мукетъёсыз. УД
Иворъёс
Виталий Пронин Надежда Иванова (нимыз-тулыз воштэмын) та нуналъёсы выльысь ужаны потӥз. 2 арнязэ со коронавируслэсь йӧнатӥськиз. Кышномурт сменаосын Ижысь больницаын ужа санитарка луыса, улэ шоркарлы матысь гуртын.Туспуктэм: udmdunne.ru Кышномурт сменаосын Ижысь больницаын ужа санитарка луыса, улэ шоркарлы матысь гуртын. Ужзы огсыр мынэ вал, больницаязы обсерватор усьтытозь. — 23-тӥ апрельысен Удмуртие палэнысь вуэмъёсты больницаямы интыязы, пӧлысьтызы одӥгез висе вылэм, солэн кыкетӥ анализэз положительной луиз, — тодаз вае кышномурт. — Соку ик вань ужасьёсты но эскеризы, 25-тӥ апреле буйгатӥзы, пӧламы висисьёс ӧвӧл шуыса. Шумпотонмы кемалы вылымтэ: 28-тӥ апреле одӥгез ужасьмы черлаз. 29-тӥ апреле сменае вал, та нуналэ вань ужасьёслэсь нош ик анализ басьтӥзы. Ӵуказе ӵукнаяз сменае быриз, но бертыны ӧз лэзе. Быдэс нуналэ дыго-мого ортчиз, ӝытазеяз лэзизы ик. Ярам, город транспортэн уг ветлӥськы, пие нуэ-вае. Гуртэ кошки но, аслам сюлэмы дыр-р куалекъя. Ӵукнаяз жингыртӥзы: тӥляд, пе, анализды урод. Температурае сокем бадӟым ӧй вал, нош ӵуказеяз ньылоны кутӥз, шоканэ пытсаськыны кутскиз. Луэм учыр сярысь кышномурт али ганяк вера, нош соку, пе, улон пурысь буёлэн шобырскиз. «Скорое» жингыртэм. Кышномурт Дэриысь больницаын эмъяськиз. Бӧрысь тодӥз ини, ӵош ужась 6 эшъёсыз пӧлысь 3-ез коронавирусэн черламын шуыса, пӧлазы вань секыт висисьёсыз но. — Мыным туж удалтӥз: пневмония ӧй вал, соин ик, лэся, висёнэ капчиенгес ортчиз, — веранзэ азьланьтэ Надежда. — Оло, сокем ӧй куалектысал ке, шоканэ ӧй пытсаськысал. Больницаын кыллён — со чиданлыкез эскерон выллем. Ӟигар ӧвӧл, нош тынэсьтыд быдэс арня ӵоже нуналлы быдэ кыӵе ке анализъёс басьто. Эмъясьёслэн чиданзылы тау кароно, вань висисьёсыз умой эскеро, сюлмасько. Пӧламы котькыӵеез вал, секыт висисьёсыз но. Палатаямы ми4 кузя кыллимы: 50, 60, 62 но 70 аресъем нылкышноос. Надежда Ивановалэн ваньмыз умой ортчиз. 2 арня йӧнатӥськемез бере сое дораз лэзизы. Вань анализъёсыз умой шуыса, ӵуказеяз уже потыны куризы ни. Нош кин ассэ умой шӧдэ, но анализъёсыз уродэсьгес, сыӵеослы, пе, эшшо 2 арнялы больничной сётӥзы. Капчи виси шуэ ке но, Надеждалэн висёнэз ачиз сярысь тодаз вайытылэ: изжогаен курадӟе, шоканы секыт луылэ. Больницаысь потыкуз, озьы ик вераллям вылэм, 2-3 арнязэ чидано луоз шуыса. Надежда Ивановаез больницаысь выписать каризы ке но, дораз бертыны со ӧз дырты.Угось та вакытэ кузпалыз черламын. Нырысетӥ анализъёсыз солэн но умоесь вылӥллям, берло ини коронавирус шуиллям. Температураез ӧвӧлэн дораз эмъяське. Секыт висёнэз адӟем кышномурт та вие эшшо но чакласькисьгес луэмын. Транспортын, магазинын ялан маскаен. Кызӥсь-кизьнылӥсьёсты кылэ ке, сюлмыз шымырске, талэн коронавирус, дыр, шуыса. Ваньзэс алэ: эмъясьёслэсь верамзэс санэ басьтоно, киосты ӵемгес миськоно. Коронавирус палэнтӥ ортчоз шуыса кышкатэк пуконо ӧвӧл, со артэ ветлэ, чакласькись луоно. ________ Валентина ЕМЕЛЬЯНОВА Теги: адямио коронавирус улон-вылон
Улон-вылон
Виталий Пронин Фольклор кырӟанъя но эктонъя «Айкай» кун театр 17-тӥ-18-тӥ оштолэзе юбилейзэ пусъёз бадӟым концертэн. Миым гинэ та ансамбль 125 концерт пуктӥз, отчы 25 сюрслэсь трос адями ветлӥз. Кызьы улэ но ужа «Айкай», юалляським кивалтӥсезлэсь Ольга Шибановалэсь. - Та театрен кивалтӥськоды ни арлэсь кема. Кыӵе мылкыдды?- Таӵе паймымон но синмаськымон коллективен кивалтон - со дан. «Айкай» театрысь котькудӥз артист тодэ, малы со татын, мар со карыны кулэ. Котькудӥз ас интыяз. Соос ваньзэ быгато: асьсэос ик кырӟало, экто, инструментъёсын шудо.2014-тӥ ар туж яркыт вал. Сочие Олимпиадае вуылэммы сярысь ик верано ке, отысь валтӥсь сцена вылын кырӟазы-эктӥзы удмурт артистъёс, «Айкайлы» сылыса чабизы. Со-а вормон ӧвӧл? Кылем арын ик Москвае вуылӥмы «Россиысь кырӟанъёс» фестиваль-марафонэ, отчы милемды ӧтиз Россиысь калык артистка Надежда Бабкина. Собере вал Франция. Кунгож сьӧрын паймимы мукет калыкъёслэн асьме культураен тунсыкъяськемзылы. Нокин но ӧз шуы, мон уг валаськы кылдэс, концертады уг мыны - залъёс калыкен тырмемын вал. Ар пумын Москваын сӥё-дано усьтӥмы Удмуртилэсь арзэ. Соин ик «Айкайлэн» кылем арын ужамезлы «5+» пуктыны луэ. "Айкай" ансамбль Испаниын.- Туэ кытчы вуылӥды ини?- Гастрольёс ортчизы Глазов ёросын. Вуылӥмы Поняпи, Качкашур, Кожиль, Шӧмпи но мукет гуртъёсы. Глазовысь тылобурдо вордон фабрикаын вал. Кык нунал азьлапал гинэ афишаос отчы ошиллям. Но залын буш интыос ӧй вал. Концерт бере дорамы, бодыез вылэ пыкъяськыса, лыктӥз арлыдо воргорон. Милемды курласа кадь, со шуиз: малы сыӵе шер вуылӥськоды дорамы, мынам палэнэ потаме уг луы, ветлэ ӵемгес. Учкисьёслэн «Айкаез» витемзы милемды эшшо но бурдъя.- Кыӵе коллективез «Айкайлэн»?- Учкись понна «Айкай» - яркыт, тунсыко но чебер коллектив. «Айкай» кылдэм дырысен театрын тыршо ини кузпалъёс - Россиысь дано артист Геннадий Кузнецов но Удмуртиысь дано артистка Таисия Кузнецова, Россиысь дано артистка Светлана Смагина, Россиысь дано артист Михаил Ворончихин.Ми огшоры улонын но ялан ӵош, одӥг бадӟым семья кадь: репетициосын, гастрольёсын, сюрес вылын. Францие кузь сюрес вылэ потыкумы, вахтёрмы шуэ: ӝоггес бертэ, ми мӧзмиськом. Франциын гастрольёс толэзьлэсь кема кыстӥськизы. водительмы поляк воргорон вал, со милемды сцена вылын но адӟиз, уж бере но. Кошкыкумы шуиз: мон нырысьсэ адӟисько таӵе усто, ӟеч мылкыдо но эшъяськись коллективез. Та кылъёс но маке сярысь верало, дыр.- Кызьы шедёно «Айкае»?- Мылкыдыд но быгатонлыкед мед луоз. Крезьгуръя грамотаез тодыса гинэ, «Айкае» уд шедьы. Усто кырӟаны-эктыны быгатэм сяна, дорамы лык-тӥсь фольклорез умой мед шӧдоз, коллективен одӥг кыл мед шедьтоз. Зэмос усточиослы ми котьку шумпотӥськомы. Тани кылем арын дорамы кутӥмы Можга ёросысь Диана Барабановаез, со кырӟа но, крезен но шудэ. Мукетыз егит артистмы - Дмитрий Судаков, Карлыган палась удмурт пи. Ми сое асьмеос синйылтӥмы кыӵе ке концертысен, ӧтимы, со лыктӥз.- Шумпотонъёс, вормонъёс сяна, котькуд ужын шедё шуг-секытъёс. Тӥляд но соос вань, дыр?- Одӥгез висьытћсез - ӧвӧл асьмелэн интымы. Адями но пыд йылаз йыг-йыггес сылэ, солэн аслаз улон интыез вань ке. Собере, «Айкай» театрлы туж кулэ автобус. Алиез туж вуж ини.Крезьгуро инструментъёсты но выльдэммы потэ. Кылем арын йыртэмасьёс баянмес но арганмес лушказы. Тужгес сюлэм вӧсь луиз «Bugari» баян ышемлы. Со туж дуно инструмент, секыт шедьтыны. Но пӧртэм шуг-секытъёс шоры учкытэк, артистъёс сюлмысь тыршо.- Маин шумпоттоды юбилеяды?- «Аксион» культура юртын ортчозы юбилеймылы сӥзем концертъёс. Сцена вылэ поттомы вань умойзэ. Бадӟым концертын 25 ар ӵоже кылдытэм тужгес яркыт номеръёс но, ӵыж-выль постановкаос но луозы. Чеберлыкъя кивалтӥсьмы, Удмуртиысь дано артист Олег Бимаков, артистъёсын ӵош али ужа выль программа бордын. Олег Николаевич аслэсьтыз секыт ныпъетсэ быгатыса нуэ. Солэн но артистъёслэн тыршеменызы, концертмы туж чебер, тунсыко пӧрмыны кулэ. Дырызлэсь вазь ваньзэ шараяме уг поты, одӥгзэ гинэ верало: юбилейлы сӥзем концертъёсын учкисьёсмы адӟозы «Бусы сюан» постановкаез но. Пусйыны кулэ, сцена вылэ артистъёсмы потозы выль дӥськутэн. Соосты кылдыто усточиосмылэн - Ирина Даниловалэн, Светлана Ашихминалэн но Ирина Валеевалэн - зарни киоссы. Юбилейлы сӥзем концертъёсмы оштолэзе гинэ уз луэ, соос азьланьтӥськозы сӥзьыл но, кылсярысь, 6-тӥ шуркынмонэ сцена вылын юбилейзэ пусъёз Удмуртиысь калык артист Геннадий Кузнецов. Соин ик газетты пыр учкисьёсмылы вераммы потэ: ми тӥледыз котьку шумпотыса возьмаськомы «Айкайлэн» концертъёсаз.Мар вал «Айкайын» 25 ар ӵоже: 70-лэсь уно артистъёс ужамын (али кырӟа-вера 25 артист). 20-лэсь уно комплект костюмъёс вуремын-куэмын. 70-лэсь уно инструментъёсын шудэмын. 100-лэсь уно постановкаос возьматэмын. 20-лэсь уно кун-гожсьӧр гастрольёсы потамын. 11 семья тыршемын (али ужа 5 семья). Галина Семёнова Теги: Айкай лулчеберет
Лулчеберет
Виталий Пронин Эбга-Дукъя кусыпъёс эшшо но лэчытомо Донды Дукъялэсь уксётӥрлыксэ Эбгалы кузьмам бере.«Зарни понна ӧй лыкты мон!» Удмурт театрлэн сцена вылаз выль сямен пуктэмын П. Захаровлэн «Эбга» трагедиез - «Чупчи крезь» спектакль.П. Захаровлэн трагедиез «Эбга» нимын Удмурт театрлэн сцена вылаз пуктэмын вал ни 1993-тӥ арын. Спектакль борды соку басьтӥськиз режиссёр Василий Ушаков. Та спектаклен ик Удмурт театр нырысьсэ потаз кунгож сьӧры - дуннеысь фин-угор театръёс куспын Финляндиын радъяськем вожвылъяськонэ. Соку та спектакльлэн ӵапак дырыз вал: фин-угор дуннеын кузёяськыны кутскиз этнофутуризм.Таяз радэ со бордын ужаны секытгес вал, вылды: этнофутуризм лябӟиз, туала учкисьлы «этно» интые возьматы жугиськонъёсты, вакчи но ӵем вошъяськись суредъёсты. Таиз пумысен шӧдске: малпаськиллям шудӥсьёс но, режиссёр но - Алексей Ложкин, суредась но - Валентин Белых. Кызьы вера режиссёр, тужгес секытэз - со пьесалэн автореныз огкылэ вуон. П. Захаров текстэз борды берытскылэм на - пьесалэн пумыз лэчытомытэмын, монологъёсыз волятэмын. Кыӵе декорациос - пулэсь Тӧро пукон, тӧдьы басмаосын кыскем Чупчи шур!Катанчи усьтӥськем бере ик син азьын вошъяськыны кутскизы Валентин Белыхлэн суредъёсыз, пель сьӧрын чузъяськиз ву жильыртэм куара. Удмурт театрлэсь берпуметӥ премьеразэ - «Мултан ужез» - учкем бере сюлме кышкан каръяськиз вал: туала амалъёсын декорациосты кылдытон (проектор пыр сцена вылэ суред уськытон) нош ик валтӥсь интые потэ? Кышкан юнме вылэм - «Чупчи крезь» спектакльлэсь туссэ лэсьтон бордын пыр-поч ужамын. Кыӵе декорациос - пулэсь Тӧро пукон, тӧдьы басмаосын кыскем Чупчи шур! Кыӵе костюмъёс - куос, ыргон весьёс но ошетъёс!Спектакльын троссэ валтӥсь рольёсты шудӥзы егит артистъёс: Зуй - Вадим Дмитриев, Дукъя - Мария Дмитриева. Донды вал Удмуртиысь калык артист Геннадий Бекманов. Шудӥзы зол. Сцена вылын палашъёсын жугиськемзы шоры учкыса, тодмо режиссёрлэн Константин Станиславскийлэн «Уг оскиськы!» кылъёсыз йырам ӧз чилекъялэ. «Театре синкылиосты учкыны уг лыкто, вуо сюлме пырись веранъёсты кылыны», - вераз француз драматург Дени Дидро. Та кылъёсты тодэ вайытэ Эбга (Наталия Буранова). Дондыкаре со вуэ востэм ныл дыръяз, нош пьеса пумын луэ зэмлык понна нюръяськись, дӥсьтӥсь эксэй кышномурт.«Чупчи крезь» учкисьёсты нуэ вашкала удмуртъёслэн улоназы, куке Ватка палъёсын кивалтӥз Донды, куке калмезъёсты валтӥз Эбгалэн выжыез. Донды пӧртэм музъемъёсысь вузчиосын кусып во-зиз, Ваткаез утизы кужмо воргоронъёс. Но улон вӧй вылтӥ кадь ӧз ортчылы! Калмезъёс лябесь вал. Соос, тушмонъёсын ожмаськем интые, нюлэсъёсы пегазы. Соин сэрен тушмонъёс ӵем омырскылӥзы Ватка музъем вылэ но. Огазеяно калмез но ватка калыкъёсты, малпаз Донды. Кызьы? Зуй пиезлы калмез Эбгаез кышно ваёно! Но Эбгаен ӵош Дондыкаре трос воштӥськонъёс вуо. «Эбга - со жугиськон», - вера Вӧсясь. Эбгаен ӵош Дондыкаре трос воштӥськонъёс вуо.Спектакльын трос пӧртэм ваче вуонъёс. Кылсярысь, Донды но Зуй куспын. Атай уг вала пизэ, пиез санэ уг басьты атаезлэсь малпанзэ. Донды Зуез ас интыяз кельтыны турттэ. Нош Зуйлы кулэ ӧвӧл ожъёс, Тӧро пукон, солэн потэ калыклэсь сям-йылолъёссэ бичамез-эскеремез, кырӟанъёсты дауръёслы кельтэмез. Та муген ик атаен пиен керето, Зуй атаез бордысь кошке.Кыкетӥез ваче вуон - Эбга но Дукъя. Дукъя Дондылэн кыкетӥ кышноез луэ. «Кыкетӥ кышно - кышно ӧвӧл ни», - сипырто Дондылы. Дондылэн синмыз выль кен вылэ усьылыны кутске. Кусыпъёс эшшо но лэчытомо Донды Дукъялэсь уксётӥрлыксэ Эбгалы кузьмам бере.- Тазьы тон пересьлэсь вань зарнизэ кыскод, - йырыз курен вера Дукъя.- Зарни понна ӧй лыкты мон! - пумитаз вазе Эбга.Нош мар понна? Эбга вала: зэмлык понна! Эбга уг быгаты пумитъяськыны сьӧд кужымъёслы.Мукетыз ваче вуон лушкем ортче. Огпалаз сыло Донды но Зуй, мукет палаз - Ӧрӟи. Ӧрӟи кивалтэ армиен. Но та солы ӧжыт. Ӧрӟилы кулэ Тӧро пукон. Вожомем мылкыдзэ эшшо но бугыртэ ултӥям Дукъя. Ӧрӟиен Дукъя быдто Зуез. Донды, яратоно пизэ ыштыса, шузиме но Чупчи шурлэн ӧраз кошке. Ватка палъёслэн улонзы кыле Эбга кие. Но мар быгатоз лэсьтыны огназ кышномурт? Та вие со уг быгаты пумитъяськыны сьӧд кужымъёслы. Ватка инбамез вотсало сьӧд пилемъёс.Но умоезлы оскон кыле на - будэ Дондылэн но Эбгалэн Чибинь пизы.Мария Векшина Туспуктэмъёс: udmteatr.ru Теги: Малпанъёс рецензия Удмурттеатр
Улон-вылон
Виталий Пронин Кез ёросын ортчиз Кун Кенешлэн нуналыз. Депутатъёс ужазы 8 площадкаосын — гуртоосын ӵош эскеризы, кызьы интыосын быдэсъясько элькун законъёс. Кез ёросын ужазы Кун Кенешысь депутатъёс Туспуктэм: udmgossovet.ruЯркыт нимъёс Кун Кенешлэсь нуналъёссэ муниципалитетъёсын ортчытъяны кутскемын 2014-тӥ арын Яр ёросысен. Кезын ужрад 9-тӥез луиз ни. Отчы потазы Кун Кенешлэн Тӧроез Владимир Невоструев, парламентысь вань комиссиослэн кивалтӥсьёссы, депутатъёс, пӧртэм министерствоосысь но ведомствоосысь специалистъёс. — Милемлы вань маин данъяськыны! — люкаськемъёсты районэн тодматыса, вераз ёрослэн йырыз Иван Богданов. — Дорамы эшъяськыса 30-лэсь ятыр пӧртэм выжыосысь калыкъёс уло, ёросмы пыр кыстӥське Сибирь тракт, 1824-тӥ арын отӥ ортчиз Александр I эксэй, нош 12 ар ортчыса — Александр II эксэй, таизлы Полом черкогуртын синпелет но вань. Ёросысьтымы потэмын Совето Союзысь 6 Геройёс, Слава орденлэн 1 полной кавалерез. Кезлэсь но Удмуртилэсь историзэс узырмыто нырысетӥ удмурт писательлэн, югдытӥсьлэн Григорий Верещагинлэн, калык кылбурчилэн Олег Поскрёбышевлэн, история наукаосъя докторлэн, этнографлэн Владимир Владыкинлэн, олимпийской чемпионлэн Тамара Тихоновалэн но трос мукетъёсызлэн нимъёссы… Туннэ Кез пӧртэм удысъёсын азинсконъёс басьтэ, уката но вормонъёссы арлы быдэ йыло сиён-юон поттонэн но переработкаен вырись предприятиослэн. Фермаосы выль тӥрлык вуэ. Пуктӥсько выльёсыз пудо вордон комплексъёс. Кезысь сырзаводын 20-лэсь трос пӧртэм сыр потто, татын ужасьёс азязы ужпум пуктӥзы Россиысь 10 устоосыз сыр поттӥсьёс пӧлы пырыны. «Чепца» фабрикаысь мебелез туннэ Казахстанын но Белоруссиын басьто ни. Яслие — 1 арес но 2 толэзьысен Ёросэн, татысь улӥсьёсын тодматскон азьланьтӥськиз пӧртэм площадкаосын. Одӥгъёсыз вамыштӥзы Кезысь школае, мукетъёсыз — нянь пыжонъя 1 номеро заводэ, «Юбилейный» парке, Сыга гуртысь арлыдоослэн но инвалидъёслэн юртазы но мукет интыосы. Семья ужпумъёслы сӥзем секцие пыриськисьёс тодматскизы Кезысь «Солнышко» яслиен. Со усьтӥськиз «Демография» нацпроектлы луыса 2019-тӥ ар пумын. — Вазен ёрос администрациямы арнялы быдэ сямен анай-атайёс лекъяськыса вуо вал: нылпимес, пе, тӥледлы учкыны кельтом, асьмелы уже потоно, — шуиз ёрос администрациысь социальной ужпумъёсъя ёзэн кивалтӥсь Людмила Дерендяева. — Та ясли усьтӥськем бере пиналъёс пӧлын черод быриз: 3 арессэс тырмытэмъёс ваньзы нылпи садэ ветло. Туж кулэ дыръяз 1 арес 2 толэзьемъёслы но путёвка сётӥськом ни. «Солнышко» ясли 80 интылы чакламын — 4 группае быдэн 20 пинал ветлэ. Татын ваньмыз туала: асьсэлэн сиён пӧран интызы, эмъяськон кабинетсы, воспитательёслы шутэтскон интызы, актовой залзы но мукетыз. Солэн кивалтӥсез Татьяна Гущина верамъя, проектсэ басьтӥзы Нижний Новгородысь — элькунамы таӵе юртъёс ӧвӧл ни. Куноос адӟизы: татысь коллектив но огъя мылкыдын-малпанъёсын улэ-ужа. Нылпиос но воспитательёс кырӟан-эктонъёс но дасяллям. Мар лэсьтӥське но мар лэсьтыны луоно на трос нылпиё семьяослы юрттон вылысь? Та сярысь кенешонэ ӧтемын вал Кезысь трос нылпиё анайёс но. Кез районын та вакытэ трос нылпиё 542 семья лыдъяське, отын 1 сюрс 800-лэсь ятыр пинал будэ. Ёросысь социальной ужпумъёсъя ёзэн кивалтӥсь Людмила Дерендяева верамъя, трос нылпиё семьяос вазен ваньмыз сямен ёрмыса улӥсьёс пӧлы пыро вал. Али югдур воштӥське. Ваньзы соос кун ласянь юрттэт басьто: ЖКХ понна тыриськонъёслы компенсация сётӥське, 6 но ӝыны аресозь пиналъёслы дунтэк эмъюмъёс висъясько, школаын нылпиос дунтэк сисько, улон интызэс тыро-пыдо тупатъяны субсидия висъяське но мукет. — Трос нылпиё анай-атайёслэн мылкыдзы воштӥськемын, ӝожтӥськон учыръёс уг пумиськыло ни, шуыны луоз, — пусйизы ёрос администрациын. Но кенешонын куд-ог юанъёс кылдӥзы ик. Кылсярысь, одно-а, пе, трос нылпиё семьяосты «гордъёслы» но «вожъёслы» люконо — оло, соосты доходзыя висъятэк луэ? Мукетыз ужпум герӟаськемын проездноен — трос нылпиё семьяосысь пиналъёс законъя транспортын дунтэк ворттылыны кулэ. Но Кезын нылпиос пыдын ветло. Кӧня ке маршрутъёс вань ке но, соос — частникъёслэн. Частникъёс проездноез лыдэ уг басьто. Чузъяськиз ӵектон: проездной дунэз коньдонэн сётыны уз луы-а? Валамтэос кылдо трос нылпиё семьяослы музъем висъянэн но. Сётэм музъем вылэ соку ик пуктӥськыны кулэ. Но тросэзлэн корка ӝутыны луонлыкез ӧвӧл бере, соослы музъем но уг сёто ни. Семья одӥг пол музъем уг басьты но уг пуктӥськы ке, солы кыкетӥзэ таӵе луонлык уг сётӥськы ни. Малы меда? Ужбергатӥсьёс, кадетъёс но мукетъёсыз Нунал ӵоже 8 площадкаосын ужаса, тодмо луиз: данакез элькун законъёс быдэсъясько, соос калыклэсь улон-вылонзэ ӟечгес каро. Но таин ӵош котькуд секциын эшшо дэмланъёс чузъяськизы. Кылсярысь, ӵектонъёс чузъяськизы нимаз ужбергатӥсьёслы выт тыронъя каникулъёс сётонэз азинтон пумысен. Юрттэт кулэ гуртэ ужаны мынӥсь егит специалистъёслы но — соослы тросаз ёросъёсын улон инты но висъяське ни, но та сярысь егитъёс уг тодо — озьыен, валэктон уж золгес нуоно. Нош пичи гуртъёслэн сюлмаськонзы — жуг-жаг понна тыриськон. Куд-огъёсыз доры улос операторлэн машинаосыз туж шер кожыло — жаг уг люкаськы угось. Но тыриськон котькытын мында ик басьто. Гуртоос вазиськизы: жаг понна тарифъёсты пӧртэм карыны уг луы шат? спортэн вырон площадкаосты эскерон Туспуктэм: udmgossovet.ru— Кез ёросын туж зол азинске кадетъёслэн движенизы, — вераз Наукая, дышетонъя, культурая, туризмъя но йӧскалык политикая ялан ужась комиссилэн кивалтӥсез Татьяна Ишматова. — Та сяна, республикаямы вань кадет корпус — Приволжск федерал округын со одӥгез адӟем карымонэз луэ. Тае лыдэ басьтыса, малпасько, кадет движениез азинтонъя нимысьтыз закон кылдытыны дыр вуэмын ни. Документъёсын юнматоно, кыӵе юрттэт та движенилы кун ласянь сётыны луоно. Туэ 1-тӥ сентябрьысен сирота пиналъёслы юрттэт сётонэн герӟаськем тросэз полномочиос выжозы республикае, али соос оскемын вал муниципалитетъёслы. Выль воштӥськонъёс анай-атайтэк будӥсь нылъёслэсь но пиослэсь югдурзэс умойгес карыны кулэ, кылсярысь, улон инты висъянэн ик, шуизы социальной политикая секцие пыриськисьёс. Йылпумъянъёс лэсьтыса, Кун Кенешлэн Тӧроез Владимир Невоструев Кезысь ужрадлы вылӥ дунъет сётӥз. Татын эскерем ужпумъёс огазеямын луозы нимысьтыз огъя документэ — соосъя кылдозы выль кичӧлтонъёс, выль законъёс. Элина Кумачёва
Улон-вылон
Виталий Пронин 101 ар талэсь азьло Россиысь МВД-ын кылдӥз экспертъёслэн но криминалистъёслэн службазы. Удмуртиын таӵе центр ужа 1926-тӥ арысен. Отын тунсыко уж пӧзе нуналлы быдэ. О. Зикратова урод суретъёсты шараян бордын ужаТуспуктэм: МВД-лэн пресс-службаезЧиньы пытьыос уг ышо Экспертно-криминалистической центрысь (ЭКЦ) валтӥсь эксперт Ольга Зикратова кӧня ке пӧртэм удысъёсъя ужаны быгатэ. Со тодма чиньы пытьыосты, шарая наркотик суретъёсты, ортчытэ трассологической но алкогольной экспертизаос. Криминалистика удысэ Ольга Анатольевна вуиз 16 ар талэсь азьло. Нош улонзэ химия наукаен герӟаны дасяське вал. Школаысен ик туж яратӥз химия урокъёсты, вормылӥз Воткинскысь школаос пӧлын радъям олимпиадаосын. Соин дышетскыны УдГУ-ысь химия факультетэ пыриз, азьланяз наукае мыно, малпаз. Но 5-тӥ курсэ вуэм студенткаез гочатӥзы тунсыко выль ужен. Ӵапак 2004-тӥ арын Удмуртиын усьтӥськиз Наркотик вӧлмытонэз алонъя федерал службалэн ёзэз. Татчы экспертъёс кулэ луизы. Соин Ольга, кема малпаськытэк, отын ужаны соглаш луэмзэ вераз. Со дырысен наукаез криминалистикалы воштӥз шуыса, пичи но ӧз куректы. Уго ужез туж тунсыко вылэм. Котькуд нунал эксперт маке но выльзэ тодэ, ачиз но сюлмаське тодон-валанзэ будэтыны. Тани наркотик бинялтэм пуйы вылын чиньы пытьыос кылё. Соосты лыдӟыны быгатоно — озьы нылмурт АДИС Папилон системаын ужаны дышетскиз. 2016-тӥ арын Наркотик вӧлмытонэз алонъя федерал службаез герӟазы МВД-ен. Табере Ольга Зикратовалэн ужан удысэз паськытгес луиз. Со спирт суретъёсты но эскере, трассологияя экспертиза (пыдкутчан яке питран пытьыосты шараян, векчи юдэсъёслэсь быдэс арбери люкан но мукет) но лэсьтэ. Сериалъёсын гинэ син куспын кыӵе ке экспертиза лэсьто. Нош улонын ваньмыз озьы уг пӧрмы. ДНК-экспертизалы дыр но коньдон кулэ, чиньы пытьыосты шараяны но куддыръя выль амал утчано. О. ЗикратоваМВД-лэн пресс-службаез — Кылсярысь, йыруж быдэстэм интыысь шедьтэмын кассовой чек. Со вылысь чиньы пытьыосты учкыны кулэ. Нош чек бумагалэн аспӧртэмлыкез вань: со яке пеймыт луэ, яке отысь вань гожтэмез сылме. Огшоры дыръя эксперт чиньы пытьыосты шарая, порошок пызьнаса. Нош чек бумагаез эскерыны со уг тупа — сыӵе дыръя чиньы пытьыос зыраськозы гинэ. Вань мукет амал — нигридрин суретъёсты уже кутыса. Но таяз учыре сое тыл вылын шунтоно. Чек бумагалы со нош ик уг тупа. Озьы утчаськыса, выль амал шедиз — нигридрин суретъёс пӧлы растворительёс ватсаса, бумага вылысь гожтэмез но уг ышы, чиньы пытьыосты но плёнка вылэ выжтыны луэ. Та эскеронын мон дактилоскопист но, химик но вал. Химик тодэ, кыӵе реагентэз кутоно, кыӵе реакция ортчоз, мар со возьматоз, — ужысьтыз шедьтонъёссэ вера Ольга Зикратова. Та ужез сярысь эксперт гожтӥз Россиын потӥсь «Экспертная практика» журналэ. Кылем арын отын статьяез печатласькиз. Озьыен, Россиысь эшъёсыз но быгатозы солэсь шедьтэм амалзэ уж вылын эскерыны. Коньяклэн тусыз но, зыныз но ӧвӧл Экспертъёслэн лабораториязы сыло ящикъёсын коньякъёс но, машина пиялаез миськыны чаклам суретъёсын канистраос но. Уго тросэз курыт юонъёс пӧяса лэсьтэмын. Кылем арын ЭКЦ-ын 7 сюрс спирт суретъёслы экспертиза ортчытэмын. Соос пӧлын курыт юонъёс но, пияла миськыны чаклам суретъёс но. — Куддыръя, нимысьтыз эскерон ортчытытэк но, валаны луэ, сурет пӧяса лэсьтэмын шуыса. Тани «Лезгинка» коньяк. Со 5 ар пукетэмын, пе. Нош ӟенелик вылаз пусйиллямтэ, ку коньяк поттэмын, ку бутылкае кисьтэмын. Со сяна, ӧвӧл акцизной маркаез. Этикеткаез яркыт ӧвӧл. Копия лэсьтэмын шуыса валан кылдэ, — тупен-тупен маде эксперт. Бутылкаез усьтыса, Ольга Зикратова суретэз ӝужыт колбае кисьтӥз. Ӟенеликын пусъемын — 0, 5 литр. Нош колбаын возьматэ 480 миллилитр. Озьыен, «коньяксэс» жаляллям. Экспертизаез йылпумъян понна химия эскерон радъяно на. Коньяк ГОСТ-ысь куронъёслы тупаны кулэ. Но «Лезгинка» соослы туж кыдёкын: 40 градус этанол интые 33 градус гинэ. Ароматизатор чот татчы ванилин ватсаллям, нош зэмос коньякын трос пумо ватсэтъёс луо. Озьыен, пӧяса поттэм продукция сярысь ужез нуись следовательлы тырмыт материал люкаськиз. Ольга Анатольевналэн тодэм-валамез ӵемысь тунсыко потэ ӵыжы-выжыосызлы но, эшъёсызлы но. Ӝӧк сьӧрын пукись куноос соку ик вазисько солы экспертлы сямен — вина яке коньяк шонер басьтӥллям-а. Куддыръя ӝӧк сьӧрын ик эскерон ортчытыны куро. — Мыным уже туж тунсыко потэ. Мон тодыны уг турттӥськы, кыӵе уголовной уж, кинлы пумит ӝутэмын со. Мынам аслам ужпуме: заключение сётоно. Со мед юрттоз уголовной ужез судэ вуттыны но йыртэмасьёсты кыл кутытыны, — вера Ольга Зикратова. Елена Скворцова
Югдурез утён
Виталий Пронин Милям ёросамы 3 этажъем пичи коркась квартираосыз вузало. Соос дунтэмесьгес, но мон кылӥ, сыӵе коркаос, кыӵе ке куронъёсты тӥяса, пуктэмын шуыса. Озьыен, сыӵе улон интыен шуг-секытъёс кылдыны быгато?Е. Галичанин, Ижкар Валэкто Удмуртиысь Кадастр палатаын ужасьёс:«Псевдомногоквартирной» корка сярысь юаськоды, дыр. Берло дыре 2-3 этажъем коркаосысь квартираосты ӵем вузало, нимаз квартира яке студия шуыса ӵекто. Сыӵе коркаосын квартираос, мукет трос этажъем коркаосын сярысь, 20-25 процентлы дунтэмгес луо. Нош йыр висёнэз - трослы уно.Нырысь ик, документъёсъя со - одӥг семьялы улон корка. Но зэмзэ ке, сыӵе корка уно семьяос каръясько. Нош корка трос квартираё уг лыдъяськы бере, со пушкысь патеръёс «квартира» уг лыдъясько - «улон инты» (жилое помещение) нимасько. Нош выль законъя 2017-тӥ арысен сыӵе патеръёсы регистрировать уг каро. Соин, сыӵе коркась улон инты басьтыкуды, тӥ квартира уд басьтӥське, басьтӥськоды коркалэсь долязэ гинэ. Сое вузаны, арендае сётыны, кузьманы яке воштыны быгатоды, мукет доляослэн кузёоссы (соос 10 но, 20 но луыны быгато) соглаш луэмзэс гожтӥзы ке.Озьы ик лыдэ басьтоно, али нимаз корка пуктон понна одно ик проектной документъёс лэсьтыны уг косо шуыса. Озьы бере, юрт тазалыклы кышкыт луись арбериослэсь пуктэмын луыны быгатэ яке пуктӥськонъя куронъёсты тӥяса. Озьы ик 2018-тӥ арын 1-тӥ мартозь нимаз коркаосты эксплуатацие пыртоно ӧвӧл ай. Озьыен, соос нокыӵе эскеронъёсты уг ортчо. Со бордысь ик «квартиралэн» пичигес дуныз - тыроно ӧвӧл проектировщикъёслы, ортчоно ӧвӧл экспертизаез, пыртоно ӧвӧл эксплуатацие.Со сяна, нимаз корка лэсьтӥськонъя куронъёсты чаклатэк пуктэмын ке (нош музъемез ӵапак нимаз корка ӝутонлы висъямын), судлэн решениезъя сэрттэмын луыны быгатэ. Озьыен, отысь улон инты басьтэмъёс патертэк но, уксётэк но кылёзы.Лэсьтӥськонъя, архитектурая но улон инты политикая министерстволэн ивортэмезъя, Ижын законэз тӥяса пуктэм улон коркаос: 16-тӥ урамысь 1 номеро юрт2-тӥ Подлесной урамысь 12 номеро юрт5-тӥ Подлесной урамысь 22а номеро юрт7-тӥ Подлесной урамысь 116 номеро юрт8-тӥ Март урамысь 26 номеро юрт9-тӥ Январь урамысь 86, 92 номеро юртъёсОктябрьлы 40 ар урамысь 104, 106 номеро юртъёсАзин урамысь 178, 229 номеро юртъёсБабушкин урамысь 77а, 112-114, 150 номеро юртъёсБаранов урамысь 41 номеро юртБережков урамысь 9 номеро юртВ. Сивков урамысь 17, 290, 297 номеро юртъёсВладимирской урамысь 11 номеро юртВокзальной урамысь 1 номеро юртВолгоградской урамысь 86 номеро юртГорький урамысь 243 номеро юртГончаров урамысь 12а номеро юртДжамбул урамысь 54 номеро юртДекоративной урамысь 35 номеро юртДунайской урамысь 2 номеро юртЖуковский проспектысь 19 номеро юртЗагородной урамысь 87 номеро юртИнструментальной урамысь 52 номеро юртИюльской урамысь 83 номеро юртКазанской урамысь 142, 150 номеро юртъёсКамбарской пролкаысь 17 номеро юртК. Маркс урамысь 344 номеро юртКолхозной урамысь 4а номеро юртКомбинатной пролкаысь 29 номеро юртКоммунаръёслэн урамысьтызы 11, 24, 224а номеро юртъёсКороткой урамысь 41а, 68 номеро юртъёсКрасин урамысь 148 номеро юртКрасноармейской урамысь 6, 261, 318 номеро юртъёсКрымской урамысь 54 номеро юртЛадыгин урамысь 11 номеро юртЛазо урамысь 27 номеро юртЛеваневский урамысь 47, 65, 103 номеро юртъёсЛенинградской урамысь 84, 86, 107,125, 129, 141 номеро юртъёсЛитвинов урамысь 52 номеро юртЛитовской урамысь 10 номеро юртЛокомотивной урамысь 17 номеро юртМосковской урамысь 24 номеро юртОбластной урамысь 88, 90 номеро юртъёсОбнорский урамысь 4 номеро юртОрсовской урамысь 28 номеро юртОстровский урамысь 40 номеро юртПавлов урамысь 2, 10 номеро юртъёсПарковой урамысь 4 номеро юртПостольской урамысь 36 номеро юртПушкин урамысь 53а номеро юртПятницкой урамысь 14 номеро юртРазин пролкаысь 11 номеро юртРеволюционной пролкаысь 22 номеро юртРостовской урамысь 32 номеро юртРылеев урамысь 4, 20, 22 номеро юртъёсСеров урамысь 7 номеро юртСмирнов проездысь 29 номеро юртСовхозной урамысь 10, 53 номеро юртъёсСтепной урамысь 16, 180 номеро юртъёсСтрелков урамысь 406 номеро юртТатарской урамысь 19 номеро юртТорфяной урамысь 35 номеро юртУдмуртской урамысь 155 номеро корка но 4 номеро мунчо вискысь коркаУржумской урамысь 27 номеро юртХалтурин урамысь 21 номеро юртХмельницкий урамысь 98 номеро юртХолмогоров урамысь 24 номеро юртЧайковский урамысь 54 номеро юртЧехов урамысь 23 номеро юртЧкалов урамысь 10 номеро юртШумайлов урамысь 40 номеро юртЩедрин пролкаысь 49 номеро юртЭнгельс урамысь 151 номеро юрт.Туспуктӥз Александр Горбунов
Улон-вылон
Виталий Пронин Матысь нуналъёсы - 26-тӥ-27-тӥ феврале - Ижысь "Ролликс" кинотеатрын возьматэмын луоз кема возьмам удмурт фильм - "Пузкар". Нырысетӥ нуналаз та киноез адӟыны быгатозы ӧтёнъёсын гинэ вуэмъёс, мукет нуналаз - 27 числое - "Пузкарез" учкыны быгатоз котькудӥз мылкыд карись. Билет дунъёс сыло 150 манет. Дыртэлэ, соос ӝоген бырозы! Та пумысен вазиськыны луоз "ВКонтакте" сетьын усьтэм "Пузкар" огинэз нуисьёслы.Тодады вайытон вылысь: "Пузкар" фильмез пуктон мытэмын вал "Узы-боры" киноез возьматэм бере, 2012-тӥ арын. Удмурт-поляк "Inwis kinopottonni"-лэн та выль ужез луэ.Отын шудӥзы удмурт егитъёс. Та фильмез возьматыны луонлык кылдӥз ай али гинэ. 26-тӥ феврале презентация бӧрсьы крезьгуръя "Блоха" клубын ортчоз та фильмлы сӥзем пресс-конференция.Наталья Седова Туспуктэм: Пузкар Теги: Узы-боры кино
Иворъёс
Виталий Пронин Шаерысьтымы 10-тӥ классэз йылпумъям пиос вить нунал ӵоже солдатлэсь улонзэ ас вылазы эскеро. Та нуналъёсы военно-патриотической сборъёс котькуд ёросысь но городъёсысь пиналъёс понна ортчо. Арня ӵоже пиос уло лагерьёсын.Та дырозь Ижысь пиос гинэ мукетъёслэсь висъяськылӥзы. Соос понна лагерьёс радъязы паркъёсын яке школа азбаръёсын, спортплощадкаосын. Ӝытлы быдэ соос доразы бертазы. Туэ быдэс арня ӵоже город нылпиос Пероггуртысь ДОСААФ-лэн аэроклубезлэн базаяз уло.Егитъёсын ужанъя, Дышетонъя но наукая министерствоос вазенгес малпазы ни вал Иж котырысь аэроклублэн базаяз кылдытыны пиосты армие дасянъя нимысьтыз центр. Эскерон вылысь та центре туэ нырысьсэ люказы Ижысь пиналъёсты. Та вакытэ ӧсъёссэ усьтӥз куинетӥ смена. Котькуд сменаын - 150 пиос. Кылем арняе солдатлэсь улонзэ ас вылазы эскеризы Ижысь школаосысь, К. Герд нимо гимназиысь но Дэри ёросысь Италмас школа-интернатысь 10-тӥ классэз йылпумъям егитъёс. Соослэсь улэм-вылэмзэс эскерыны вуылӥзы Удмуртилэн Президентэз Александр Волков, министръёс Владимир Соловьёв но Андрей Кузнецов, мукет кивалтӥсьёс.Та лагерьын улэмзэс пиналъёс кематэк уз вунэтэ. 7 часысен ик пыд вылазы, нуналзы зарядка бордысен кутске, нош кӧлыны выдо ӝытазе 10 час но ӝыныын. Пиос мугорзэс кыдато, строен вамышъяло, кырӟало, противогазэз уже кутыны дышетско, военной уставен тодматско, автоматэз сэртто-пертчо. Шуныт корказэс палаткаос, небыт валессэс раскладушкаос воштӥзы ке но, пиослэн нырзы ошиськемын ӧвӧл. Телевизор-компьютер сьӧрын пукем интые, футболэн но волейболэн шудо.- Режимъя улэмзы соку ик пиослэн сием потонзы вылын шӧдӥськиз, - шуиз та центрлэн кивалтӥсез Сергей Зубко. - Трос дырзэс омырын ортчыто бере, сиён ческытгес кошке, лэся. Кӧлыны выдон азязы эшшо чай юэмзы потэ на. Пиос сэзьгес луо, Атыкай музъемен данъяськон мылкыдзы эшшо но юнма. Нылпиослы урок ортчыто офицеръёс, школаосысь ОБЖ но физкультура предметъёсты нуись дышетӥсьёс, психологъёс, быдэ вуымтэосын ужанъя управлениысь специалистъёс.Шаерысьтымы кивалтӥсьёс оскытӥзы: азьланяз та центр пыр ортчозы Удмуртиысь 10-тӥ классын дышетскись пиос.- Та центрын гужем ӵоже тупатъян-выльдон ужъёс ортчытоно, кӧлан корпусэз 1-тӥ сентябрьлы вуттоно, - шуиз Александр Волков. - Соку городысь гинэ ӧвӧл, быдэс шаерысьтымы пиос татын мугорзэс кыдатозы. Матысь кык-куинь ар куспын та центрмы Россиысь мукет улосъёслы но адӟем карымон луыны кулэ.Та вакытэ Россиысь 6 улосын гинэ таӵе центръёс кылдытэмын. Аэроклублэн базаяз тол яке гужем каникулъёссы дыръя «Граница», «Подросток» клубъёсы ветлӥсьёс мугорзэс кыдато на. Таосыз егитъёс арнялэсь тросгес уло, тазалыксэс кыдатонлы но бадӟымгес саклык висъяло, вертолётысь парашютэн тэтчало.Ижысь К. Герд нимо гимназиысь Андрей Никонов та выллем лагерьын нырысьсэ. Озьы ке но солы туж кельше строен вамышъяны, автомат сэрттыны-бичаны. Ижысь 76 номеро школаын дышетскись Сергей Поскрёбышевлэн киыз бинтэн бинялтэмын, ӵабтӥськиз, пе. Но татын солы ваньмыз капчиен сётске, угось пияш одӥгез кужмоез спортсмен луэ.- Улонтэм ӧвӧл, ваньмыз умой радъямын, - шуэ Андрей Никонов. - Куазь но милемлы удалтӥз, чиданы луонтэм пӧсь ӧй вал, зоръёс ӧз акыльтэ, вир юисьёс - чибиньёс - гинэ акыльтӥзы.Валамон, та лагерьын зол дисциплина. Ас вылазы сое тужгес юн шӧдӥзы телефон пыр вераськыны, шудыны яратӥсьёс.- Телефон - со шудон ӧвӧл, - шуиз лагерьлэн кивалтӥсез Сергей Зубко. - Тодмоосынызы вераськыны нимысьтыз дыр тупатэмын - ӝытлы быдэ ӝыны час.Атыкай музъеммес яратон мылкыд пичиысен ик пыӵатоно. Та центр пыр потэм пиос сое ас вылазы шӧдӥзы ни.Валентина Емельянова. Теги: АлександрВолков АндрейКузнецов Егитъёс Иж КузебайГерд Школа
Улон-вылон
Виталий Пронин Туннэ фин-угор сиён-юонъёслы сӥзем "Быг-Быг" фестивальлэн кыкетӥ нуналэз мынэ. Шаркан ёросысь Быгы гуртэ вуизы егит пӧраськисьёс. Ӵукна ик соос кошкизы ёросысь гуртъёс кузя тодыны, кыӵе удмурт сиён-юонъёс вунэмын ни, но кызьы соосты пӧрано. Егитъёсын пӧрам сиён-юонъёс.Зар-Вишур гуртын фин-угор сиён-юонъёс пумысен докладъёс чузъяськыку, Шаркан ёросысь мукет гуртъёсты котыръязы шаеырысьтымы 5 командаос. Ижысь, Шарканысь, Быгыысь, Пермь улосвылысь Кудымкарысь егит пӧраськисьёс вамыштӥзы гуртъёсы, отын соосты дышетӥзы пӧраны со яке та удмурт сиён-юонэз.- Кылем арын пӧраськисьёс куспын вожвылъяськонын вормиз вал Кудымкарысь команда, соослэн пестонькаен кутэм няньёссы ваньзылы кельшиз, - шуэ Шаркан ёросысь культурая, спортъя но егитъёсын ужанъя управленилэн кивалтӥсез Елена Хардина. - Туэ но соос Быгые вуизы. Нунал ӵоже командаос гуртъёстӥ ветлӥзы, пӧраськыны дышетскизы, нош нунал пумын калык ӧскалтӥз, мар соос пӧразы.Тунсыко: егитъёс гуртъёстӥ ветлыкузы, пӧраськыкузы, видео лэсьтылӥзы но соку ик вотэсэ куязы. Соосты шедьтыны луоз татысь: vk.com/bygishorkar Кылсярысь, Быгы гуртысь "БыГарда" команда вуиз Карсашуре. Отын соос парсьпель будослэсь пельнянь кутӥзы.Вакчияк вераса, фестиваль резь-куаж азьлань кошке, пилемо-зоро куазь солы уг люкеты. Ӵуказе нунал эшшо но тунсыкогес ортчоз. Куспазы вожвылъяскозы пӧраськисьёс, ортчозы пӧртэм мастер-классъёс но концерт.Нуналлэн радлыкез:Быгы гурт11.00 часын – фин-угор сиён-юонъёслы сӥзем нуналэз сӥё–дано усьтон; 11.30 часын – пӧраськисьёс куспын «Ӵошен ческытгес!» ӵошатскон; 11.30 часын – фин-угор гуртэн, солэн улонэныз тодматскон. Со вакытэ ик киужъёсъя мастер-классъёс ортчозы; 15.00 часын – «Быг-быг» фестивалез сӥё-дано ворсан.Мария Векшина Туспуктэм: vk.com/bygishorkar
Улон-вылон
Виталий Пронин Президент Александр Волков вуылӥз Ижысь 30 номеро лицее. Та школалэн юртэз борды итэт пуктӥське.Куинь этажъем юртын луозы вӧл-вӧл кабинетъёс, бадӟым спортзал. Нялтас вераса, школаын 200 пиналлэсь тросгес дышетскисез ке, соку спортзал но вӧл-вӧл чакламын луэ. Итэтлэн огъя быдӟалаез 288 квадрат метр луоз. Соку лицее ватсаса кутозы 180 пиналэз.Выль объект йылаз-пумаз вуэ ни. Кылемын на дышетсконлы кулэ луись тӥрлык, компьютеръёс вуттыны. Озьы 1-тӥ сентябре татын но корка пырон пусъёзы.Елена Скворцова. Теги: Иж Школа
Иворъёс
Виталий Пронин А. Гаврилов20-тӥ коньывуонэ Ижын ортчиз “Элькуновидение-2018” удмурт кырӟанъя конкурслэн полуфиналэз. Туэ та конкурс сизьыметӥзэ радъяськиз ни. “Аксион” культура юртлэн сцена вылаз 21 кырӟась потӥз. Конкурсэ пыриськисьёслы но учкисьёслы- “висисьёслы” удалтон сӥзизы Правительстволэн тӧроез Ярослав Семёнов, лулчеберетъя министр Владимир Соловьёв, печатья но ивор вӧлмытонъя агентстволэн кивалтӥсез Алексей Воронцов, “Удмурт Кенеш огазеяськонлэн тӧроез, Кун Кенешысь дышетонъя, наукая, лулчеберетъя. Егитъёсын ужан политикая но спортъя ялан ужась комиссилэн тӧроез Татьяна Ишматова, регламентъя но ужез радъянъя комиссилэн тӧроез Елена Дербилова, телекомпанилэн директорез Марина Городилова. -Кырӟан – со калыклэн лулчеберетэз но ваньбурез, таӵе ужрадъёс юртто сое утьыны но вӧлмытыны, - шуиз Ярослав Семёнов. Конкурсэ пыриськыны луонлыкез вань котькуд ёрослэн, но малы ке куд-огез палэнске та ужрадлэсь. Со понна котьку мыло-кыдо пырисько пичипургаос, можгаос, алнашъёс, вавожъёс… Нош Эгра, Глазов, Вотка быдэн 2 кырӟасьсэ конкурсэ поттэ (городлэсь/посёлоклэсь но ёрослэсь). Туэ кырӟасьёс пӧлын адӟиськизы чылкак выль адямиос но, азьвыл пыриськылэмъёс но. Кылсярысь, Воткаысь Лариса Загуляева, Шарканысь Александра Протопопова, Дэбесысь Артемий Гаврилов конкурсэ кыкетӥзэ пырисько ни, асьсэды сцена вылын туж капчиен шӧдо. Со ик юрттӥз, вылды, Артемийлы “Мон – удмурт” кырӟанэныз (кылъёсыз С.Федуловалэн, крезьгурез О.Перевозчиковалэн) эшъёссэ кыдёке азьпалтыны. Тросысьтыз ёросъёсысь дунъясьёс тужгес трос баллзэс солы сётӥзы, озьы Дэбесысь кырӟась туннэ нуналлы 204 баллэн мукетъёссэ азьпалтэ. Со бӧрсьы мынэ Ижкарысь Индустриальной ёросысь Полина Невоструева. Но пусйыны кулэ, та йылпумъян ӧвӧл на. Асьсэлэсь мылкыдзэс вераны кулэ на професионалъёслэсь жюри – соослэн баллъёссы ватсаськозы таосыз борды. Но вормисез быръёнын валтӥсь инты басьто учкисьёслэн куараоссы. Элькунмылэн нуналаз, 4-тӥ ноябре, “Мынам Удмуртие” телеканал пыр возьматэмзы бере котькудӥз быгатэ аслаз синмаськымон кырӟасез понна смс пыр куаразэ сётыны! Культурая министр Владимир соловьев вормисьлэн гуртысьтыз клублы 100 сюрс манет тыр сертификат сӥзиз. Со сяна, кузьымъёсын пусъемын луозы кырӟан гожтӥсьёс но. Конкурсэз ортчыто “Мынам Удмуртие” телекомпания но “Удмурт Кенеш” огазеяськон. Ольга Зорина Фото - Максим Егоров, авторлэсь но редакцилэсь юатэк туспуктэмъёсты асэстыны уг яра. https://drive.google.com/drive/folders/18W0wSytRLooEbUwvbICeNccd5K3GNJwv
Иворъёс
Виталий Пронин Вуоно арысен кунамы кылдоз выль уксё - 200 но 2 000 манет.Россилэн банкезлэн кивалтӥсез Эльвира Набиуллина пусъемъя, выль купюраосты поттыны курыса, вазиськизы кунысьтымы уноез огазеяськонъёс но, огшоры калык но. Уксёез лыдъяны табере каньылгес но ӝоггес луоз.Вуоно арын инфляцилэн быдӟалаез 4-6 процент гинэ луыны кулэ, таӵе дыръя выль купюраослы кулэяськон йылоз, шуиз Э. Набиуллина. Кӧня поттэмын луоз выль уксё - та дырлы шараямын ӧвӧл ай. Соос вӧлмозы, вужмем купюраосты выльёсыныз вошъяса.Елена Никитина Туспуктэм: russinfo.net
Улон-вылон
Виталий Пронин Крымлэн курортъёсъя но туризмъя министрез Елена Юрченко ивортӥз: шормуӵын туэ шутэтскыны быгатоз 4 миллион 300 сюрслэсь трос адями.Со пӧлысь бадӟым люкетэз - со Россиын улӥсьёс, кылемъёсыз - СНГ-е пырись кунъёсысь. Крымлэн кисыяз туристъёс вуттозы 125 миллиард манетлэсь ятыр уксё. Туристъёс пӧлысь ӝыныез Крыме вуозы самолётэн, кылемез Керчь проливетӥ паромен. Е. Юрченко пусъемъя, туэ Крымысь санаторийёсын шутэтскиз ни 142 сюрс адями, та лыдпус, кылем арен ӵошатыса, 60 процентлы тросгес.Елена Никитина Туспуктэм басьтэмын вотэсысь Теги: Крым шутэтскон
Иворъёс
Виталий Пронин Куасэн бызьылон (классика амал) Нылкышноос 18-29 арес - 5 иськем Некрасова Дина (Шаркан) - 16.38 Осипова Анастасия (Можга) - 17.14 Киселева Анна (Якшур-Бӧдья) - 17.15 30-39 арес - 5 иськем Веретенникова Ольга (Ува) - 17.54 Копысова Наталья (Эгра) - 18.13 Кутявина Ольга (Яр) - 18.38 40-49 арес - 3 иськем1.Чуракова Валентина (Эгра) - 10.04 Михайлова Раиса (Вотка) - 10.11 Михайлова Ларина (Якшур-Бӧдья) - 10.33 50 арес но солэсь ятыр - 3 иськем Рудина Юлия (Яр) - 10.44 Чиркова Валентина (Эгра) - 12.05 Бехтерева Алевтина (Дэри) - 12.11 Воргоронъёс18-29 арес - 10 иськем Булдаков Кирилл (Вотка) - 28.40 Сморкалов Николай (Можга) - 28.49 Широбоков Роман (Шаркан) - 28.51 30-39 арес - 10 иськем Ходырев Дмитрий (Якшур-Бӧдья) - 28.43 Мезенцев Александр (Шаркан) - 29.00 Казаков Дмитрий (Эгра) - 29.54 40-49 арес - 5 иськем Корепанов Владимир (Балезино) - 14.54 Байков Александр (Дэри) - 15.10 Григорьев Василий (Дэри) - 15.14 50 арес но солэсь ятыр - 5 иськем Корепанов Николай (Балезино) - 16.05 Зайцев Николай (Вавож) - 16.17 Агафонов Николай (Эгра) - 16.25 Командаен спринт (эркын амал) Нылкышноос Шаркан (Батаногова Ольга, Некрасова Дина) - 12.15 Ува (Веретенникова Ольга, Блинова Мария) - 12.33 Пичи Пурга (Ерохина Наталья, Трошкина Ульяна) - 13.05 Воргоронъёс Пичи Пурга (Никитин Владимир, Баграшов Дмитрий) - 11.38 Шаркан (Кутергин Владислав, Широбоков Роман) - 11.39 Якшур-Бӧдья (Михайлов Никита, Ходырев Дмитрий) - 11.47 Эстафета Нылкышноос (4х3 иськем) Ува (Веретенникова Ольга, Лялина Наталья, Мурашкина Ольга, Блинова Мария) - 39.31 Эгра (Чуракова Валентина, Семакина Людмила, Галичанина Елена, Копысова Наталья) - 40.12 Шаркан (Батаногова Ольга, Турова Светлана, Широбокова Юлия, Некрасова Дина) - 41.16 Воргоронъёс (4х5 иськем) Шаркан (Кутергин Владислав, Батаногов Николай, Мезенцев Александр, Широбоков Роман) - 57.41 Дэри (Байков Александр, Григорьев Василий, Чирков Андрей, Демидов Андрей) - 57.48 Пичи Пурга (Никитин Владимир, Семёнов Николай, Николаев Пётр, Баграшов Дмитрий) - 57.51 Полиатлон (гимнастика, ыбылӥськон, куасэн бызьылон) Нылкышноос (18-39 арес) Кудрявцева Жанна (Ува) Галичанина Елена (Эгра) Крюкова Александра (Дэри) Нылкышноос (40 арес но солэсь ятыр) Маркова Елена (Эгра) Боброва Надежда (Сарапул) Петрова Галина (Пичи Пурга) Воргоронъёс (18-39 арес) Злобин Николай (Юкаменск) Кожевников Сергей (Эгра) Чухланцев Иван (Сарапул) Воргоронъёс (40 арес но солэсь ятыр) Дмитриев Александр (Дэри) Вахрушев Владимир (Дэри) Ефремов Вениамин (Эгра) Семьяос (дартс, комбинированной эстафета, эстафета) Нылпизы - ныл Оксана, Светлана но Александр Филимоновъёс (Пичи Пурга) Анна, Татьяна но Иван Зайцевъёс (Вавож) Яна, Ольга но Алексей Рычковъёс (Шаркан) Нылпизы - пи Владимир, Ольга но Василий Малыхъёс (Дэри) Аслан, Надежда но Алексей Николаевъёс (Грак) Владислав, Галина но Владимир Дунькинъёс (Кез) Кивалтӥсьёс Ыбылӥськон Нылкышноос Чуракова Татьяна (Эгра) - 89 очко Крмакова Светлана (Эгра) - 86 очко Уткина Тамара (Яр) - 82 очко Воргоронъёс Зиятдинов Борис (Дэри) - 92 очко Головин Владимир (Ува) - 89 очко Семёнов Алексей (Алнаш) - 87 очко Дартс Кадров Степан (Алнаш) - 609 очко Сибиряков Иван (Кияса) - 596 очко Щепин Иван (Глазов) - 579 очко Куасэн бызьылон Нылкышноос Логинова Надежда (Пичи Пурга) Корепанова Ольга (Балезино) Долгова Наталья (Грак) Воргоронъёс Зиятдинов Борис (Дэри) Кадров Степан (Алнаш) Осинцев Иван (Дэри) Баскетбол Нылкышноос Пичи Пурга Ува Эгра Воргоронъёс Дэри Ува Сарапул Шахмат Эгра Дэбес Можга Шашки Ува Юкаменск Вавож Хоккей Вотка Дэри Эгра Огъя зачётын I группа Эгра 2. Дэри 3. Ува Пичи Пурга, Можга, Вотка, Сарапул, Балезино, КезII группа Шаркан 2. Якшур-Бӧдья 3. ЯрАлнаш, Кизнер, Вавож, Глазов, КамбаркаIII группа Юкаменск 2. Дэбес 3. КрасногорскСьӧлта, Кияса, Грак, Каракулино, Сюмси Теги: гурттолшудонъёс Гуртшудонъёс
Спорт
Виталий Пронин Ижысь«Зенит» стадионын ортчиз шаерысьтымытылпу кысӥсь доброволецъёслэн ӵошатсконзы.Вожвылъяськон туэ 9-тӥ ползэ ортчиз,отчы 18 команда пыриськиз. Сӧсыр муртлы нырысетӥ юрттэт сётон Стадионогдырлы тылпу кысонъя частьлы пӧрмытскылӥзкадь. Пырон дорын ик техникаен бадӟымадӟытон радъямын вал. Тылпу кысӥсьёслэнтуала техникаенызы тодматскем сяна,котькуд мылкыд карись тылпу кысӥськариськылӥз. Та адӟытон тужгес но тунсыкопотӥз нылпиослы, соос понна тунсыкоконкурсъёс но вожвылъяськонъёс радъямынвал. Ношстадионэ люкаськизы устоосыз пӧлысьустоосыз доброволецъёс. Соослы шуныткылъёс но вормон сӥзизы Россиысь МЧС-лэнУдмурт Республикая Валтӥсь управлениысьтызтылпуэз кысонъя но аварийно-спасательнойужъёсты радъянъя управлениен кивалтӥсьАндрей Перепечай, мугорез кыдатонкультурая, спортъя но егитъёсын ужанполитикая министрлэсь ужзэ быдэсъясьДенис Парахин но мукетъёсыз. Та вакытэшаерамы тылпу кысӥсь доброволецъёслэн187 командазы, 305 дружинаоссы, отын 7 сюрс354 мурт лыдъяське. Туэ ар куспын соос210 пол тылпу кысонэ пыриськизы, ас кожазы30 тылпуэз кортнаны быгатӥзы. Тылпу кысыны даськон Доброволецъёслыбадӟым уж оскемын ке но, ӵошатсконэвуыса, тросэз куалектӥзы. Угось пӧлысьтызыуноез нырысьсэ «боёвка» дӥсязы, тылпукысон машина борды но нырысьсэ кутскылӥзы.Котькуд командаын 5 мурт вал, 2-ез сӧсырмынышедем муртлы нырысетӥ юрттэт сётыныкулэ вал, нош 3-ез - тылпу кысон машинабордысь рукавез кыскыса, нимысьтызчаклам ёмкостез вуэн тырмытыны. Ваньзэсое ӝог но янгышъёстэс быдэстоно вал. Кезёрослэсь данзэ утисьёс пӧлын валСьӧдбамгуртысь Семён Михайлов,Ковальгуртысь Вениамин Никитин ноДороньгуртысь Тимофей Сабуров. Ваньзыог 5 ар пала дружинникъёс луо, гуртхозяйствоазы механизатор, разнорабочийлуыса тыршо. Кыкез тылпу кысонэ нырысьсэпырисько ке - со но ӵошатсконын, ТимофейСемёнович, кӧня ке ар ужатозяз, 3 тылпукысэм ни. Берлоез учыр вылэм 16-тӥ июне.Юрт ӝуаны кутскем вылэм, тылпу кысӥсьёсвуытозь, дружинникъёс горд атасэзпачкатӥллям. Угось дружинникъёссы, пе,гуртазы 3 кузя, мотопомпазэс но доразывошъяса возё. Кез ёросысь доброволецъёс Стадионын ӵошатскон дыръя кезъёслэн командазы одӥгез арлыдоез вал, дыр. Машинаысь рукавез кыскыкузы трос дырзэс ыштӥзы. Ӵошатсконын котькинлэсь сэзь луэмзэс возьматӥзы Кизнер, Можга но Сьӧлта ёросъёсысь дружинникъёслэн командаоссы. Вань вормисьёслы кубокъёс но синпель кузьымъёс сётэмын. Данъян грамотаосын пусъемын на адӟем карымон дружинникъёс: Вотка ёросысь Иван Соломенников, Дэри ёросысь Валерий Мерзляков но Камбарка ёросысь Николай Ехланов. Валентина Емельянова
Югдурез утён
Виталий Пронин Кыӵе интызы ивор вӧлмытон ёзъёслэн удмуртлыкез азинтонын? Кыӵе шуг-секытъёс пумисько та ласянь? Мар бордын ужаны малпало «Удмурт Кенеш» огазеяськонлэн исполкомаз быръем муртъёс? Зинаида Рябинина, «Удмурт дунне» газетлэн валтӥсь редакторез: - Мон тодӥсько, кызьы радъямын анай кылын ивор вӧлмытон мукет улосъёсын, соин ик вераны быгатӥсько: асьмелэн вань ваньмыз - радио-телевидение, пӧртэм арлыдъемъёслы газетъёс-журналъёс, Интернет. Но соин валче иворлы кулэяськисьёс трос ик ӧвӧл. Соин ик ми, иворчиос, анай кылын иворлэсь быронзэ возьматэк, басьтӥськыны кулэ сое выль сямен дасян борды. Печатласькисьёссэ ӟечомытоно пуштроссы ласянь, со дыре ик азинтоно электрон форматэз. Туннэ нуналлы вакытэн огдыре вамышъяло, шуыны луоз, «Мынам Удмуртие» телерадиокомпания но «Удмурт дунне» газет гинэ - соослэн вань Интернетын электрон версизы, социальной вотэсъёсын группаоссы, нуналлы быдэ выльдӥсько иворъёссы. Кинлэн ке сайтэз вань, но тэк улэ, отын ивор уг выльдӥськылы, нош кинлэн ке со та дырозь ӧвӧл на! Озьыен, редакциын ужасьёс уло туннэ нуналэн гинэ.Но анай кылын гинэ ивор вӧлмытон тырмыт ӧвӧл! Озьы асьме понна гинэ ужаськом пӧрме. Со умой - утиськом но азинтӥськом кылмес, калыкмылы луонлык сётӥськом ас кылыныз лыдӟиськыны, нош асьме сярысь мукет калыкъёс но мед тодозы шуыса, инвисъёсты паськытатоно - иворъёсты вӧлмытоно ӟуч кылын но, оло нош англиен но, угось кунгож сьӧрын асьмелэн данак фин-угор ӵыжы-выжыосмы. Иворлэн бурдыз паськыт луыны кулэ.Сергей Касаткин, «Мынам Удмуртие» телерадиокомпаниысь национальной программаос понна кыл кутӥсь:- Удмуртлыкез азинтонын удмурт СМИ-ос валтӥсь инты басьто. Мае, кыӵе кылын соос вӧлмытозы, со ик калык пӧлы пыӵалоз.Жаляса верано, удмурт радиоын, телевидениын ужась журналистъёслы капчи ӧвӧл: удмурт кылэз тодӥсь геройёс уг сюро. Министерствоосын но ведомствоосын анай кылынымы вераськись специалистъёс ӧвӧл, шуыны луоз. Нош вань ке, куддыр йыбыртъяно луэ на: пожалуйста, удмурт кылын вераське...Удмурт кылэз тодэмзы понна специалистъёслы уждунзы борды ватсаса компенсация сётыны чаклало. Малпасько, со урод ӧвӧл. Оло, та вамыш юрттоз анай кылмес дышетыны-тодыны мылкыд карисьёслэсь лыдзэс будэтыны.Татьяна Фёдорова, Эшъяськон юртлэн кивалтӥсезлэн воштӥсез:- «Удмурт Кенеш» ас азяз бадӟымесь ужпумъёс пуктэ, но огезлэн но пайдаез уз луы, малпасько, ивор вӧлмытонъя ёзъёс юрттыны ӧз басьтӥське ке. Угось ивортонъёсты калык пӧлы вӧлмытытэк, ас пуртыяд пӧзем кадь гинэ луоз. «Удмурт Кенешлы» 25 тырмонэн валче пӧртэм ужрадъёс, Удмуртиын сяна, Башкириын, Свердловск улосын но мукет интыосын ортчозы. Оскем потэ, отчы но пыриськозы газетчиос, радиоын, телевидениын ужасьёс. Мар лэсьтӥське удмурт кылэз, культураез утён, удмуртлыкез ӝутон понна - ваньзы тодыны кулэ. Тросгес адямиослэн асьсэды удмурт шуэмзы мед потоз!Лидия Биянова, Дэри ёрос администрациысь СМИ-осын ужанъя валтӥсь специалист:- Будӥсь нылпиослы Удмуртилэн туннэ нуналыз сярысь гинэ вераны кулэ ӧвӧл, мед тодозы соос историзэ но. Валамон, та уж нырысь ик усе дышетон организациос вылэ. Но палэнэ медаз кыле вылэм культурая учреждениос но, кылсярысь, клубъёс, библиотекаос. Шуом, библиотекаосын ик огшоры адӟытонъёсын ӵош ортчытъяны луоно пӧртэм ужрадъёс - соос сӥземын мед луозы элькунмылэн историеныз герӟаськем тодмо лыдпусъёслы, татын улэм но улӥсь тодмо адямиослэн юбилейёссылы.Мон 15 ар палэнын улӥ. Та дыр куспын Удмуртиын тросэз воштӥськыса вуттӥз, кылдӥзы выль нимъёс. Ваньмыныз пыр-поч тодматскыны быгатӥ трос томъем «Феномен Удмуртии» книгалы луыса. Малпасько, таӵе книгаос азьланьын но луыны кулэ - та бордын ужано огъя кужымен. «Удмурт Кенеш» огазеяськонэ зол адямиос люкаськемын - оскисько, ужмылэн емышез одно кисьмалоз.Элина Кумачёва
Иворъёс
Виталий Пронин Хозяйствоосты утёно, соку уж но луоз, гурт но улоз, шуэ Алексей Конорюков.Кун Кенешлэн 6-тӥ созываз КПРФ фракцилэн 5 депутатэз ужа. 4-ез соос партийной списокъя, 1-ез одӥг мандатъем округъя быръемын. Бадӟым саклык висъяло гуртысь улонэз ӝутонлы. Фракцилэн кивалтӥсез Алексей Конорюков пусъемъя, депутатъёслы адямиос пӧртэм юанъёсын вазисько. Огез тужгес висьытӥсез - корка пуктонлы музъем висъян. Кылсярысь, Дэри ёросын трос нылпиё семьяослы, улон интылы кулэяськисьёслы участок ӵемысь висъяло бусые. Отчы ву но, газ но, тыл но кыскемын ӧвӧл. Эшшо ке сюресэз начар. Адямиос берпум уксёенызы пуктӥсько, кытысь соос коньдон шедьтыны кулэ на сюрес лэсьтыны? Соин ик музъем висъян пумысен законэ воштонъёс пыртон бордын ужаськомы, шуиз Алексей Конорюков.Мукет ёросъёсын но югдур пӧртэм ӧвӧл. Татысь улон-вылонэз радъяны хозяйствоос юртто вал ай: сюрес но сузяло, тыл но кыско. Но туннэ хозяйствоослы асьсэлы юрттыны дыр вуэмын.- Верасез вань: хозяйство - со бизнес, ачиз мед азинтӥськоз, - вера Алексей Конорюков. - Фракция таин соглаш ӧвӧл. 2018-тӥ арлы хозяйствоослы бюджетысь висъяны чакламын ог 2,5 миллиард манет. Со пӧлысь гуртоос дорозь али ог 10 процентэз гинэ субсидиос вуттэмын ай. Вавож ёросысь кужмо «Колос» хозяйствоен кивалтӥсен, депутатэн Владимир Красильниковен кенешимы. Солэн гинэ но туннэ уксёез уждун, выт тырыны сяна ӧвӧл. Туннэ хозяйствоослэн субсидиез но басьтэмзы уг луы, кредитэ но пырыны уг быгато. Туэысен быдэсъяськыны кутскиз нимысьтыз постановление: налоговой азьын 1 копейка пунэмед вань ке, субсидия уг сёто ни, мукет льготаос но быро. Али сыӵе чурыт куронъёсты палэнтыны кулэ. Гуртоослы ӝутӥськыны юрттоно.Алексей Конорюков пусъемъя, фракция ваньзэ лэсьтыны тыршоз гурт удысэз ӝутонъя закон кылдытон вылысь. Хозяйствоосты утёно, соку уж но луоз, гурт но улоз, шуэ со.Елена СараматоваТуспуктэм: kprf-udm.ru
Улон-вылон
Виталий Пронин О. Бекмеметьев Та сярысь решение кутӥзы туннэ, 18-тӥ октябре, Город Думаысь депутатъёс азьвыл ялымтэ сессиязы. О. Бекмеметьев понна дур басьтӥз 37 депутат, кыкетӥез кандидат - Виктор Шестаков люказ 1 куара. Таӵе ивор сётэ Иж город администрацилэн пресс-службаез.Городлы тӧро луон понна нюръяськизы 16 кандидат, соос пӧлысь нимысьтыз кылдытэм комиссия 2-сэ бырйиз. Соос туннэ городэз азинтон пумысен малпанъёссэс депутатъёс азьын веразы.Азьвыл Олег Бекмеметьев Глазовлэн Тӧроез вал, Виктор Шестаков – Сарапул ёрослэн администрациенызы кивалтӥсьлэн воштӥсез. Выль тӧро Ижкарез азинтонзэ кутскыны ӧдъя ЖКХ удысын кылдэм югдурез тупатон бордысен, озьы ик бадӟым саклык висъялоз нылпи садъёсы черодъёсты быдтонлы, бюджетэз валаса кутон понна зол сюлмаськоз УД
Иворъёс
Виталий Пронин Кузебай Гердлы сӥзем конференциын пусйизы К. Герд нимо премилэсь лауреатъёссэ. Котькудӥз лауреат удмуртлыкез ӝутон понна лул-сюлэмзэ сётэ. Татьяна Никитична но Василий Ермолаевич тодмо луо уно аръёс ӵоже удмуртлыкез, удмурт культураез ӝутон бордын тыршеменызы. Татьяна Москвина - удмурт калык дӥсьлы сӥзем «Дэрем» студилэн кивалтӥсез, шаерысьтымы тодмо реставратор но Василий Москвин - «Удмурт Кенеш» огазеяськонлэн Пичи Пурга ёросысь ёзэзлэн кивалтӥсез, Пичи Пурга ёросысь Депутатъёслэн Кенешсылэн тӧроез.Татьяна Никитична но Василий Ермолаевич тодмо луо уно аръёс ӵоже удмуртлыкез, удмурт культураез ӝутон бордын тыршеменызы. Одӥгез тужгес синмаськымон, йӧно удмурт семья.Татьяна Никитична вордӥськемын Пичи Пурга ёросысь Гожня гуртын. Дышетскемын Удмурт кун университетысь художественно-графической факультетын. 35 ар ӵоже ужа Удмурт Элькунысь суредан искусствоосъя музейын, фондъёссэ узырмытон, утён сярысь сюлмаське. Ӵемысь экспедициосын поталля удмуртъёслэн улон-вылон интыосазы, пӧртэм пумо удмурт басмаосты (бӧзъёсты) бичан, соосты утён сярысь сюлмаське, куиське, пужыятске, ас киосыныз пӧртэм арбериос лэсьтэ. Вань та быгатонъёсыз вылэ пыкиськыса ик, реставраторе дышетсконо кариськиз на. Стажировказэ ортчиз Москваын, наукая но реставрацияя И. Грабарь академик нимо центрын. Озьы туннэ нуналлы республикаямы черк, граждан но крестьян дӥсез, изьыосты, пужыосты, выж лёгетъёсты выльдонъя, Татьяна Москвина кадь мукетыз специалист ӧвӧл ни. Реставратор луыса со 25 арлэсь кема тырше ни.Удмурт калыкмылэн вашкала дӥсезлы синмаськыса, Татьяна Никитична ачиз но басьтӥське дэрем коллекциос вурон борды. Аслэсьтыз тодон-валанзэ усьтэ егитъёслы но, пӧртэм мастер-классъёс радъялля, семинаръёс ортчытъя. Коллекциоссэ адӟыны луэ республикаямы ортчылӥсь пӧртэм возьматонъёсын, конференциосын, семинаръёсын. Дэремъёссэ басьтӥзы ни Венгриысь, Финляндиысь, Германиысь, Швейцариысь, Франциысь, США-ысь коллекционеръёс.Татьяна Никитичналэн кузпалыз Василий Ермолаевич - выжыезъя Пичи Пурга ёросысь Баграш-Бигра гуртысь. Дышетскиз Ижысь механикая институтын, радиоинженер луиз. Пургалан пӧртэм кивалтон ёзъёсын тыршемын. Депутатъёслэн ёрос Кенешенызы кивалтон вакытаз ёросысь ваньмаз 70 гуртъёсын кылдытэмын вал аскивалтонъя рос-прос ужась ёзъёс. Та ужез Удмуртиысь Вылӥ Кенеш умоен лыдъя, интыысь аскивалтонъя законэз дасяку, лыдэ басьтэ.10 ар ӵоже Василий Ермолаевич кивалтэ ёросысь электросвязен. 1990-тӥ арын УАССР-ысь Вылӥ Кенешлэн депутатэз луэ, культурая но дышетонъя комиссилэн ужаз пыриське. Та вакытэ ик Ижысь «Удмурт клубен» кусып тупатэ, удмуртъёслэсь нырысетӥ ӧтчамзэс дасянэ итӥське. Мыло-кыдо пыриське съездлэсь документъёссэ, удмурт огазеяськонлэсь уставзэ дасянэ. Бӧрысь съездъёслэн делегатсы вал, 4 пол - мандатъя комиссилэн тӧроез.Василий Ермолаевич 25 ар пала ни пыриське «Удмурт Кенеш» огазеяськонлэн ужаз, 5 ар ӵоже правленилэн тӧроез луэ, пӧртэм фестивальёсты радъян сярысь сюлмаське. Кылсярысь, туж тунсыко ортче нылпиослэн «Ми удмуртъёс - милям ваньмыз рос-прос!» фестивальзы.2010-тӥ арын Татьяна но Василий Москвинъёс кылдыто калык дӥсья студия. 5 ар ӵоже гинэ та студия 5 сюрслэсь трос костюмъёс, пӧртэм дӥсьёс вуриз. Та синмаськымон семья 3 пинал будэтӥз. Нылпиоссы вылӥ тодон-валан басьтӥзы, асьсэ удысъёссыя вормонъёс басьтыса тыршо. Вячеслав Кудрявцев - композитор, Можга ёросысь удмурт эстрадая «Марӟан» коллективез кылдытӥсь, солэн хормейстерез. Вячеслав Кудрявцев - композитор, Можга ёросысь удмурт эстрадая «Марӟан» коллективез кылдытӥсь, солэн хормейстерез.Вячеслав Николаевич пичиысен ик яратӥз вордӥськем шаерез сярысь кырӟанъёс кылзыны. Йылпумъяз ляб адӟисьёслэсь Сарапулысь нимысьтыз школазэс. 1970-тӥ арысен улыны выжиз Можга городэ, ужаз Россиысь синтэмъёслэн обществозылэн предприятияз. Огвакытэ ик городысь вокально-инструментальной ансамбльлэн солистэз вал, бӧрысь «Дубитель» культура юртын - аккомпаниатор, «Эктон гур» ансамбльын кырӟаз но гитараен шудӥз, эшшо кӧня ке ансамбльёсын баянэн шудӥз. Нош 1982-тӥ арын кылдытӥз аслэсьтыз «Нюанс» ансамбльзэ. Трос аръёс ӵоже Можга городын та ансамбль тужгес устоеныз лыдъяськиз.Вячеслав Николаевич - самодеятельной композитор, солэн 100 пала кырӟанъёсыз, куинь дискез. Уноез кырӟанъёсыз сӥземын вордӥськем шаерезлы, анай кыллы, сям-йылолъёслы, культуралы. Троссэ кырӟанъёссэ быдэстэ удмурт эстрадая «Марӟан» ансамбль. Та ансамблез но композитор ачиз кылдытӥз.Вячеслав Кудрявцев - Удмурт Элькунысь культура удысысь дано ужась. Та дуннеез вань адямиос сямен синмыныз адӟыны уг быгаты ке но, уг ӝожомы. «Мон дуннеез сюлмыным адӟисько», - шуэ крезьгурчи. Арво Валтон вордӥськемын 1935-тӥ арын. Дышетскемезъя - гурезь инженер. Но егит дырысеныз веросъёс, кылбуръёс, романъёс, сценарийёс гожъяны кутске. Арво Валтон - Эстониысь писатель, Фин-угор писательёслэн калыккуспо ассоциацизылэн азьвыл кивалтӥсез.Арво Валтон вордӥськемын 1935-тӥ арын. Дышетскемезъя - гурезь инженер. Но егит дырысеныз веросъёс, кылбуръёс, романъёс, сценарийёс гожъяны кутске. Трос лэсьтэ фин-угор литератураез эстон кылэ берыктон понна. Солэн сюлмаськемезъя фин-угор литературая антологиос но книгаос сузен-сузен потазы. Озьы «Фин-угор поэзилэн классикаез» сериын туннэ нуналлы потэмын 4 антология. Отын возьматэмын удмурт кылбурчиослэн творчествозы но: Г. Верещагин, М. Ильин, К. Герд, А. Оки, Н. Байтеряков, А. Белоногов, В. Романов, Ф. Васильев.2-тӥ сузьет (серия) сӥземын фин-угор нылкышно поэзилы. Та сузьетысь одӥгез книга сӥземын А. Кузнецова, Л. Кутянова, Т. Чернова но Г. Романова кылбурчиосмылы. Нош 3-тӥ сузьет фин-угор литератураысь тужгес яркыт кылбурчиос сярысь. Татысь адӟыны луэ К. Гердлэсь, А. Окилэсь, Ф. Васильевлэсь, Омель Ладилэсь, П. Захаровлэсь, В. Шибановлэсь, С. Матвеевлэсь, В. Ар-Сергилэсь, Р. Минлэсь кылбуръёссэс. Тунсыко луэ 4-тӥ сузьет. Таяз - егит фин-угор поэтъёс: Муш Нади, Л. Орехова, А. Очей, Л. Марданова, З. Рябинина, Л. Бадретдинова но Е. Макарова. Нош удмурт прозая антологие пыртэмын 34 удмурт авторлэн 36 произведениез!Малы Арво сокем сюлмаське удмурт литература сярысь?«Удмурт литератураын вань сыӵеез, мар ӧвӧл дуннеысь нокыӵе литератураосын. Со туж аспӧртэмлыко, турлы-турлы… Европае удмурт литература вае чылкытлыкез, со улыны кужым сётэ…» - шуэ ачиз Арво Валтон.Елена ВАСИЛЬЕВА Туспуктӥз А. Горбунов Теги: КГерднимопремия
Улон-вылон
Виталий Пронин Ортчим шаермытӥ. Мар луиз кылем арня куспын ёросъёсын? Алнаш Кизилилэсь пӧртэм ӧвӧл Культура удысын ужасьёслэн нуналзылы сӥзьыса, ёросысь культура юртын нырысьсэ ортчиз маскаръяськон ӝыт.Отын чузъяськизы такмакъёс, кырӟанъёс, эктонъёс. Соосты быдэстыны сцена вылэ «улэпкын» потазы Россиысь тодмо кизилиос - Алла Пугачёва, Жанна Агузарова, Лолита но трос мукетъёс. Учкисьёс соосын ӵош ӝытбыт яратоно кырӟанъёссэс кырӟазы, мылкыдзэс ӝутӥзы. Кытӥяз кӧтсэс кутыса серекъязы, сокем усто соосты возьматыны быгатӥзы алнаш нылъёс но пиос.Иж Юрттоз портал Ижысь ужбергатонэн вырыны мылкыд карисьёслы Интернетын «Бизнес-навигатор МСП» портал усьтӥськиз.Табере документъёсты лэсьтыны луоз, дорысь потатэк - кулэ Интернет гинэ. Та вакытлы портал Россиысь 76 бадӟым городъёсын ужзэ мытӥз ини.- «Бизнес-навигатор МСП»-е пырыса, нырысь ик пусйиськоно, - валэктӥз экономикая министр Михаил Зайцев. - Соку гинэ отысь кулэ иворез дунтэк шедьтыны луоз. Кылсярысь, кызьы бизнес-план гожтоно, кыӵе льготаос чакламын егит ужбергатӥсьёслы, кытысь музъем, вуз карыны инты дунтэмен басьтоно но трос мукет. Азьланяз Глазов, Вотка, Сарапул городъёсын но порталэз усьтыны чакламын.Красногорск «Курыт!» кесяськизы 23-тӥ южтолэзе Васильевской черкогуртысь Людмила но Борис Феофилактов кузпалъёс 55 ар ӵош улэмзэс пусйизы.Соосты ӟечкыланы вуылӥзы Васильевской муниципал кылдытэтлэн йырыз Генриетта Прокошева но ёросысь арлыдоосын кивалтӥсь Галина Гончарова. Шулдыресь кырӟанъёсын но такмакъёсын кузпалъёслэсь мылкыдзэс ӝутӥзы гуртысь арлыдоослэн «Ветеран» коллективзы но культура юртысь «Селянка» ансамбль. «Егит кузпалъёслы» та нуналэ «курыт!» шуыса трос пол кесяськизы, егит дырзэс тодазы вайытӥзы.Пичи Пурга Гаражын - кысык Лымы шунамлэсь азьло бусыосазы уногес кыед поттыны тыршо ёросысь хозяйствоос.Гурт удысъя управлениысь агроном Дмитрий Александров верамъя, туэ 30 сюрс 324 тонна кыед ворттэмын ни. Тазьы берло аръёссэ гинэ ужало, но пайдаез шӧдскымон, шуо. Со сяна, хозяйствоос али минерал удобрениос басьяло. Котькуд гектаре 11 килограмм понымон вань ни.Кысык югдур гаражъёсын - тани-тани техосмотр кутскоз. Техника лымы улысь поттэмын, 90 процентэз комбайн-тракторъёс туннэ ик бусы ужъёслы дась. Ёросын кизёно 43 сюрс 104 гектар. Азьвыл аналтэм 43 гектарез но выльысь гырыны медо - таиз усёз «Восток-Агро» хозяйство вылэ.Каракулино Калыкез огазеяз Ныргында гуртысь «Мудрость» клубе ветлӥсь нылкышноос ӟуч кылбурчиез Белла Ахмадуллинаез буре ваён ӝыт ортчытӥзы.Апреле кылбурчилы 80 арес тырмысал. Библиотекарьёс солэн кылбур бичетъёсыныз адӟытон дасяллям, улэм-вылэмез но творчествоез сярысь туж узыр материал люкаллям, ӝытэ лыктэмъёс ымзэс усьтыса ик со сярысь кылзӥзы. Кылбуръёс сяна, ӝытбыт чузъяськизы Белла Ахмадуллиналэн кылъёсызъя гожтэм кырӟанъёс.Ӟуч кылбурчи та нуналэ огазе кариз ӟучъёсты но, удмуртъёсты но, бигеръёсты но, башкиръёсты но. Пумиськон туж шуныт ортчиз.Вотка Нылъёсты вузаллям Бахрейнэ Вотка палъёсысь 4 кышномурт вылэ уголовной уж ӝутэмын. Соос егит нылъёсын лушкем вуз карыны кутскиллям.Пенсионерка, солэн нылыз, нылкышно фермер но солэн нылыз кырсь уж борды 2014-тӥ арын басьтӥськиллям. Полицейскойёс соосты кырмизы кылем арын ноябрь толэзе. 2 ар куспын кышномуртъёс Вотка городысь, Дэри ёросысь 19-30 аресъем 7 адямилэсь улонзэ таркаса вуттӥллям. Бадӟым уждун сӥзьыса, нылъёсты Бахрейн кунэ келяллям. Отын соосты мугорзэс вузаны косӥллям. Та сярысь, оло, туннэ номыр тодмо ӧй луысал. Нылъёслы берытскыны юрттэм кунмылэн Бахрейнысь посольствоез.Глазов Донды бордаз кыскоз 2018-тӥ арын Адам гуртэ чакламын туризмъя «ДондыДор» центр усьтыны.Та бордын каль ужаськом ни, шуо Глазовысь культурая но туризмъя центрын ужасьёс. Со быдэсак сӥземын луоз Донды батырлэн улон вакытэзлы.«ДондыДор» центре Россилэн пӧртэм сэрегъёсаз улӥсьёс вуылозы, вашкала но туала уйпал удмуртъёслэн улон-вылонэнызы тодматскозы. Та бадӟым уж борды гижысь-пиньысь кутскизы ини ёрос библиотекаын ужасьёс но, соос, вашкала удмуртъёслэн улэм-вылэмзы сярысь книгаосысь бугыръяськыса, трос выльзэ но тунсыкозэ шедьтӥзы - книгаосын нимысьтыз возьматон радъязы.Кез Вожвылъяськизы визьнодасьёс Кез ёросысь дышетӥсьёс но нылпи садъёсысь воспитательёс пӧлын вожвылъяськон ортчиз.Отчы пыриськизы 15 дышетӥсьёс но воспитательёс. Аслэсьтыз котыр ласянь яркыт, чырткем но визьмо луэмзэ возьматӥз Кезысь 2 номеро школаысь покчи классъёсты дышетӥсь И. Докучаева. Кыкетӥ интыез басьтыны шуд усиз Александрово шор ёзо школаысь О. Дерендяевалы. Нылпиосты дышетон удысын ӟеч тодон-валанзэс возьматӥзы Кезысь «Семицветик» садысь Т. Будина, «Теремок» нылпи садысь воспитатель М. Селивёрстова, 1 номеро школаысь дышетӥсьёс О. Максимова но С. Артемьева.Сарапул Ульчаысь кырмизы Сарапулысь полициын ужасьёс наркотикъёсты вӧлмытӥсь 28 аресъем нылкышноез кырмизы.Со талэсь азьвыл йыртэмамез понна суд улэ шедьылэмын ни вылэм. Нылкышнолэсь «вуззэ» шедьтӥзы ульчаысь - Сигаево черкогуртын сылӥсь машинаысь.Наркотикъёсты вузан ужен выре вылэм нылкышнолэн уртче улӥсь эшез но - Сарапул карысь 37 аресъем воргорон. Со но лушкаськемез но наркотик вузамез понна суд улэ шедьылэмын.Кырсь ужен вырисьёс вылэ уголовной уж ӝутэмын. Воргорон дорысьтыз потаны лэземын ӧвӧл, нош нылкышно пытсэт сьӧры пуктэмын.Дэри 250 нылпи дзюдоен эшъяськоз Та нуналъёсы Дэри черкогуртысь дзюдоен эшъяськисьёслы спортивной центр усьтӥськиз. ое пуктӥзы Дэри ёрос администрация но Удмурт Республикаысь Дзюдоя федерация кичӧлтэм улсын.Выль, югыт, шуныт но бадӟым зал чакламын 4-ысен 17 аресозь 250 нылпилы.- Пиналъёсмы таза будозы, ульчаетӥ, юнме дырзэс быдтыса, уз ветлэ, - шуо анай-атайёс. - Нылпиосмылы саклык висъяло шуыса, тау кариськом ёросысь но республикаысь кивалтӥсьёслы.Кияса Толэз келязы 25-тӥ южтолэзе Кияса ёросын, тӧло-жобо но кезьыт куазь шоры учкытэк, ёрослэн йырызлэн кузьымез понна куасэн бызьылонъёс ортчизы.Ужрадэ уно калык пыриськиз - нылпи садэ ветлӥсь тэшкылиос, школаын дышетскись пиналъёс, егитъёс но арлыдоос.Куасэн бызьылӥсьёс понна ульчаын кык пуртыын сӥльын ӝук пӧзьтӥзы но чай пӧсятӥзы, нылпиослы ческыт сиёнъёс сётъязы. Ужрадын пиналъёслы мӧзмыны дыр ӧй вал, соос понна нимысьтыз дасямын вал шудон площадкаос.Юкаменск Йӧ вылын пӧсь луэ Юкаменскысь тымет вылын арлы быдэ «Чорыгась пенсионер» ӵошатскон радъяськылэ.Ужрадэ пырисько ёросысь котькуд муниципал кылдытэтысь чорыганы яратӥсь воргоронъёс но нылкышноос. Соос понна висьыны лыкто гуртооссы. Вожвылъяськон пӧсь но туж тунсыко ортче 3 номинациен: кин нырысь чорыг кутоз, кин котькинлэсь бадӟым чорыг кутоз но кин трос чорыг кутоз. Ваньзы ик вормисьёс «Огъя Россия» партилэсь синпель кузьымъёс басьтӥзы. Теги: ёросъёс
Улон-вылон
Виталий Пронин 6-тӥ но 7-тӥ толсуре 18 час 30 минутэн Удмурт театрын премьера! Режиссёр В.Сафонов учкись азе поттоз егит драматурглэсь П.Зоринлэсь (Глеб Павлоидлэсь) «Художник и Надежда» пьессазэ. Спектакль мыноз ӟуч кылын.Вакчияк пьеса сярысь. Маевка гурт ву улэ кошке. Улӥсьёсты мукет интые выжыны дасяло. Но кызьы кельтод вордӥськем палъёстэ, атай юртэз? Гуртоос та иворез пӧртэм пумитало, кин ке соглаш кошкыны, кин ке дась ӧвӧл на. Анай-атайёс но нылпиос вискын споръяськонъёс, улон шоры пӧртэм сямен учкемзы конфликтэз эшшо но лэчытгес каро, ужпумез муромыто. Быгатоз-а гурт калык ог-огзэ валаны? Кылемын на-а туала улонын яратон но чидан?Спектакль аспӧртэмлыко возьматоз туала улонлэсь шуг-секытъёссэ, адямилэсь кышканъёссэ, малпанъёссэ но осконъёссэ.Артистъёс возьмало учкисьёсты.Анжелика Петрова
Иворъёс
Виталий Пронин Нырысь ик соосты данъязы элькун Тӧролэн резиденцияз. «Дышетон» нацпректлэн, шаерысьтымы дышетӥсьёслэн но воспитательёслэн конкурсъёсазы вормисе потэм 113 муртэ ӟечкылаз Правительстволэн Тӧроез Ярослав Семёнов. Пусйыны кулэ, данъям дышетӥсьёс пӧлы шедемын удмурт кылъя но литературая 6 визьнодасьёс: Дэри ёросысь Юськи школаысь Пётр Давыдов, Шаркан ёросысь Ляльшур школаысь Светлана Малинина, Алнаш ёросысь Азамат школаысь Ольга Рябина, Якшур-Бӧдья ёросысь Мукши школаысь Алевтина Тарасова, Пичи Пурга черкогуртысь 1 номеро школаысь Нина Верещагина но Сьӧлта ёросысь Выль Мӧнья школаысь Светлана Хлебова. Мукши школаысь Алевтина Тарасова но Валентина Абросимова.Дышетӥсьёсты Операя но балетъя кун театрын данъязы на, сӥлы карон нимъёсын пусйизы но шулдыр концерт возьматӥзы. Валентина Емельянова
Улон-вылон
Виталий Пронин МВД-ысь миграция ужпумъёсъя управленилэн кивалтӥсез Константин Дубровин верамъя, элькунамы улон вылысь кунгож сьӧрысь лыктыны мылкыд карисьёс ӧжыт ӧвӧл.\Улонэ пыӵа кунгож сьӧрысь Россие выжыны мылкыд карисьёслы юрттэт сётонъя программа. Чакламын со 2015-тӥ-2017-тӥ аръёслы. Кунысьтымы кӧня ке улосъёсын ӵош отчы пыриське Удмуртия но. Солы луыса 3 ар ӵоже элькунамы 361 мурт выжыны кулэ.- Но мылкыд карисьёс талэсь тросгес, - пусйиз Константин Дубровин. - Туннэ нуналлы 541 муртлэн куриськонэз вуэмын. Куриськисьёс пӧлысь ог 80 процентэз - СНГ-е пырись кунъёсысь: 436 куриськон - Украинаысь, 35 - Казахстанысь, 27 - Узбекистанысь, 9 - Таджикистанысь, кык-куинен вань на Азербайджанысь, Белоруссиысь, Армениысь, Туркменистанысь.Зэм, вань мылкыд карисьёсты дорамы одӥгтэмак уг басьто. Программаын пусъемын куд-ог куронъёс, кылсярысь, переселенец пенсие потымтэ луыны кулэ, кема дыр ӵоже ужатэк пукемын медаз луы.- Туж умой, дорамы куриськисьёслэн вылӥ дышетскемзы вань ке, - ватсаз миграция ёзэн кивалтӥсь. - Озьы, кылсярысь, дорамы улыны выжизы ни техника наукаосъя кандидат, 60 научной ужъёслэн авторзы, озьы ик экономика наукаосъя кандидат. Али кыксы но ужало элькунысьтымы вылӥ дышетскон заведениосын. Со сяна, лыктэмъёс пӧлын вань дышетӥсьёс, эмъясьёс. Ог 50 процентэзлэн дышетскемзы вылӥ. 44 процентэз шор тодон-валанэн профессиослы дышетскемын. Лыктэм 24 студент пӧлысь 19-эз дышетске вузын. Ятырез городэ кылё, но гуртэз бырйисьёсыз но вань. Таосыз интыясько скал кыскисе, трактористэ.Та программаез улонэ пыӵатонлы элькун бюджетын 3 арлы 1 миллион манет учкемын. Та коньдонысь одӥг пол быдэн 20 сюрс манетэн переселенецъёслы но быдэн 10 сюрс манетэн соослэн кузпалъёссылы, нылпиоссылы тыриське. Озьы ик кун юрттӥське котырзэс шаерамы вайыны. Вакчи дыр куспын соос Россилэсь гражданствозэ басьто. Кунысьтымы демография югдурез тупатыны юртто, ужась киос луо.Элина Кумачёва Туспуктӥз А. Горбунов
Иворъёс
Виталий Пронин Шаерысьтымы котькуд куинетӥез пазьгиськон-шуккиськон учыр луэ урод сюресъёс сэрен. Та лыдпусэз шараяз югдурез утёнъя министрлэн воштӥсез Александр Щур.Зэмен но, республикаысьтымы транспортъя но сюрес хозяйствоя министрлэн Олег Гаринлэн ушъяськымонэз трос ик ӧвӧл. Удмуртилэн «вирсэръёсыз» 6 сюрс 17 иськем пала кыстӥсько. Со пӧлысь 94 процентэз тыро-пыдо тупатъямын ӧвӧл.- Вань сыӵе куронъёс: сюресэз котькуд 12 арлы умой-умой выльдоно, котькуд 4 арлы вылтӥз волятоно, - шуиз Олег Владимирович.Вань та куронъёсты чаклано ке, асьме республикалы ог 25 ар кулэ луоз на, сюресъёсынымы ушъяськыны мед быгатом шуыса.Но сокем лулӟылоно ӧвӧл, пе. Угось мар но со лэсьтӥське ик. Шуом, кылем арын 62 иськеме асфальт кисьтэмын вал, туэлы 98 иськемез шобыртыны чакламын. Со сяна, 980 иськем вылтӥ ворттыло школа автобусъёс. Нош таӵе сюресъёслы нимысьтыз куронъёс пуктэмын - соосты возён понна республикаямы Россилэн кисыысьтыз арлы быдэ 55 миллион манет вуэ.Югдур ӟеч пала воштӥськоз шуыса, оскон пыӵатэ Сюресъёсъя фонд. Отысь коньдон сюрес тупатъянлы трос ик уг кошкы ке но, тырмыт висъяське соосты толалтэзэ сузянлы, сылал пазянлы, пусъёс пуктылонлы.Элина Васильева. Теги: ОлегГарин
Югдурез утён
Виталий Пронин Та дыр куспын шоркарысь 100-лэсь уно дугдылонни но 632 пыдын ветлон сюрес лымылэсь мозмытэмын. Машинаос ужазы Выль ар праздникъёс ӵоже. Иж город администрацилэн пресс-службаез ивортэмъя, туэ 8 нунал ӵоже городысь сюрес хозяйствоя службаын но ЖКХ-ын ужасьёс уй но нунал нюръяськизы лымыен но йӧэн. Бадӟым машинаос 815 пол рейсэ потазы, сюресъёсы 3 сюрс 442 тонна сылал но луо пазязы. Та дыр куспын шоркарысь 100-лэсь уно дугдылонни но 632 пыдын ветлон сюрес лымылэсь мозмытэмын. Котькуд нунал сямен 90 пала техника 20 урамез сузялляз, 30-лэсь уно нылпи садъёсы но школаосы сюресъёсты усьяз. Теги: Ижкар
Улон-вылон
Виталий Пронин Туж вӧлмемын мурт ваньбурез лушкан, тужгес трос талало лэсьтӥськон арбериосты.Лушкаськон учыръёс городъёс котырын тросгес луо. Юрт пуктӥсьёслэсь талало лэсьтӥськон тӥрлыксэс, стройматериалъёссэс.Юрт пуктыны малпады ке, нырысь ик тодматске бускельёсыныды, телефонъёссэс тодэ. Тодмотэм машинаослэсь номерзэс мед гожтозы.Ёрос центръёсын улӥсьёс но шуге-леке ӵем вуо. Угось соослы пуктӥськыны музъем ӵем дыръя висъяло гурт пумысь кыр интыосы. Таяз учыре но вуоно бускельёсын тодматсконо, ӝытъёсы дежурство радъяно. Эн вунэтэ медъяса ужасьёстэс чакланы. Соос но мурт ваньбурлы синмасько. Кизнерын учыр вылэм: нуназе, пе, одӥгаз коркан ужало, нош ӝытъёсы артысь пуктӥськись юртъёсы лушкаськыны ветло. Мултэс чакласькем нокинлы люкетымтэ на.Валентина Емельянова Туспуктэмез Александр Горбуновлэн Теги: лушкаськон югдур
Улон-вылон
Виталий Пронин Мынам ГТО-лэн зарни значокез вань. Вузэ дышетскыны пырыку, ватсаса кӧня балл басьтыны луоз со понна?Иван Кузнецов, Дэри ёрос.УдГУ-ын таӵе значок понна шорлыдын 1-5 балл басьтыны луэ. Кылсярысь, университетысь Математикая, информационной технологиосъя но физикая институт 5 балл сётэ. Нош Физкультурая институт та значокез лыдэ уг басьты. Мукетъёсыз 1 баллэсь трос уг сёто.ИжГСХА-ын озьы ик 5 балл ватсалозы, нош ИжГТУ-ын та значок понна 10 балл будэтозы. ИГМА-ын ГТО-лэн зарни значокез понна 1 балл гинэ ватсалозы.
Спорт
Виталий Пронин Пичи Пурга районын пыӵа «Анайлы юрттом анай луыны» проект. Та ужез быдэстыны ёрос администрация 1 миллион 36 сюрс манет грант утӥз Секыт учыре шедем нылпиослы юрттонъя фондысь. Пичи Пурга ёросысь «Анайлы юрттом анай луыны» проектлэн огез авторез Ю. Маркова. Фото: Максим Егоров— Проект гожъян ужен выреммы ӧй на вал. Ар талэсь азьло таӵе фонд сярысь тодӥмы. Дыр туж ӧжыт кылемын ни вал. Соин проект гожтӥмы 2 ӝыт куспын, — вера проектлэн огез авторез, ёрос администрациысь семья ужпумъёсъя, демографияя но нылпиослэсь правооссэс утёнъя отделлэн кивалтӥсезлэн воштӥсез Юлия Маркова. Та отделын ужасьёс районысь семьяосты син азязы возё бере, тодо: уката бадӟым саклык висъяны кулэ секыт югдуре шедемъёслы. Кинъёс пыро соос пӧлы? Ӵемысь со 2-3 пиналъёссэ огназ будэтӥсь, картэныз люкиськем, дырын-дырын чарка пыдсы учкылӥсь анай. Озьы администрациысь Дышетонъя управленилэн кивалтӥсезлэн воштӥсез Зоя Чернышева но семья ужпумъёсъя, демографияя но нылпиослэсь правооссэс утёнъя отделлэн кивалтӥсезлэн воштӥсез Юлия Маркова ужпум пуктӥзы: районын кылдытоно рос-прос служба, отчы пырись специалистъёс кышномуртлы котыр ласянь мед юрттозы шонер сюрес вылэ султыны. Семья ужпумъёсъя отделын ужасьёс чаклазы, кӧня кышномуртлы та проект юрттыны быгатысал. Озьы 11 анай син шоразы йӧтӥз. Соослэн семьяосазы оглом 27 нылпи будэ. Чаклазы, кыӵе гурт поселениосын уло таӵе анайёс. Озьы секыт югдуре шедем семьяос тросгес шараяськизы Иваново-Самарск, Яган-Докья гуртъёсын, Пугачёво посёлокын но Пичи Пурга черкогуртын. Шуге-леке вуэм семьяосысь анайёслэн тужгес бадӟым шексы — юон. Та висёнэнызы сэрен соос аналтыло нылпиоссэс. Но эмъясько ке, ужаны пото ке, огдырлы нош ик улонзы радъяське. Та кышномуртъёслэн анай луон правозы таламын ӧвӧл, озьы ке но югдур туж лэчыт. Семьяез одно ик утёно. Нош семья ужпумъёсъя отделын ӧвӧл нимысьтыз психолог но, специалистъёслэн но тодон-валанзы уг тырмы. — Районъёсын таӵе югдуре шедем семьяосын ужан оскемын калыклы улон-вылонын юрттонъя (КЦСОН) служба вылэ. Но татын но уг тырмо психологъёс. Соин проектлэн нырысетӥ ужпумез: ӟеч специалистъёсты дасян. Милям командаямы 7 мурт кулэ. Но проект чотын дышетыны кутским 20 муртэ. Малы ке шуоно пандемиен валче тодон-валан басьтонмы дистанционной амалэн радъяське, сюрес вылэ быдтыны чаклам уксё шыръяське. Туж тунсыко та дышетсконмы. Ми татын теориез но практикаез ортчиськом, дорысь уж лэсьтӥськом, ужын тупаллясь учыръёсты эскериськом. Семьяосын ужась специалистъёслэн ӵемысь уг тырмы тодон-валанзы, кызьы юись анайёсын вераськонэз радъяно. Кызьы пыроно та семьяе, кыӵе юан бордысен кенешонэз мытоно, кызьы нылпиосыз сярысь юалляськоно, — пусъе Юлия Маркова. Таӵе дышетсконлэн нырысетӥ емышъёсыз вань ни. Проектэ пырыны мылкыдзэ вераз ни кӧня ке анай. Соос пӧлысь 3-ез юонлэсь эмъямын. Проект чотын ик анайёс быгато выль профессия басьтыны. Соос вуриськисьлы, парикмахерлы но маникюр лэсьтӥсьлы дышетскыны пӧрмытозы. Собере Калыкез улон-вылонын утён политикая но ужъя министерстволэн соцконтрактэзъя быгатозы асьсэлэсь нимаз ужзэс радъяны. Проектлэн мукетыз валтӥсь ужпумез — анайлэсь но нылпилэсь кусыпъёссэс тупатон. Уго юись мумылэн данэз усе, пинал солэсь кылзӥськемысь дугдэ. Куддыръя таӵе семьяосысь пиналъёс гылыт сюрес вылэ султо. Ӵемысь татын юрттыны быгатэ психотерапевт гинэ. Районын таӵе специалистсы ӧвӧл, соин нош ик палэнысь муртэ ӧтёно луоз. Психотерапевт анайёсын но нылпиосын тренингъёс ортчытъяны, сюлмысь вераськыны быгатоз. Озьы ик пайда сётоз нодъян (наставничество) амал. Ёросысь кӧня ке кышномуртъёс быгатӥзы асьсэлэсь юон сямзэс вормыны. Соос визь-кенешен юрттозы, асьсэлэсь улон опытсэс вералозы проектэ пыриськись анайёслы. — Проектмы вуоно арын гинэ йылпумъяськоз. Валамон, отчы пырыны быгатозы эшшо кыӵе ке воштӥськонъёс. Туж оскем потэ, таӵе ужмылэн пайдаез луоз шуыса. Проект мыным аслым но выль кужым сётӥз. Семья ужпумъёсъя удысын 12 ар ужасько ни, ваньзэ тодӥсько кадь потылӥз. Нош грант чотын выль луонлыкъёс усьтӥсько, выль мылкыдын уже мынӥсько, — пальпотэ Юлия Маркова. Елена Скворцова
Улон-вылон
Виталий Пронин Тодмо луизы 2022-тӥ арын нырысетӥ паларлы Президентлэсь грантъёссэ висъянъя конкурсын вормисьёс. Соос радын — Йӧскалык прессалэн юртэз! Туспуктӥз Максим Егоров Та рад конкурсэ сётэмын вал быдэс Россиысь 10484 проект. Вормиз 1942-эз. Соос сӥземын спортэз, лулчеберетэз азинтонлы, анай-атайтэк кылем нылпиослы, инвалидъёслы юрттонлы. «Удмурт дунне» газет таӵе конкурсын 2-тӥзэ вормиз ни — 2019-тӥ арын грант утӥм вал «Гурт адями» проектэн, нош таиз проектмы сӥземын спортлы, сое ми улонэ пыӵатом элькунысьтымы Куасэн бызьылонъя федерациен ӵош. Нимаське со «От околицы до Олимпа». Кызьы тодӥськоды, милям вань совето вакытысь туж ӟеч йылолмы — газетлэн кубокез понна куасэн бызьылонъя ӵошатсконъёс. Азьвыл Гурт шудонъёс уг ортчыло вал, ӵапак газетлэн ӵошатсконэз шаерамы бадӟымез но йӧноез лыдъяськиз, милям куас сюресмы вылын олимпийской чемпионъёс будӥзы, шуыны луоз. Берло аръёсы калык нош ик кыстӥське мугорзэ кыдатон борды, гуртоос ӵошатсконъёсмы сярысь ялан юалляськыса уло, но туж тыршиськом ке но, арлы быдэ бадӟым ӵошатскон ортчытыны луонлык уг сюры. Со понна туэ, Президентлэн грантъёсызъя фонд юрттэмен, спортэн эшъяськись эшъёсмес нош ик куас сюрес вылэ ӧтеммы луоз! 13-тӥ южтолэзе (мартэ) Якшур-Бӧдья черкогуртын ортчоз «Удмурт дунне» газетлэн кубокез понна 58-тӥ ӵошатскон. Положенизэ печатлаломы вуоно номеръёсын но соцсетьёсысь группаосамы. Нялтас вераса, туэ, гурт спортсменъёс сяна, та ӵошатсконэ пыриськозы шаерысьтымы журналистъёс но — та сюрес вылын ик ортчоз иворчиослэн спартакиадазылэн нырысетӥ этапез. Озьыен, Йӧскалык прессалэн юртаз ужасьёс, «удмурт дуннеос», ужрадэз ортчытэм сяна, асьсэос но газетсылэн кубоксы понна нюръяськозы! Со сяна, та нуналэ Якшур-Бӧдьялась стадионын ортчоз спортлы сӥзем праздник, отчы пиналъёс но, арлыдоос но пыриськыны быгатозы, школаын дышетскисьёс асьсэды эскерозы спортивной журналистикаын. Ужрадэ вуыны кулэ спортысь зэмос кизилиос. Нош туннэ, проектмес мытыса, ми ялӥськом нылпиос пӧлын спортлы сӥзем усто сочиненилы конкурс! Гожъяське, тӥледыз возьмало ӟеч кузьымъёс но зэмос чемпионъёсын пумиськонъёс! Зинаида РЯБИНИНА, Йӧскалык прессалэн юртэзлэн кивалтӥсез, «От околицы до Олимпа» проектлэн авторез Теги: спортсоулон фондпрезидентскихгрантов
Спорт
Виталий Пронин Кызьы ортчиз Москваын Гербер, мар со сётӥз Удмурт шаерлы - лыдӟыны луоз вуоно номерысь.Москваын Гербер шулдыръяськон ортчиз 2-тӥзэ. Туэ калыкез быгатонлыкъёсыныз, узырлыкеныз город шорысь Эрмитаж садын Удмуртия паймытӥз 10 час ӵоже.Нош асьмелэн зэмзэ ик вань, мае возьматыны, маин ушъяськыны. Ӵошатскыса кадь азинтӥсько культура, промышленность, туризм, гурт удысъёсмы. Соин ик Гербер - шулдыръяськон гинэ ӧвӧл, со кусып тупатон, инвесторъёсты гочатон, туристъёсты кыскон. Культурая но туризмъя министр В. Соловьёв верамъя, кылем арын Москваын Гербер ортчем бере, азьвыл арен ӵошатыса. Удмуртие 50 сюрслы тросгес туристъёс вуылӥзы. Удмуртилэн Тӧроез А. Соловьев но лыдъя: гырон-быдтонлы сӥзем ужрад Москваын азьланяз но ортчылоз. Москваысь Нациосын ужан политикая, улосъёсын кусып возёнъя но туризмъя департаментэн кивалтӥсь В. Черников шуиз: Гербер шедьтӥз дорзэ, Эрмитаж сад ӵапак солы тупа. Али вераськонъёс мыно, Герберез Санкт-Петербургын но 2017-тӥ арын радъян пумысен.Кызьы ортчиз Москваын Гербер, мар со сётӥз Удмурт шаерлы - лыдӟыны луоз вуоно номерысь.Елена Сараматова Теги: Гербер Москва Россиын Удмуртиезазинтон
Улон-вылон
Виталий Пронин Р. Кузнецова удмурт кыллы дышетэ кырӟанъёс пыр.Педагогика наукаосъя кандидат Роза Кузнецова Дышетӥсьёслэсь тодон-валанзэс будэтонъя институтын ужа. Нылпиосты анай кыллы дышетон пумысен пӧртэм амалъёс утча.- Роза Аркадьевна, тӥ вань улондэс дышетонэн герӟады. Кызьы та удысэ вуиды?- Нотаосты валаны, кырӟанлэсь тональностьсэ вошъяны, трос куараен кырӟаны дышетӥзы, Можга педучилищеын дышетскыкум. Со быгатонъёсме азьланьтыны шуд усиз, Удмурт кун университетэ пыреме бере «Чипчирган» ансамбльын кырӟаса. Ансамблен кивалтӥсьмы Р. Анкудинова удмурт калык кырӟанъёсты яратон мылкыд пыӵатӥз.4-тӥ курсын дышетскыкум, аслам вордскем гуртам - Кияса ёросысь Уддядиын (Карамас-Пельга) - практикае ортчиз, отын пиналъёсты хорен кырӟатӥмы. 5-тӥ курсын Татарстанысь Бавлы ёросысь Урсы школаын ансамбль кылдытӥ. Макем ӝог но юн герӟа кырӟан нылпиосты! Университетэз йылпумъяса, Урсы школае ик дышетыны мынӥ. Ансамблен ужме азьланьтӥ.Пиналъёслэсь мӧйыос но адӟем каризы. Соосын но ансамбль кылдытӥмы. Нырысь-валысь туж секыт вал кырӟасьёсты люканы: семьязэс утялтоно, пудо-животсэс сюдоно, кудӥз сцена вылэ потаны керпотылӥз. Но басьтӥськемзы бере клубысь бертыны ӧз ӵыдылэ ни пересьёсы. Бавлы ёросысь смотръёсын ансамбльёсы лауреатъёс луылӥзы.8 ар ортчыса, мон Иже берытски, 10 ар ужай аслам дышетскем факультетам. Со сяна, анай кыллы дышетыны ӧтчазы Ижысь 56 но 19 номеро школаосы, 5 номеро нылпи садэ. Диссертациме городын улӥсь покчиосты удмурт кыллы дышетон ужпумен герӟай бере, пыраклы ужаны кошки нылпи садэ. Пиналъёс туж ярато удмурт сямен кырӟаны, шудыны, эктыны.Ӵем дыръя озьы луэ: кырӟанлэн пуштросэз кельше, кылъёсыз пиналъёсты дышетыны тупало, нош гурзэ уг тодӥськы. Соку, ӝогак баянме кутыса, нотаосъя гурзэ утчасько. Нош удмурт эктон гурез шудыны кутскисько ке, кыӵе шумпотыса экто покчиос удмурт сямен! Туж тау карисько педучилищеын крезьгуро инструментэн шудыны дышетэмзы понна.Удмурт кылэз тодӥсьтэм студентъёсын но ужаны туж юртто кырӟанъёс. Соослэн текстъёссы вылын грамматикаез эскериськом, собере гурзэс дышетӥськом. Грамматика студентъёслэн йыразы кыле, нош кырӟан сюлмазы пыӵа.- Тӥ нылпи садъёсысь кивалтӥсьёс, воспитательёс понна экспериментальной площадкаос кылдытӥды.- Удмурт кылэз каръёсысь но каргуртъёсысь нылпи садъёсы пыӵатон понна сюлмаськонэ вуттӥз экспериментальной площадкаос усьтонэ.2012-тӥ арлэн пумаз Дышетӥсьёслэсь тодон-валанзэс будэтонъя институтын приказ потӥз: Балезиноысь «Сказка», Вавожысь «Журавушка», Ижысь К. Герд нимо гимназиысь, Эграысь 8 номеро нылпи садъёсын, озьы ик Ува ёросысь Узей-Тукляын, Дэри ёросысь Ягулын покчиосты эксперимент амалэн удмурт кыллы дышетозы. 2013-тӥ арлэн кутсконаз ми пыримы «Финляндия-Россия» обществолэн «Покчиосты визьноданын фин-угор кылъёс но культураос» проектаз. Саесъёсмес пужалляса ик, кутскимы вылӥ верам нылпи садъёсын удмурт кыллы дышетыны. Нылпи садъёслэн кивалтӥсьёссы, воспитательёс дышетскизы удмурт кыллы дышетонъя курсъёсам. Табере соос пӧртэм дидактической материалъёс дасяло, тунсыко амалъёсты ужазы куто.Шаерамы семинаръёс радъяськомы. Экспериментэ пырись нылпи сад люка матысь ёросъёсысь садын ужасьёсты. Удмурт кылын пӧртэм ужрадъёс возьматэ. Собере люкаськемъёс адӟемзы но кылэмзы сярысь малпанъёссэс верало.Кылем арын гужем «Леленчи» лагерь-семинар ортчытӥмы. Отчы люкамы экспериментэ пырись садъёсысь быдэн 5 нылпиез но соослэсь анайёссэс. Пиналъёс понна со лагерь вал, нош анайёс понна - семинар.Вуылӥмы коми (Сыктывкаре) но мордва (Саранске) нылпи садъёсы. Учкимы, кызьы соос дышето покчиоссэс анай кылзылы.Кылем арлэн пумаз семинар ортчиз Удмурт шаерын. Люкаськизы быдэс фин-угор дуннеысь адямиос. Москваысь лектор Н. Родина милемыз дышетӥз выль кун стандартъёсъя ужаны, Комиысь но Карелиысь эшъёсмы тодматӥзы ас ужан амалъёсынызы. Удмуртиысь визьнодасьёс нылпи садъёсазы возьматӥзы тунсыко ужаны быгатэмзэс.Кылсярысь, Кузебай Герд нимо гимназиысь визьнодасьёс но покчиос «Шудон корка» амалэн ортчись ужрадэнызы тодматӥзы. Мукет шаеръёсын таӵе амалэз уг куто на. «Шудон корка» нылпи садэз анай-атайёсын но социумен герӟа, малы ке шуоно пиналъёс анай-атайёсынызы ӵош шудо, нимысьтыз ӧтем тунсыко адямиосын тодматско.Туэ эксперимент амалэн ужась вань визьнодасьёсме семинаре люкалляй. Фильм лэсьтыса, «ЭтноУдмуртия» конкурсэ пыриськомы. Отӥяз ини, ас ужам опытэнымы шаерысьтымы вань визьнодасьёсты тодматон понна покчиослы ужан тетрадьёс дасяло.Эксперимент амалэн ужанмы йылпумъяськыса, медаз быры покчиосты удмурт кыллы дышетон. Кутскем ужмы котькуд нылпи садэ мед пыӵалоз. Семьяосазы но анай кылын вераськизы ке, макем бадӟым узырлык но шумпотон со будӥсь пиналлы! Сое пинал валалоз, оло, быдэ вуэмез бере гинэ но мумы-бубыезлы, дышетӥсьёсызлы тау кароз ас кӧкыяз будэмез понна.Любовь Тихонова
Улон-вылон
Виталий Пронин Старковка шурын шукы кылдэмын валТуннэ тодмо луиз, Ижысь Устинов ёросэ пырись Старки микрорайонын бызись шурысь химия сурет шедемын шуыса. Та сярысь ивортӥз Инкуазез утёнъя но инкуазь узырлыкъя министерстволэн пресс-службаез. Со суретлы кышкытлыкезъя 5 пӧлысь 4 балл сётэмын, тужгес кышкыт суретъёс 1-тӥ баллысен лыдъясько. Пыр-почгес йылпумъянъёс лэсьтэмын луозы вуоно арняе гинэ. Сурет кисьтӥськонлы янгыш луисьёсты шедьтон вылысь шур котырысь вань предприятиосты эскере Прокуратура. Тодады вайытон понна: Старковка шуре химической сурет кисьтэмын шуыса ивор вӧлмиз вал кылем удмуртарняе. Со нуналэ шур вылэ бадӟым шукы кылдӥз вал. Ангелина Снигирёва
Югдурез утён
Виталий Пронин ООН-лэн лыдпусъёсызъя, дуннеын ог 100 миллион адями шузимытӥсь суретъёслэн кыӵесазы шедемын. Россиын - ог 2 но ӝыны миллионэз. Та пӧлысь ог 70 процентэз - 30 аресозь егитъёс. Пӧлазы ӧжыт ӧвӧл 11-12 аресъемъёс.Шаерамы кылдытэмын наркотикъёсын нюръяськонъя нимысьтыз комиссия, кивалтэ соин Президент Александр Волков. Та комиссилэн берлояз кенешоназ кылем арлы йылпумъянъёс лэсьтӥз Россиысь Наркотикъёсын но шузимытӥсь суретъёсын нюръяськонъя кун службалэн Удмурт ёзэныз кивалтӥсь Сергей Зуев:- 2011-тӥ арын Удмуртиын наркотикъёсын герӟаськем 2 сюрс 272 йыруж шараямын, валля арынлэсь со 2,7 процентлы тросгес. Кыл кутон улэ кыскемын 1 сюрс 19 мурт. Йыртэмасьёс киысь 271,8 килограмм шузимытӥсь суретъёс таламын...Вань лыдпусъёсыз тазалыкез утёнъя министрлэн Владимир Музловлэн:- Наркологияя диспансерын али 2 сюрс 621 мурт учётын. Дыраз юрттэт сётыса, кулэстыны быгатӥм наркотикъёсын сэрен кулэмъёслэсь лыдзэс: кылем арын таӵеос 20 вал, валля арын - 56.Люкаськылӥз МВД-лэн общественной кенешез. Татын но валтӥсь ужпум - наркотикъёсын нюръяськон. Котырес ӝӧк сьӧрын вераськонэ пыриськизы югдурез утёнъя министр Александр Первухин, полицейскойёс, наркополицейскойёс, Егитъёсын ужан политикая, Дышетонъя но наукая, Тазалыкез утёнъя министерствоосысь специалистъёс.Александр Первухин мылкыдзэ вераз:- Республикаысьтымы ог 11 сюрс мурт шедемын наркотикъёслэн вотэсазы - со шузимытӥсь суретъёсты вӧлмытӥсьёс но, соосын кушласькисьёс но. Бен, берло дыре кунмы гижысь-пиньысь басьтӥськиз наркотикъёсын нюръяськон борды. Югдурез утёнъя ёзъёс, пӧртэм министерствоос одӥг кыткетын ужало. Шумпоттэ: огшоры адямиос но вазиськисесьгес луизы. Шузимытӥсь суретъёсын вуз карон интыосты тодыкузы, соку ик иворто наркополицейскойёслы...Зэм, наркобаронъёс мурт синкылиос вылын узырмонлэсь уг кепырало.- Республикаямы али героин ӧжытгес, - азьланьтӥз веранзэ Александр Первухин. - Сое басьтыны наркоманъёс шугъясько. Таин валлин та суретлэн дуныз но кык поллы йылэмын ни. Нош наркоманъёс меӵак верало: толэзь ӵоже вень вылын пукон понна, одӥг квартирае лушкаськыны пыраса, коньдон тырме вал, табере кыксэ-куиньзэ но сузяно луэ. Озьы йыртэман учыръёс тросгес луо.Но наркополицейскойёсты, югдурез утисьёсты уката шугъяськытэ мукетыз. Луэ озьы: одӥгъёссэ суретъёсты наркотикъёс пӧлы пыртон сярысь закон кутӥське, та вискын кылдо ни мукетъёсыз. Соин ик шузимытӥсь суретъёсты вӧлмытӥсьёслэсь кылзэс но куддыр юаны уг луы.***Валля арын республикаямы вуиз «крокодил». Озьы нимало наркоманъёс дезоморфинэз. Кылем арын та сурет уката паськыт вӧлмиз Сарапул, Камбарка палъёсын - отын со героинэз воксё воштӥз, шуыны луоз. Туннэ нуналлы 6 мурт кулӥз ни, 127-ез басьтэмын республикаысьтымы наркологияя диспансере.Специалистъёс шуо: героинэн кушласькись мурт 7 ар улыны чида ик ке, дезоморфин адямиез ар куспын быдтэ. Суретысь секыт металлъёс нырысь вирсэръёсты, собере сӥльбыгытъёсты, пуш ёзвиосты сисьто. Соосты нырысетӥ кык-куинь толэзьёсаз гинэ йӧнатыны луэ на, отӥяз мугорлэн висёнъёсын нюръяськон кужымез уг тырмы ни.Дезоморфинэз пӧзьтонэ ватсало кодеинэн эмъюмъёсты. Таосыз эркын вузасько - соос наркотикъёс пӧлы пыртымтэ. Озьы ке но Президент Александр Волков чурыт вераськемен, Сарапулысь аптекаосын берло дыре та эмъюмъёсты одӥг адямилы кыклэсь ятырен ӧз сётъялэ ни. Югдурез утисьёс шуо: таӵе вамышлэн пайдаез соку ик шӧдӥськиз, Сарапулын дезоморфин пӧзьтӥсьёс ӧжытгес луизы. Но табере соос вань ни мукет ёросъёсын, «крокодил» вуиз Иже но.МВД-ысь общественной кенеше пыриськемъёс огкылэ вуизы: кодеинэн эмъюмъёсты мукет ёросъёсын но эркын вузамысь дугдоно. Адӟем кароно, пе, Башкортостанлэсь но мукет республикаослэсь. Отын та пумысен нимысьтыз декларациос кутэмын ни. Одӥг кие кык эмъюмез вузаны уг лэзё, аптекаосысь ӝажыос вылэ та подоваосты уг тыро, нылпиослы соосты уг вузало. Со сяна, котькуд аптекалэн кивалтӥсез дырын-дырын ивортылэ наркотикъёсын нюръяськонъя службаосы, кӧня мурт дорысьтызы кодеинэн эмъюм басья. Та кулэ югдурез чакласа возён понна.***Югдурез чакласа возён вылысь ик Кун Кенешысь депутатъёс кылем арын юнматӥзы алкоголизмез, наркоманиез, токсикоманиез алонлы сӥзем законэз. Со шӧлкын табере егитъёс пӧлын наркотикъёслы тестирование ортчытыны лэземын.Вера Наркотикъёсын но шузимытӥсь суретъёсын нюръяськонъя кун службалэн Удмуртиысь ёзысьтыз валтӥсь специалист Татьяна Романова:- Кылем арын таӵе тестирование ортчытэмын Ижысь одӥгаз училищеын. 143 мурт со пыр потӥз. Витезлэн шараяськиз наркотикъёсты шӧмъямез. Туэ таӵе эскеронъёсты ортчытыны чакламын ни Ижысь, Сарапулысь но Балезиноысь училищеосын. Угось со городъёсын-ёросъёсын тужгес паськыт вӧлмемын шузимытӥсь суретъёс.Тестирование азьланяз ортчытозы, вылды, школаын дышетскись пиналъёс пӧлын. Угось наркотикъёсты шӧмъяны кутскемъёс вань таос пӧлын но. Соин ик югдурез утисьёс сак кариськыны куро анай-атайёсты. Тае лыдэ басьтыны кулэ Дышетонъя но наукая министерство но.- Ӧжытак буйгатэ соиз, - азьланьтӥз веранзэ Татьяна Романова. - Кылем арын республикаысьтымы наркологияя диспансер бордын усьтӥськиз быдэ вуымтэослы реабилитацияя центр. Шуге-леке вуэм пиналъёс отын уй но, нунал но уло, тазалыксэс юнмато. Центр узырмытэмын туала куронъёслы тупась эмъян но диагностикая тӥрлыкен. Нылпиосын ужало наркологъёс, педиатръёс, психологъёс но мукет специалистъёс.Но реабилитацияя таӵе центръёс туж кулэ на мӧйыослы но. Республикаямы туннэ кӧня ке гинэ огазеяськонъёс выро азьвыл наркоманъёсты шонер сюрес вылэ султонэн. Но соослы кун ласянь юрттэт уг вуы бере, асьсэды возён вылысь ужано луо коньдонэн. Соин ик отчы сюрыны котькуд мылкыд карисьлэн луонлыкез ӧвӧл.Тросэз специалистъёс верало: азьвыл наркоманъёс уг луо. Соин ик пӧлысьтымы котькудмы сак луыны кулэ: ӧвӧл-а вӧзамы шузимытӥсь суретъёслэн кыӵесазы пырыны дасяськемъёс. Соослы шуныт кимес дыраз мычыса, мед вуттом вылэм.Элина Кумачёва. Теги: АлександрВолков Наркотикъёсыннюръяськон Полиция
Югдурез утён
Виталий Пронин Пичи Пурга ёросысь Пугачёво каргуртысь ож тӥрлык возён арсеналлы 100 ар тырмиз. Пичи Пурга ёросысь Пугачёвоысь воинской частьлэн музееныз кивалтӥсь С. Тубылов.Артиллерийской подвижной склад кылдытэмын вылэм 1917-тӥ арын 27-тӥ толшоре Брянск палась Карачев городын. Быдњым ож кутскем бере, 1941-тӥ арын 21-тӥ коньывуонэ, ож тӥрлык возён складэз выжто фронтлэсь кыдёкегес, Можайск городэ но асьме шаере, чугун сюрес вӧзы интыяськем Пугачёво каргуртэ. Со дырысен татын кылдӥз 86696 номеро войсковой часть. Со пусъемын Горд Кизили но ожысь Горд Знамя орденъёсын.- Ож тӥрлык возён база но отын ужасьёс сярысь люкам материалмы узыр вал, - вера 102-тӥ арсеналлэн музееныз кивалтӥсь Сергей Тубылов. - Со уж борды нырысь-валысь кутскиз Римма Мухачёва, собере та ужен выриз библиотекарьмы Людмила Мальцева. Но 2011-тӥ арын гужем пуштылонъёс дыръя ваньмыз сямен экспонатъёсмы но туспуктэмъёсмы ярантэмесь луизы. Но ми, татын ужам офицеръёс но мукет военнослужащийёс, кылем арын огинэ люкаськылыса, асьме кужымен но уксёен выльысь ваньзэ улњытыны малпамы. Тросэз эшъёсмы Россилэн пӧртэм сэрегъёсаз уло но ужало. Озьы ке но ваньмыз-ӧвӧлэз 38 кузя люкаськылӥмы. Пуштылонъёс ваньзэ куашкатӥзы шуыса, киосмес ӧм лэзьялэ, одӥг ымысь кадь шуимы: асьмеос татын ужамы, улӥмы, нылпиосмес вордӥмы - музеез одно ик улњытоно. Кивалтӥсе юнматӥзы монэ. Мон частьын 20 ар ӵоже ужай, калыкез умой тодӥсько. Кин мар вайыны быгатоз шуыса, вазиським Пугачёвоын улӥсьёслы но арсеналын ужамъёслы. Адямиос туспуктэмъёссэс, дӥськутъёссэс - ваньзэ, мар герњаськемын арсеналэн, вайылыны ӧдъязы, тодэ ваёнъёссэс гожтӥзы. Арсенал ужаку, отын тыршисьёс вуж гильзаослэсь вазаос, сюсьтыл тыронъёс, пӧртэм арбериос лэсьтылӥзы. Соосты но татчы интыямы. Озьы музеймы выльысь ужаны кутскиз. Интымы бен ӟоскытгес ик, культура юртлэн липет улаз интыяськемын.100 ар ӵоже кыӵе гинэ снарядъёс возиськемын ӧвӧл складъёсын! 5 ар ортчыса, котькудзэ выльдо но сузяло вылэм. Марысь-мар ке, дась, пе, луыны кулэ. Паймытэ борддоре ошем бадњым вуж час. Солы кӧня даур ни меда! Озьы ке но, жадёнэз тодытэк, дырез возьматъям. Нош пуштылонъёс кутскыку, 2011-тӥ арын 2-тӥ инвожое 23 час но 36 минутэ, тыл кысэмен сэрен со весяклы дугдэм, вылысьтыз пиялаез сӧриськем - али но гуньдэм кадь сылэ, кышкыт нуналэз тодэ вайытэ. Со вӧзынгес ик сыло пуштылэм снарядъёс. Соос 10 килограммысен 150-озь кыско. Пуштылонъёс дыръя кӧня иськеме соос лобамын!- Музее асьме ёросысь гинэ ӧвӧл, музон интыосысь но экскурсиосы куриськисьёс вань ини, - вера Сергей Феликсович. - Алигес тани Аксакшур гуртысь нылпиос вуылӥзы. Дорамы лыктыны мылкыдзэс веразы Татарстанысь Огырчи карысь пиналъёс но. Вуоно ожгарчиослы со туж тунсыко, ма, нылъёс но паймыса учкыло.Любовь Тихонова
Улон-вылон
Виталий Пронин Кез каргуртысь Любовь Лекомцева борддоръёс вылэсуредаськыны яратэ. Л. ЛекомцеваТа етӥз нылаш дышетске Глазовысь педагогикая институтын историяя но лингвистикая факультетын, удмурт но англи кылъёсъя вуоно дышетӥсь. Та вакытэ практиказэ ортче вордскем каргуртаз — Кезысь 1 номеро шор ёзо школаын. — Глазов бере вордскем каргуртам улон нырысь мӧзмыт потӥз. Выльысь дышыны выри Кезлы. Тазьы мӧзмыса пуконъям ик йырам малпан чилектӥз: школа котырын сылӥсь хозяйственной юрт борды тодмо кылбурчилэсь Олег Поскрёбышевлэсь туссэ суредано! Ӵапак та школаын со дышетӥз, ас вакытаз соин кивалтӥз но. Но мон понна дуно соиз — кылбурчи вордскемын Геннадий песятаелэн гуртаз, Кез ёросысь Бани гуртын. Гольык пыд бызьылон вакытсы, оло, ӵош ортчиз. Люба та малпанзэ шараяз социальной сетьёс пыр: каргуртын огшоры улӥсьёс но, ёрос кивалтӥсьёс но нылашлы дурбасьтӥзы. Озьы дэмен, кин кӧняен быгатэ, краскаослы коньдон люказы. Одӥг баллон краска 300 манетлэсь ятыр сылэ: нош кӧня кулэ соос бадӟым юртлэсь борддорзэ суреданы! Куазь шунытскиз ке, уж борды кутскоз. Краска борддор борды умой мед пуксёз шуыса, 0 градуслэсь кезьытгес луыны кулэ ӧвӧл, шуэ Л. Лекомцева. О. Поскрёбышевлэсь туссэ Люба чакла аспӧртэмлыко сямен лэсьтыны — суред пӧрмытэмын луоз кылбуръёсысьтыз чуръёслэсь. — Таӵе амалэн ик кылем арын Глазовын суредамы вал Виктор Цойлэсь туссэ — Свобода карлудысь одӥгаз юрт бордын. Туссэ кылдытӥмы кылбур чуръёсызлэсь. Мыным юрттӥськизы эшъёсы Илья Матушкин но Юка Синицына. Нош тужгес бадӟым ужмы сӥземын вал Чепца механикая заводлы — атом промышленностьлы 75 ар тырмонлы. Суредаськимы заводлэн бетон кенерез вылэ 44 квадрат метре. Возьматӥмы вуоно вакытысь городэз — мудрон машинаосын, космосэ лобась аппаратъёсын, йӧспӧртэм юртъёсын. — Пандемия кутскем бере малпамы эмъясьёслы сӥзем суред пуктыны. Краска басьтӥм, юртлэн кузёосыныз огкылэ вуим но бадӟым суред пуктӥм: со вылын маскаен врач, кырымпыдэс вылысьтыз инме ӝутске дыдык — со котырын шунды сиос пишто. Озьы ик пуктӥмы волонтёръёслы, наркотикъёсын нюръяськонлы сӥзем суредъёсмес, чебертӥм Глазовысь егитъёслэн центрзылэсь пушсэ. Ломдылэм пурысь юртъёслэсь вылзэс яркыт карем потэ — озьы городлэн быдэс тусыз чеберске, — шуэ нылаш. Елена ТУГАШОВА
Иворъёс
Виталий Пронин Лулчеберет, дышетон, шутэтскон, азинскон инты - тани кыӵе луыны кулэ Удмурт культурая центр. Калык кылзонъёс дыръя та пумысен малпанъёссэс веразы вань мылкыд карисьёс. Калык люкаське.Филармоние вань удмурт азьветлӥсьёс люкаськизы кадь: егитэз но, мӧйыез но. Удмурт корка В. Короленко нимо ӟуч театрлэн азьвыл юртаз усьтӥськыны кулэ. Мар отын пушказ луоз? Котькудӥзлэн та пумысен аслаз малпанъёсыз. Калык кылзонъёсы пыриськизы «Удмурт Кенеш» огазеяськонлэн тӧроез Татьяна Ишматова, Тӧролэн но Правительстволэн администрациенызы кивалтӥсьлэсь ужзэ быдэсъясь Сергей Смирнов, Ижкар Думалэн Тӧроез Олег Гарин, культурая но туризмъя министрлэсь ужзэ быдэсъясь Владимир Соловьёв, удмурт азьветлӥсьёс.- Удмурт культурая центр мед луоз шуыса гинэ ужаны кулэ ӧвӧл. Со удмурт культураез быдэс дуннее вӧлмытыны, туристъёсты Удмуртие кыскыны кулэ, - мылкыдзэ вераз Сергей Смирнов. - Та интыын одно ик бизнес но интыяськыны кулэ - ужбергатӥсьёс та интыез чиновникъёслэсь ӟечгес лэсьтозы. Усьтоно удмурт сиён-юонъёсын кафе но.Кыл сётэмын вал «Айкай» театрысь крезьгуръя кивалтӥсьлы Олег Бимаковлы. Со мадиз, макем урод ини ӟуч театрлэн азьвыл юртэзлэн пушкыз, тае Олег Бимаков ӟеч тодэ, малы ке шуоно «Айкай» али ита юртын улэ. Культреггер Павел Поздеев вераз аслэсьтыз адӟонзэ: центр кӧня ке люкетлэсь пӧрмыны кулэ, со дышетон, ужрадъёс лэсьтон, проектъёсын вырон, калыклэсь мылкыдзэ бугыръян...- Та центр одӥг юрт пушкын гинэ медаз улы. Ижкарлэн картаысьтыз адӟиськом, В. Короленко нимо ӟуч театрлэн вуж юртэзлэн котыраз бадӟым вож инты вань на, умой луысал сое парклы пӧрмытыны, кытчы калык шутэтскыны но лыктысал, со дыре ик мае ке выльзэ тодысал, кылсярысь, удмурт батыръёсын галереяез адӟыса, - пусйиз Павел Поздеев. - Дэмласько юртлэсь 30-40 процентсэ сётыны «Айкай» театрлы, быдэс кульурая центрез но озьы ик ниманы. Со луыны кулэ элькунмылэн шорсюлмыз, брендэз. «Айкай» - со тулыс шулдыръяськон, озьыен, возьматэ ялан выльдӥськонэз но. В. Короленко нимо ӟуч теарлэн вуж юртэз котырысь инты.Ним пумысен соку ик трос ченгешонъёс ӝутскизы. Одӥгъёсыз шуизы, айкай, пе, со бигер кыл, соин ик центрез озьы ниманы чебер уз луы, нош профессор Владимир Владыкин тодэ вайытӥз: вань удмурт куа кыл, со удмуртский дом шуэмез возьматэ.«Удмурт Кенеш» огазеяськонлэн азьвыл тӧроез Игорь Семёнов шуиз, татын одно ик ар ӵоже дугдылытэк ужась удмурт кылъя курсъёс луыны кулэ, озьы ик юрт азе берыктоно писательлэсь Владимир Короленколэсь синпелетсэ.Залын сылӥсь микрофон сьӧрын трос дэмланъёс чузъяськизы на. Удмурт азьветлӥсь Алексей Шкляев кылысь кылэ берыктонэн вырись клуб, IT парк кылдытоно шуиз. Дарали Лели дэмлаз: туала удмурт культуралы но саклык висъяно, удмурт дизайнеръёслы инты сётоно, татын луысал ортчытъяны удмурт модая ужрадъёс но. «Мынам Удмуртие» ТРК-лэн удмурт ёзэныз кивалтӥсь Сергей Касаткин куара гожтон студия сярысь кыл поттӥз. Ӧвӧл, пе, Удмуртиын одӥг ӟеч студия но. Нош радиоез, телевидениез узырмытоно, али вераськон но ӝутскиз ни, 24 час ӵоже ужась удмурт радио лэзёно шуыса.Пумиськон час но ӝыны ӵоже кыстӥськиз. Ваньмыз малпанъёссэс вераса ӧз вуттэ. Кызьы оскытӥз Татьяна Ишматова, таин пумиськонъёс уз быре. Матысь дыре кылдытэмын луоз шара ужась комитет, отчы калык дэмланъёссэ вуттыны быгатоз.Тодады вайытом, вотэсын али но юалляськон мынэ на: мар кулэ интыяськыны Удмурт корка пушкын.Мария Векшина Туспуктӥз Виталий Пронин Теги: удмуртлык
Улон-вылон
Виталий Пронин Удмуртиысь цифровой азинсконъя министр Тимур Меджитов верамъя, та проект юрттоз Удмуртиысь Правительстволы ужкагазъёсты эскерыны. Со сяна «ПРОФ-IT» форумын кенешизы, кызьы туала амалъёсты кунэн кивалтонын кутоно. — Али калыкъёслэсь вазиськонъёссэс нейросетьёслэн юрттэменызы эскерыны оскалтӥськомы, — вераз «Диалог Регионы» огазеяськонлэн нырысетӥ воштӥсез Кирилл Истомин, — трос дыр быдтытэк, секыт юанъёс соку ик кивалтӥсьёс доры вуо. УД Теги: туалатехнологиос
Иворъёс
Виталий Пронин «Удмурт дунне» газет но Калык творчествоя элькун корка – Егитъёслэн юртсы яло котырысь инкуазез утёнлы сӥзем сценарийёслы конкурс. Конкурсэ коллективъёс, лулчеберетъя юртъёсысь ӧнерчиос но вань мылкыд карисьёс пыриськыны быгато. Заявкаосты но сценарийёсты люкан 1-тӥ оштолэзёзь кыстӥськоз. Куартолэзьлэн пумаз ӵошатсконлы йылпумъянъёс лэсьтэмын луозы. Тунсыко сценарийёс «Удмурт дунне» газетын печатласькозы, вормисьёс дипломен пусъемын луозы но «Удмурт дуннелэсь» нимысьтыз приз басьтозы.Конкурс Инкуазез утён арлы сӥзем ужрадъёс пӧлы пыре. 2013-тӥ арез Инкуазез утён арен ялӥз Россилэн Президентэз Владимир Путин.Туспуктэмез: animalworld.com.ua Конкурслэн положениез Теги: ВладимирПутин Егитъёслэнюртсы
Иворъёс
Виталий Пронин "Лето" отряд вормиз21-тӥ апреле Ижкарысь «Интеграл» студентъёслэн дворецазы шаерысьтымы 28 отрядъёс эктыны быгатэмзэс возьматӥзы. Ужрадэз радъяз элькунысьтымы Егитъёсын ужанъя министерство. Ужрадэ огъя 400-лэсь трос адями вуылӥз.Вожвылъяськон ортчиз 2 номинациосъя:1) пичи группа (14 адямилэсь ичи)2) формейшн (15 адями но тросгес).Дунъясьёс, баллъёс пуктылыкузы, чаклазы командаослэсь эктон техниказэс, хореографизэс, имиджзэс но шоу пӧрмытэмзэс.Вормисьёс пӧлы потӥзы:Гран-при - «Лето» отрядФормейшн (бадӟым группа):лауреат - «Дзержинец» отряддипломант - «Лечо» отрядПичи группа:лауреат - «Ланселот» отряддипломант - «Эдельвейс» отрядУчкисьёслэсь кузьым - «ДЭМС» отряд«Шоу» номинациын - «РОМАТ» отряд«Стиль» номинациын - «Драйв» отрядВормисьёс асьсэды Россиысь эктонъя конкурсын возьматозы, туэ со Ижкарын радъяськоз.Туспуктӥз Ольга Соколова Теги: Егитъёс Ижкар конкурс студентъёслэнотрядъёссы эктон
Иворъёс
Виталий Пронин Приволжск округъя валтӥсь федерал инспекторлэн аппаратэныз но Удмурт Правительствоен радъям конкурсэ пыриськизы шаерысьтымы тямысысен дас ньыль арескозь пиналъёс. 150-лэсь ятыр шудон келямын вал вожвылъяськонэ, тросэз киужъёс кӧня ке муртэн быдэстэмын. Конкурсэз дунъясь комиссиен кивалтӥсь Василий Морозов шуиз, ужъёс быдэстэмын пӧртэм амалэн, соосты лэсьтонэ трос пумо материал быръемын: басма-сӥньыс, туй, куро, ыжгон, бумага… Пусйымон, пиналъёс быгатыса кутӥллям республикамылэсь символиказэ, калык шудонъёсты, ужъёсы пыӵамын удмурт шаерлэн шӧмыз. Но Василий Николаевичлэн верамезъя, гуртъёсысь пиналъёс ӧжытэз пыриськизы конкурсэ, нош усточиос отын трос. Соин ик таӵе ужрадъёс сярысь ивортонъёсты дыраз вуттыны кулэ, пе, шаерысьтымы вань школаосы. Конкурслэн кыкетӥ люкетаз быръемын вал 40 уж, со пӧлысь тужгес устоен лыдъямын куинез. Куинетӥ интыез басьтӥз Воткинск ёросысь Верхний Позимь школаын дышетскись Мария Марчук «Удмурт нюлэскысь кузё» уженыз. Дэбесысь нылпи творчествоя центре ветлӥсь Андрей Усковлэн туйлэсь лэсьтэм «Кизили тылобурдоез» кыкетӥ луиз. Вормисен лыдъямын Глазовысь 2 номеро искусствоосъя школаын дышетскись Екатерина Максимовалэн бумагалэсь (папье-маше) лэсьтэм «Удмуртилэн сюлэмыз» шудонэз. Вормисьёслы дипломъёс но Москвае мынон путёвкаос сётӥз егитъёсын ужанъя министр Владимир Соловьёв. Удмуртиысь мукет усточи но ӟеч дышетскись пиналъёсын ӵош куинез ик усточиос 25-тӥ декабре пыриськозы странамылэн валтӥсь ёлкаяз. Шудонъёссы чебертозы кызэз. Лия Малых. Туспуктӥз Владимир Беломорских. Теги: Иж
Иворъёс
Виталий Пронин Туспуктӥз Максим ЕгоровЖурналистъёс тунсыкъяськизы: ортчозы-а Удмуртилэн кунлык басьтэмез дырысен 100 ар тырмонлы сӥзем ужрадъёс? Кызьы воштӥськиз Правительстволэн ужез пандемиен сэрен? Кыӵе шуг-секытъёс кылдо нацпроектъёсты пыӵатыку но кыӵе ёросъёс бюджетсэс тужгес валаса-радъяса ужаны быгато? Ярослав Владимирович пусйиз, республикалэсь бюджетсэ тырмытон понна, огласянь, сюлмаськоно доход поттон сярысь, мукет ласянь - шыръян пумысь. Ёросъёсын озьы ик та бордын ужано луо. Коньдонэз валаса, пайдаё кутон юрттэ интыосты азинтыны. Та ласянь Ярослав Владимирович пусйиз Сьӧлта, Сарапул ёросъёсты. Журналистъёс сюлмаськемзэс веразы пандемилэн кыстӥськемез ласянь. Правительстволэн тӧроез пусйиз: пандемия вакытэ адямиослы дыраз юрттэт сётон вылысь али ватсаса дасямын луоз Ижысь 6 номеро больница. Со сяна, висисьёсты пумитан понна шаерысьтымы куд-ог санаторий-профилакторийёс дасямын луозы. Туспуктӥз Максим ЕгоровГазетчиос Ярослав Семёновлэн аслаз улэм-вылэменыз но тунсыкъяськизы. Нялтас вераса, Ярослав Владимировичлэн кузпалыз выжыезъя удмурт шаерысь — Глазов палась. — Мыным кельше татысь инкуазь, — пусйиз Ярослав Владимирович, — тол ке со — тол, гужем ке — гужем. Татын инкуазь аналскыны уг сёты... Нош удмурт калыклэн аспӧртэмлыкеныз, культураеныз Правительстволэн тӧроез удмурт калык выжыкылъёсты лыдӟыса тодматскыны кутскем... Ярослав Семёновен вераськеммес пыр-почгес лыдӟыны луоз Удмуртилэн кунлык басьтэмез дырысен 100 ар тымонлы сӥзем "Удмурт дунне" газетлэн номерысьтыз, со потоз 5-тӥ ноябре. Елена Миннигараева
Иворъёс